ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚ΄

Τρίτη 20 Μαΐου 2025

Αθήνα, σήμερα στις 20 Μαΐου 2025, ημέρα Τρίτη και ώρα 10.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα. Αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης σχετικά με τη Συνεργασία στους Τομείς Αεροναυτικής και Ναυτικής Έρευνας και Διάσωσης μεταξύ της Κυβέρνησης της Ελληνικής Δημοκρατίας, εκπροσωπούμενης από το Υπουργείο Εθνικής Άμυνας της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου, εκπροσωπούμενης από το Υπουργείο Άμυνας της Αραβικής Δημοκρατίας της Αιγύπτου».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της Κυρώσεως της Συμφωνίας για πέντε λεπτά, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συμφώνησε.

Θα ξεκινήσουμε με την αντίστροφη κοινοβουλευτική σειρά. Τον λόγο έχει ο κ. Ζερβέας από τους Σπαρτιάτες.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι Βουλευτές, όσον αφορά την παρούσα Κύρωση το μόνο το οποίο εμείς έχουμε να παρατηρήσουμε είναι ότι άργησε να έρθει προς κύρωση στην Ολομέλεια. Όσον αφορά το περιεχόμενο της Κύρωσης θεωρούμε ότι έχει μόνο θετικά σημεία και δεν έχουμε κάποια αρνητική παρατήρηση.

Από κει και πέρα, θεωρούμε ότι η σύσφιγξη των σχέσεών μας με τη χώρα της Αιγύπτου αποτελεί μια γεωπολιτική αναγκαιότητα. Σαφώς λοιπόν και αυτή η Κύρωση εντάσσεται προς αυτήn την κατεύθυνση και σαφώς την υπερψηφίζουμε.

Πρόσφατα επισκέφθηκε τη χώρα μας ο πρόεδρος της Αιγύπτου, ο κ. Σίσι, ο οποίος είχε συναντήσεις με την πολιτική και πολιτειακή ηγεσία της χώρας μας. Χαιρετίσαμε την παρουσία του προέδρου Σίσι στη χώρα μας και της υπογραφείσας συμφωνίας και πιστεύουμε ότι το σχήμα 3+1, δηλαδή Ελλάδα-Κύπρος-Ισραήλ συν Ηνωμένες Πολιτείες Αμερικής, θα πρέπει να εμπλουτιστεί και να μετατραπεί σε 4+2, με αρχή την προσθήκη της Αιγύπτου και ασφαλώς με την προσθήκη της Ινδίας.

Η προσθήκη της Ινδίας στο συνεργατικό αυτό σχήμα είναι απαραίτητη, ιδίως όταν υπάρχει η προοπτική του εμπορικού διαδρόμου India-Middle East-Europe Economic Corridor, γνωστός και ως IMEC, ο οποίος διάδρομος θα λειτουργήσει ανταγωνιστικά στον διάδρομο One Belt One Road κινεζικών συμφερόντων.

Όμως, για την εδραίωση του σχήματος 3+1 πρέπει να στέλνουμε και τα ορθά μηνύματα προς τους συμμάχους μας, ότι είμαστε αποφασισμένοι να διαδραματίσουμε ηγετικό ρόλο στη νοτιοανατολική Μεσόγειο και είμαστε έτοιμοι να υπερασπιστούμε τα κυριαρχικά μας δικαιώματα.

Και σίγουρα η καθυστέρηση της πόντισης του καλωδίου της ηλεκτρικής διασύνδεσης Ελλάδος-Κύπρου, η οποία θα συνεχιστεί όπως λένε οι κυβερνητικές πηγές στον κατάλληλο χρόνο, δηλαδή κάποτε, ίσως και ποτέ, δεν αποτελεί το ορθό μήνυμα. Δίνουμε το μήνυμα σε φίλους και εχθρούς ότι αδυνατούμε να εγγυηθούμε και θα στραφούν αυτοί οι σύμμαχοι, οι σημερινοί μας σύμμαχοι, νομοτελειακά προς τη χώρα της περιοχής που θα έχει τη βούληση να ηγηθεί. Ναι, σωστά μαντέψατε, είναι η Τουρκία αυτή η χώρα.

Είχε πάει ο Υπουργός Εξωτερικών, ο κ. Γεραπετρίτης, στην Ινδία και χαιρετίσαμε την επίσκεψή του. Ήταν πράγματι μια σημαντική επίσκεψη όσον αφορά τη σύσφιξη των σχέσεών μας με τη φίλη χώρα της Ινδίας.

Όμως την προηγούμενη εβδομάδα Ινδοί πολίτες πήραν άδεια να διαμαρτυρηθούν όσον αφορά τη διένεξη που υπήρξε μεταξύ Ινδίας και Πακιστάν. Μία ώρα λοιπόν πριν την πραγματοποίηση της συγκεντρώσεώς τους έλαβαν ενημέρωση ότι απαγορεύεται η διαμαρτυρία τους, και όχι μόνο αυτό, αλλά έγιναν έλεγχοι σε αυτούς τους ανθρώπους για το αν βρίσκονται νόμιμα ή μη στην πατρίδα μας. Μερικές μέρες αργότερα Πακιστανοί χωρίς να πάρουν άδεια διαδήλωσαν στην Ομόνοια και δεν έγινε καμία παρέμβαση από το Υπουργείο Προστασίας του Πολίτη.

Αναρωτιόμαστε λοιπόν τι μηνύματα δώσαμε στην ηγεσία της Ινδίας με αυτή τη στάση μας. Εάν θέλουμε να εδραιώσουμε γεωπολιτικές συμμαχίες, πρέπει να είμαστε σοβαροί και να δίνουμε τα σωστά μηνύματα προς τους δυνάμει συμμάχους μας.

Θεωρούμε ότι στο σημερινό ασταθές και διαρκώς μεταβαλλόμενο διεθνές περιβάλλον θα επιβιώσουν τα έθνη τα οποία θα συμπτύξουν ισχυρές γεωπολιτικές συμμαχίες. Επομένως, εφόσον θέλουμε να δημιουργήσουμε γεωπολιτικές συμμαχίες από τις οποίες θα έχουμε εθνικό όφελος, πρέπει να δίνουμε και τα ορθά μηνύματα προς αυτούς με τους οποίους επιθυμούμε να συμμαχήσουμε.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ζερβέα.

Τον λόγο έχει ο κ. Αλέξανδρος Καζαμίας, ειδικός αγορητής από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Η διμερής σύμβαση που έχουμε προς κύρωση σήμερα στην Ολομέλεια είναι ανάμεσα στη χώρα μας και στην Αίγυπτο στον τομέα της αεροναυτικής και ναυτικής έρευνας και διάσωσης. Τέτοιες συμφωνίες έχει ήδη υπογράψει η χώρα μας με γειτονικές χώρες, την Ιταλία συγκεκριμένα το 2000, τη Μάλτα το 2008, και με την Κύπρο έχουμε υπογράψει παρόμοια συμφωνία το 2014, και η παρούσα συμφωνία με την Αίγυπτο έρχεται να προστεθεί σε αυτό το φάσμα των διμερών συμφωνιών.

Σκοπός τους είναι να εντείνουν τη διμερή συνεργασία ανάμεσα στη χώρα μας και στις γειτονικές χώρες, ούτως ώστε να πραγματοποιείται πιο αποτελεσματικά η έρευνα και η διάσωση ανθρώπων σε περιπτώσεις εκτάκτου ανάγκης ή υψηλού κινδύνου.

Υπό αυτή την έννοια, η συμφωνία που έχουμε μπροστά μας καταρχήν έχει σημαντική διάσταση όσον αφορά την ανάπτυξη των σχέσεων καλής γειτονίας με τις γειτονικές χώρες στη δική μας χώρα και ταυτόχρονα έχει μια έντονη ανθρωπιστική διάσταση, γιατί σκοπός της είναι η διάσωση ανθρώπων οι οποίοι βρίσκονται σε κίνδυνο είτε στη θάλασσα είτε στον αέρα. Συνεπώς, η ανθρωπιστική διάσταση της συμφωνίας αυτής πρέπει να υπογραμμίζεται και βεβαίως είναι γεγονός ότι οι συμφωνίες αυτού του είδους, σε μια γειτονιά όπως είναι η δική μας, έχουν και γεωπολιτικές επιπτώσεις.

Ωστόσο, αυτές οι γεωπολιτικές επιπτώσεις δεν θα πρέπει να υπερβάλλονται όταν συζητούμε αυτή τη συμφωνία για τον εξής λόγο: ζητήματα όπως είναι ο προσδιορισμός του FIR, δηλαδή του εναέριου χώρου δικαιοδοσίας της Αθήνας και του Καΐρου, έχουν εδραιωθεί από άλλες συνθήκες, δεν έρχονται να εδραιωθούν με αυτή τη συνθήκη τώρα. Επομένως, η άποψη ότι η παρούσα συνθήκη αποδέχεται τον FIR Αθηνών όπως αυτός έχει προσδιοριστεί από το 1989 από τον ICAO, δηλαδή τον Διεθνή Οργανισμό για την Πολιτική Αεροπορία, δεν αλλάζει το καθεστώς, αλλά επιβεβαιώνει ένα υπάρχον καθεστώς.

Το ίδιο θα πρέπει να πούμε ότι ισχύει όσον αφορά τα επιχειρήματα που ακούσαμε από τον Εισηγητή της Νέας Δημοκρατίας στη διάρκεια της Επιτροπής σχετικά με τη σημαντική γεωπολιτική διάσταση αυτής της συμφωνίας, η οποία έρχεται να εδραιώσει ένα καθεστώς συνεργασίας, έρευνας και διάσωσης στην περιοχή όπου έχει κηρυχθεί το 2019 το παράνομο τουρκολιβυκό μνημόνιο.

Αυτό έχει αμφισβητηθεί, όχι αποτελεσματικά κατά την άποψή μας, αλλά έγινε μια προσπάθεια αμφισβήτησής του, με τη διμερή συμφωνία για την υφαλοκρηπίδα και την ΑΟΖ ανάμεσα στη χώρα μας και στην Αίγυπτο του 2020. Δεν είναι αυτή η συμφωνία, με άλλα λόγια, που έρχεται να κάνει κάτι καινούργιο όσον αφορά το τουρκολιβυκό μνημόνιο.

Εν πάση περιπτώσει, σημαντικό είναι το γεγονός ότι υπάρχει με σαφήνεια προσδιορισμός του FIR εδώ και επίσης του προσδιορισμού των θαλασσίων ζωνών μέσα στις οποίες θα πραγματοποιείται η συνεργασία ανάμεσα στην Αίγυπτο και στην Ελλάδα.

Θα ήθελα εδώ, αναφερόμενος στην ανθρωπιστική διάσταση, να πω ότι θα περιμέναμε η συμφωνία να περιείχε κάτι πιο ισχυρό αναφορικά με τις υποχρεώσεις των δύο μερών να καταβάλλουν κάθε δυνατή προσπάθεια για να σώζουν τους ανθρώπους που βρίσκονται σε κίνδυνο, είτε στον αέρα είτε στη θάλασσα, στις περιοχές που ορίζονται από τις συμφωνίες αυτές.

Το λέμε αυτό διότι υπάρχει και το τραγικό προηγούμενο του ναυαγίου της Πύλου, το οποίο έχει ερευνηθεί πρόσφατα από τον Συνήγορο του Πολίτη. Η Πλεύση Ελευθερίας έχει καταθέσει και συζητήσει στην Ολομέλεια επίκαιρη ερώτηση αναφορικά με το θέμα αυτό. Δεν πήραμε, πρέπει να πω, ικανοποιητικές απαντήσεις για τις φερόμενες ευθύνες του Λιμενικού Σώματος στο ναυάγιο της Πύλου και θα συνεχίζουμε να πιέζουμε προς αυτήν την κατεύθυνση.

Αλλά σε κάθε περίπτωση η περιοχή ανάμεσα στην Ελλάδα και την Αίγυπτο είναι μια περιοχή μεγάλων μεταναστευτικών ροών και υπάρχει ζήτημα ανθρωπιστικής υποχρέωσης από μέρους της χώρας μας και της Αιγύπτου να προσέχει τις ανθρώπινες ζωές, ιδίως ευάλωτων ανθρώπων, οι οποίοι είτε μεταναστεύουν, είτε έρχονται να ζητήσουν άσυλο, είτε βρίσκονται εκεί για άλλους λόγους. Αυτό δεν υπάρχει στη συμφωνία.

Επίσης πρέπει να πω ότι μας απασχολεί ιδιαίτερα το γεγονός ότι εκ μέρους της χώρας μας τη συμφωνία αυτή έχει υπογράψει το Υπουργείο Άμυνας και έρχεται εδώ από το Υπουργείο Άμυνας ως νομοσχέδιο. Αυτό δεν είχε συμβεί στις παρόμοιες συμφωνίες έρευνας και διάσωσης με την Ιταλία, για παράδειγμα, όπου ήταν ο Υπουργός Εμπορικής Ναυτιλίας. Γιατί; Διότι το Λιμενικό που αναλαμβάνει την ευθύνη των επιχειρήσεων έρευνας και διάσωσης υπάγεται στο Υπουργείο Εμπορικής Ναυτιλίας.

Θα θέλαμε να υπάρχει κι εδώ παρόμοια συμμετοχή από το Υπουργείο Εμπορικής Ναυτιλίας, που έχει ευθύνη για το Λιμενικό. Θεωρούμε ότι αυτό πρέπει να συνέβη -και μάλλον φάνηκε στη διάρκεια της συζήτησης στην Επιτροπή, επειδή το αιτήθηκε η αιγυπτιακή πλευρά- αλλά είναι σημαντικό ο ρόλος του Λιμενικού να προσδιορίζεται σε αυτές τις συμφωνίες και οι ευθύνες του Λιμενικού βεβαίως, κάτι το οποίο δεν γίνεται.

Θα κλείσω λέγοντας ότι η έκθεση του Υπουργείου για το κόστος υποστήριξης αυτής της συμφωνίας δίνει ένα ποσό πάρα πολύ χαμηλό, είναι της τάξης των 90.000 ευρώ ετησίως. Αυτό δεν αρκεί για την κάλυψη των αναγκών της έρευνας και διάσωσης σε ένα τόσο μεγάλο πεδίο όσο αυτό που καλύπτεται από την Αίγυπτο και την Ελλάδα σε επίπεδο εναέριου χώρου και θάλασσας.

Απορούμε πραγματικά αν αυτά είναι τα ποσά τα οποία προτίθεται να επενδύσει η Ελληνική Κυβέρνηση, ούτως ώστε να παράσχει έναν αποτελεσματικό μηχανισμό έρευνας και διάσωσης σε αυτήν την περιοχή. Θεωρούμε ότι είναι πενιχρά τα ποσά, θα έπρεπε να είναι πολύ σημαντικότερα. Και βεβαίως αν υπάρχει μέριμνα για την υποστήριξη των ανθρωπιστικών σκοπών που έχει η υπογραφή διμερούς συμφωνίας στον τομέα της έρευνας και της διάσωσης, θα έπρεπε τα ποσά αυτά να είναι πολύ υψηλότερα.

Σε κάθε περίπτωση, η Πλεύση Ελευθερίας βλέπει θετικά την υπογραφή αυτών των συμφωνιών, αλλά θα ήθελε να περιείχαν διαφορετικές διατάξεις, ούτως ώστε να λαμβάνουν υπόψη τα θέματα που αναφέραμε προηγουμένως.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Καζαμία.

Τον λόγο έχει τώρα ο ειδικός αγορητής από τη Νίκη κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το προς κύρωση μνημόνιο κατανόησης μεταξύ Ελλάδας και Αιγύπτου για τη συνεργασία στους τομείς της αεροναυτικής και ναυτικής έρευνας και διάσωσης εδραιώνει αναμφισβήτητα την κοινή βούληση των δύο κρατών να ασκήσουν κυριαρχικά δικαιώματα και να προασπίσουν το διεθνές δίκαιο εντός των περιοχών ευθύνης τους, οι οποίες οριοθετούνται σύμφωνα με το FIR Αθηνών και Καΐρου. Είναι ένα έμπρακτο βήμα εφαρμογής του Δικαίου της Θάλασσας και ταυτόχρονα ένα ηχηρό μήνυμα απέναντι σε όσους επιχειρούν να δημιουργήσουν παράνομα τετελεσμένα, όπως το ανυπόστατο τουρκολιβυκό μνημόνιο.

Η Τουρκία, ως γνωστόν, αμφισβητεί συνεχώς την ελληνική αρμοδιότητα στο FIR Αθηνών, επιχειρεί τη μονομερή επέκταση των δικών της περιοχών SAR και προσπαθεί να εγκλωβίσει ελληνικά νησιά, ακόμα και στην Κρήτη, εντός ζωνών τουρκικής επιχειρησιακής ευθύνης.

Το παρόν μνημόνιο απαντά στην τουρκική αυθαιρεσία, ενώ η ταύτιση των περιοχών SAR με τα FIR Ελλάδας-Αιγύπτου δημιουργεί ένα γεωπολιτικό και νομικό ανάχωμα στην επεκτατικότητα της Άγκυρας. Πρέπει όμως να καταστεί σαφές ότι αυτές οι συμφωνίες δεν υποκαθιστούν τη δική μας εθνική υποχρέωση να χαράξουμε μια συνεκτική, τολμηρή και μακρόπνοη στρατηγική για την ανατολική Μεσόγειο.

Το προς κύρωση μνημόνιο κατανόησης Ελλάδας-Αιγύπτου για συνεργασία στους τομείς της αεροναυτικής και ναυτικής έρευνας και διάσωσης επαναφέρει στο προσκήνιο το διαχρονικό έλλειμμα εθνικής στρατηγικής στη διαχείριση των κυριαρχικών μας δικαιωμάτων.

Δεν μπορούμε να κλείσουμε τα μάτια στις προκλήσεις που παραμένουν. Η Τουρκία συνεχίζει να προκαλεί στο πεδίο. Αμφισβητεί εμπράκτως το FIR Αθηνών, παρενοχλεί τη διαδικασία πόντισης του υποθαλάσσιου καλωδίου Ελλάδας-Κύπρου-Ισραήλ, επιχειρεί να δημιουργήσει δικό της σύστημα SAR σε ελληνικές ζώνες και επενδύει στην αποσταθεροποίηση μέσω της Λιβύης, από όπου αυξάνονται ανησυχητικά οι μεταναστευτικές ροές προς την Κρήτη, με άμεσες συνέπειες στις επιχειρήσεις έρευνας και διάσωσης.

Μέσα σε αυτό το πλαίσιο η Κυβέρνηση όφειλε να έχει κυρώσει τη συμφωνία πολύ νωρίτερα. Η καθυστέρηση δύο ετών έδωσε αχρείαστο χώρο αμφισβήτησης των δικαιωμάτων μας και εξέπεμψε λάθος σήμα τόσο στους συμμάχους όσο και στους αντιπάλους μας. Συμφωνίες τέτοιες, εθνικής σημασίας, δεν επιτρέπεται να λιμνάζουν σε γραφειοκρατικά συρτάρια. Η άσκηση των κυριαρχικών μας δικαιωμάτων δεν μπορεί να γίνεται α λα καρτ ούτε με φόβο για την τουρκική αντίδραση. Η αποφυγή επέκτασης των χωρικών υδάτων νοτίως της Κρήτης και η μονομερής παραχώρηση περιοχών μερικής επήρειας, όπως έγινε με την Αίγυπτο το 2020, μαρτυρούν πολιτική ατολμία.

Η Νίκη, με πλήρη αίσθηση ευθύνης, ζητά τη χάραξη μιας ενιαίας συγκροτημένης εθνικής στρατηγικής για την Ανατολική Μεσόγειο. Χωρίς αυταπάτες και χωρίς καθυστερήσεις οφείλουμε πρωτίστως να ενισχύσουμε τη στρατηγική σχέση με την Κύπρο, θωρακίζοντας ενεργά τα κυριαρχικά δικαιώματα του Ελληνισμού, χωρίς συμψηφισμούς και γκρίζες ζώνες σιωπής. Άμεση, λοιπόν, οριοθέτηση της ΑΟΖ με την Κυπριακή Δημοκρατία, όπως αρμόζει σε δυο κράτη που αποτελούν ενιαίο γεωπολιτικό και εθνικό χώρο.

Κλείνοντας, για εμάς το εν λόγω μνημόνιο δεν πρέπει να αντιμετωπίζεται ως ένα τυπικό διακρατικό κείμενο αλλά ως ένα πολιτικό και θεσμικό εργαλείο ενίσχυσης της εθνικής μας κυριαρχίας και εν τέλει, ένα βήμα οικοδόμησης εθνικής στρατηγικής στη βάση του διεθνούς δικαίου και των αναγκαίων περιφερειακών συμμαχιών. Η κυριαρχία μας δεν κατοχυρώνεται με ευχές αλλά με πράξεις, συμμαχίες και στρατηγική αποφασιστικότητα.

Για όλους αυτούς τους ανωτέρω λόγους θα ψηφίσουμε «Παρών».

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Οικονομόπουλο. Επιτρέψτε μου να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι δυο μαθήτριες και μαθητές και ένας συνοδός εκπαιδευτικός από το Δημοτικό Σχολείο της Ερασμείου Ελληνογερμανικής Σχολής.

Η Βουλή σάς καλωσορίζει. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Δημήτριος Τζανακόπουλος, ειδικός αγορητής από τη Νέα Αριστερά.

Παρακαλώ, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, ο καθορισμός και η οριοθέτηση θαλάσσιων ζωνών και πολύ περισσότερο όταν αυτές οι θαλάσσιες ζώνες έχουν να κάνουν με την έρευνα και τη διάσωση, συνεπάγεται και πολύ συγκεκριμένες ευθύνες για το κράτος το οποίο αναλαμβάνει την έρευνα και τη διάσωση.

Οφείλω να πω ότι αυτές τις ευθύνες, δυστυχώς, η Ελλάδα δεν τις έχει αναλάβει πάντοτε με τη δέουσα σοβαρότητα και τον δέοντα σεβασμό. Δεν μιλώ εδώ για ηθική ευθύνη, αλλά για διεθνή υποχρέωση. Διότι όταν καθορίζεται συγκεκριμένος χώρος στον οποίο ένα κράτος αναλαμβάνει την ευθύνη για την έρευνα και τη διάσωση, άμεσα προκύπτει διεθνής του υποχρέωση να πραγματοποιεί με αποτελεσματικό τρόπο την έρευνα και τη διάσωση και άρα η μη ανάληψη αυτής της ευθύνης συνεπάγεται παραβίαση της διεθνούς υποχρέωσης, παραβίαση του διεθνούς δικαίου, όπως ακριβώς συνέβη στην περίπτωση του Ναυαγίου της Πύλου.

Η τραγωδία στην Πύλο με τους εξακόσιους πενήντα τουλάχιστον -ενδεχομένως να είναι και παραπάνω- νεκρούς είναι το χαρακτηριστικότερο παράδειγμα μεταξύ πολλών άλλων. Να σας θυμίσω ότι πρόσφατα η Ελλάδα καταδικάστηκε από το Δικαστήριο Δικαιωμάτων του Ανθρώπου για το Ναυάγιο στο Φαρμακονήσι και πρόκειται να καταδικαστεί και για πολλές άλλες προκλήσεις ναυαγίων τα χρόνια τα οποία θα ακολουθήσουν.

Άρα, το σημείο αυτό είναι εξαιρετικά κρίσιμο εφόσον κάνουμε συζήτηση για έρευνα και διάσωση. Να αναλαμβάνουμε και τις ευθύνες, νομικές αλλά και ηθικές, που απορρέουν από τις διεθνείς συμφωνίες και τα μνημόνια συνεννόησης. Αναρωτιέμαι για ποιον λόγο, ενώ έχουμε προχωρήσει σε μια σειρά από αιτήματα προς την Κυβέρνηση να κληθεί ο Συνήγορος του Πολίτη στη βάση του πορίσματος του οποίου προκύπτει ότι πρέπει να υπάρξει πειθαρχικός και ποινικός έλεγχος αξιωματικών του Λιμενικού Σώματος, η Κυβέρνηση αρνείται να προχωρήσει σε αυτή την ανοιχτή συζήτηση.

Σημείο δυο, επειδή δεν έχουμε και πάρα πολύ χρόνο σε αυτές τις περιπτώσεις -έγινε πιο αναλυτική συζήτηση στην Επιτροπή-, είναι θετικό όταν διευθετούνται ζητήματα καθορισμού και οριοθέτησης θαλάσσιων και εναέριων ζωνών. Αυτό που δεν είναι θετικό είναι ο τρόπος που συνήθως εξελίσσεται η συζήτηση όταν έρχονται είτε στην Ολομέλεια είτε στον δημόσιο διάλογο και τίθενται τέτοια ζητήματα. Ο τρόπος που εξελίχθηκε η συζήτηση και στην επιτροπή, αλλά φαντάζομαι και στη σημερινή Ολομέλεια, θα είναι ένας διαγκωνισμός μεταξύ των περισσότερων πολιτικών κομμάτων για το ποιος θα υψώσει περισσότερο τους τόνους απέναντι στην Τουρκία, για το ποιος θα κατηγορήσει περισσότερο τον πολιτικό αντίπαλο για ενδοτισμό, για υποχωρητικότητα κ.λπ., πράγμα το οποίο σε τίποτα δεν βοηθά. Το μόνο στο οποίο εκβάλει είναι να δοθεί άλλοθι πολιτικό στη στρατηγική της κούρσας των εξοπλισμών, την οποία στρατηγική ακολουθεί με συνέπεια και η Κυβέρνηση της Νέας Δημοκρατίας. Ούτως ή άλλως, αυτός ο τρόπος εξέλιξης της συζήτησης δεν είναι, αν θέλετε, προνόμιο μόνο της παρούσας Βουλής. Θα σας θυμίσω και τον τρόπο που τοποθετήθηκε η Νέα Δημοκρατία αλλά και το ΠΑΣΟΚ την περίοδο που συζητούνταν η Συμφωνία των Πρεσπών, ο οποίος είχε ακριβώς αυτά τα χαρακτηριστικά της κατηγορίας του πολιτικού αντιπάλου για ενδοτικότητα, για υποχωρητικότητα, για αντεθνική στάση κ.ο.κ.

Είναι, λοιπόν, δεδομένο ότι αυτή η πολιτική του διαγκωνισμού για το ποιος θα εμφανιστεί ως περισσότερο πατριώτης, το μόνο στο οποίο εκβάλει είναι να δώσει άλλοθι στην πολιτική της κούρσας εξοπλισμών, ιδιαίτερα σε μια έκρυθμη γεωπολιτικά κατάσταση στην οποία βρίσκεται σήμερα όχι μόνο η Ευρώπη, αλλά ολόκληρος ο κόσμος. Η μια μετά την άλλη οι εστίες των πολεμικών συγκρούσεων γίνονται περισσότερες, η γενοκτονία στη Γάζα συνεχίζεται, ο πόλεμος Ρωσίας –Ουκρανίας συνεχίζεται, πριν από μερικές μέρες ξέσπασε νέο πολεμικό επεισόδιο μεταξύ δυο πυρηνικών δυνάμεων-υπενθυμίζω, δυο πυρηνικών δυνάμεων, δεν πρόκειται για περιφερειακή σύγκρουση εδώ. Η Ινδία και το Πακιστάν είναι δυο από τις μεγαλύτερες στρατιωτικές δυνάμεις του κόσμου, οι οποίες συγκρούονται.

Επομένως, καλώ όλα τα πολιτικά κόμματα να σκεφτούν ακριβώς πάνω σε αυτή την πολιτική του διαγκωνισμού για το ποιος θα εμφανιστεί περισσότερο πολεμοχαρής, περισσότερο πατριώτης, περισσότερο καταγγελτικός απέναντι στην εκάστοτε κυβέρνηση, ότι είναι ενδοτική και υποχωρητική. Να σκεφτούν όλα τα πολιτικά κόμματα σε ποια πολιτική δίνουν άλλοθι με αυτό τον τρόπο.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τζανακόπουλο.

Κυρίες και κύριοι συνάδελφοι, γίνεται γνωστό στο Σώμα ότι οι Υπουργοί Υποδομών και Μεταφορών, Εθνικής Οικονομίας και Οικονομικών, Εσωτερικών, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών και Υποδομών και Μεταφορών, κατέθεσαν στις 19-05-2025 σχέδιο νόμου: «Κύρωση Σύμβασης Παραχώρησης του έργου της μελέτης, κατασκευής, χρηματοδότησης, λειτουργίας, συντήρησης και εκμετάλλευσης του Βορείου Οδικού Άξονα Κρήτης (Β.Ο.Α.Κ) στο τμήμα Χανιά – Ηράκλειο».

Παραπέμπεται στην αρμόδια Διαρκή Επιτροπή.

**ΜΙΧΑΗΛ ΚΑΤΡΙΝΗΣ:** Το Λασίθι;

**ΠΡΟΕΔΡΕΥΩΝ (Ιωάννης Πλακιωτάκης):** Και το Λασίθι. Σε αυτή τη σύμβαση δεν είναι, αλλά υπάρχει ολοκληρωμένος σχεδιασμός.

Θα καλέσω τώρα στο Βήμα τον ειδικό αγορητή από το Κομμουνιστικό Κόμμα Ελλάδος κ. Νικόλαο Παπαναστάση.

Παρακαλώ, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Το Μνημόνιο της Συνεργασίας Ελλάδας – Αιγύπτου στους τομείς έρευνας και διάσωσης διαπραγματεύεται πολύ σοβαρά θέματα, θέματα που απαιτούν άριστη υποδομή σε εξοπλισμό, στελέχωση, καλό σχεδιασμό, συντονισμό, διακρατικές συνεργασίες για την έρευνα και διάσωση και όχι εργαλειοποίηση της έρευνας και διάσωσης και βεβαίως, υψηλού επιπέδου λειτουργία και ετοιμότητα των σχετικών κέντρων που έχουν την ευθύνη. Πρόκειται στην κυριολεξία για τον κύριο μηχανισμό διάσωσης ανθρώπινων ζωών, για την αντιμετώπιση κινδύνων που συνδέονται με αεροπορικά και ναυτικά ατυχήματα.

Είναι γνωστό ότι στο παρελθόν δεν έχει λειτουργήσει αυτός ο μηχανισμός στο επίπεδο που θα έπρεπε να λειτουργήσει. Αναφέρθηκε και από τους προλαλήσαντες ένα πολύ χαρακτηριστικό παράδειγμα, το ναυάγιο της Πύλου, όπου χάθηκαν άδικα πάνω από εξακόσιοι μετανάστες τον Ιούνιο 2023.

Σήμερα εγείρονται σοβαρά ερωτηματικά για τη σκοπιμότητα αυτής της συμφωνίας μεταξύ Ελλάδας και Αιγύπτου. Το αναφέρουμε αυτό γιατί ήδη υπάρχει ένα σχετικό διεθνές και εθνικό νομοθετικό πλαίσιο. Είναι οι αποφάσεις του Διεθνούς Ναυτιλιακού Οργανισμού, του γνωστό ΙΜΟ, της Διεθνούς Σύμβασης για την Ασφάλεια της Ανθρώπινης Ζωής στη Θάλασσα, της Διεθνούς Σύμβασης του Αμβούργου, του Εγχειριδίου Αεροναυτικής και Ναυτικής Έρευνας και Διάσωσης και άλλων νομοθετημάτων. Συνεπώς, εγείρεται το ερώτημα: Τι υπηρετεί αυτή η συμφωνία; Τι σημαίνει η αναγκαιότητα της ανάπτυξης αεροπορικής και ναυτικής ασφάλειας στη Νότια και Ανατολική Μεσόγειο, όπως αναφέρει βέβαια και το κείμενο της σχετικής σύμβασης;

Εμείς ως Κομμουνιστικό Κόμμα Ελλάδας εκτιμούμε ότι πρόκειται για κίνηση που αφορά γεωπολιτικές επιλογές και εμβάθυνση της στρατιωτικής συνεργασίας μεταξύ Ελλάδας και Αιγύπτου που ήδη αναπτύσσεται και σε άλλα θέματα, στο πλαίσιο της γενικότερης συνεργασίας που υπηρετεί τα συμφέροντα των μονοπωλιακών ομίλων και επιδιώξεις που κινούνται σε ευρωατλαντική κατεύθυνση σε μια περίοδο όπου εξελίσσονται ιμπεριαλιστικοί πόλεμοι στην Ουκρανία και τη Μέση Ανατολή και οξύνονται οι ανταγωνισμοί και δυναμώνει η πολύμορφη αναμέτρηση των ΗΠΑ, του ΝΑΤΟ και της Ευρωπαϊκής Ένωσης με την Κίνα και τη Ρωσία.

Το Κομμουνιστικό Κόμμα Ελλάδας θα σας πρότεινε, επειδή υπάρχει μια φιλολογία περί του αιγυπτιακού καθεστώτος και των σχέσεων και συμμαχιών κ.λπ., να ρίξετε τους τόνους και να σταματήσετε να αγιοποιείτε την αιγυπτιακή Κυβέρνηση και την πολιτική της. Επίσης, η αιγυπτιακή Κυβέρνηση -γιατί και αυτό αν θέλετε προπαγανδιστικά προβάλλεται από την πλευρά της Κυβέρνησης, όσον αφορά την αντίθεση της Αιγύπτου με την Τουρκία-, εμείς γνωρίζουμε και το γνωρίζετε όλοι ότι οι τουρκοαιγυπτιακές σχέσεις ήδη αναπτύσσονται σε διάφορους τομείς και σύμφωνα με δημοσιεύματα, ήδη έχει αρχίσει μία ευρύτατη συνεργασία στον στρατιωτικό τομέα.

Είναι γνωστό ότι η πολιτική της αιγυπτιακής Κυβέρνησης είναι αντιλαϊκή. Υπηρετεί τα συμφέροντα των λίγων, του μεγάλου κεφαλαίου σε βάρος του αιγυπτιακού λαού που υποφέρει, όπως εξάλλου και εδώ στην Ελλάδα και τώρα επί Κυβέρνησης Νέας Δημοκρατίας αλλά και επί των προηγούμενων κυβερνήσεων.

Το Κομμουνιστικό Κόμμα Ελλάδας πιστεύει στη φιλία και την κοινή πάλη των λαών. Αυτή είναι η βασική κατεύθυνση της δράσης τους και έχουμε τοποθετηθεί για τις λυκοσυμμαχίες, για τις λυκοφιλίες ανάμεσα σε καπιταλιστικά κράτη και ιμπεριαλιστικές συμμαχίες.

Στην πράξη έχουν απομυθοποιηθεί τα μεγάλα λόγια που παραπλανητικά χρησιμοποιεί η Κυβέρνηση περί φιλικών σχέσεων μεταξύ κρατών επί τη βάσει της ισότητας, του αμοιβαίου συμφέροντος και του σεβασμού του διεθνούς δικαίου και άλλες τέτοιες βαρύγδουπες έννοιες. Είναι γνωστός ο ρόλος όλων των μέχρι σήμερα ελληνικών κυβερνήσεων μέσω των συμμαχιών τους, συμμετέχοντας στις φωτιές που ανάβουν στην Ανατολική Μεσόγειο, μετέτρεψαν την Ελλάδα σε μέρος του προβλήματος που γεννούν οι εμπορικοί και ενεργειακοί ανταγωνισμοί στη Νότια και Ανατολική Μεσόγειο.

Επισημαίνουμε εδώ ότι η τουρκική επιθετικότητα, ο αναθεωρητισμός διεθνών συμβάσεων και η αμφισβήτηση των κυριαρχικών δικαιωμάτων της Ελλάδας έχει σύμμαχο το ΝΑΤΟ, με τη γνωστή θέση ότι αυτή η ιμπεριαλιστική συμμαχία δεν αναγνωρίζει σύνορα στο Αιγαίο, θεωρώντας το ως ενιαίο επιχειρησιακό χώρο.

Άρα όσοι προβάλλουν μόνο την ανθρωπιστική πλευρά αυτού του μηχανισμού, δηλαδή της έρευνας και της διάσωσης, στοχεύοντας στη λειτουργία του ξεκομμένα από οτιδήποτε άλλο, κρύβουν την ταυτόχρονη απαξίωσή του μέσω της εργαλειοποίησης, όπως συμβαίνει στους ελληνοτουρκικούς ενδοαστικούς ανταγωνισμούς. Οι αναφορές περί ισότητας, αμοιβαίου συμφέροντος ήδη έχουν καταρριφθεί. Χαρακτηριστικό παράδειγμα αποτελεί η ανισότιμη συμφωνία -ήδη έχει υλοποιηθεί- μεταξύ Ελλάδας και Αιγύπτου για τη μερική οριοθέτηση της Αποκλειστικής Οικονομικής Ζώνης ανάμεσα στις δύο χώρες.

Θέση του Κομμουνιστικού Κόμματος Ελλάδας είναι ότι η πολιτική της Κυβέρνησης υποτάσσει μηχανισμούς που αποσκοπούν στη συνδρομή και παροχή βοήθειας σε ανθρώπους που κινδυνεύουν, όπως η έρευνα και η διάσωση σε επικίνδυνα γεωπολιτικά παζάρια. Είναι μια πολύ, μα πολύ επικίνδυνη πολιτική αυτή.

Παρ’ όλα αυτά -και τελειώνω, κύριε Πρόεδρε-, αναγνωρίζουμε ότι δυνητικά οι υποδομές του μηχανισμού της έρευνας και διάσωσης, παρά την κυβερνητική εκτροπή της αποστολής του, μπορούν να συνδράμουν στη σωτηρία ανθρώπων που κινδυνεύουν, ειδικά στην περιοχή της Ανατολικής Μεσογείου, σε μια περιοχή με μαζικές προσφυγικές ροές, εξαιτίας των ιμπεριαλιστικών πολέμων, επεμβάσεων και συγκρούσεων που διεξάγονται ή υποκινούνται από τις ΗΠΑ, το ΝΑΤΟ και την Ευρωπαϊκή Ένωση σε χώρες της Μέσης Ανατολής, της Βόρειας Αφρικής και της Κεντρικής Ασίας.

Με γνώμονα όλα αυτά το Κομμουνιστικό Κόμμα Ελλάδας ψηφίζει «Παρών» σε αυτή τη σύμβαση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παπαναστάση.

Κυρίες και κύριοι συνάδελφοι, γίνεται το γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Μικρό Εργαστήρι Δημοκρατίας», που οργανώνει το Ίδρυμα της Βουλής, είκοσι μαθήτριες και μαθητές και τρεις συνοδοί εκπαιδευτικοί από το 7ο Νηπιαγωγείο Δάφνης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Να καλέσω τώρα στο Βήμα τον ειδικό αγορητή από την Ελληνική Λύση, τον Αντιπρόεδρο κ. Βασίλη Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Η παρούσα σύμβαση αφορά τη συνεργασία μας με την Αίγυπτο για έρευνα και διάσωση από αέρος και θαλάσσης στην περιοχή των FIR Αθηνών και Καΐρου, ενώ υπεγράφη από δύο χώρες με καλές σχέσεις γειτνίασης, έχει έναν εύλογο ανθρωπιστικό σκοπό, δηλαδή τη συνεργασία των δύο κρατών με στόχο να διευκολύνεται η έρευνα και η διάσωση των ανθρώπων που βρίσκονται σε κίνδυνο στη θάλασσα ή στον εναέριο χώρο μεταξύ των δύο αυτών χωρών.

Το ενδιαφέρον, όμως, ευρίσκεται στην έκταση που υποδηλώνει εθνική κυριαρχία για την άσκηση αυτής της δραστηριότητας σε μια περιοχή που έχει απαράδεκτες, φυσικά διεκδικήσεις η Τουρκία μέσω του τουρκολιβυκού μνημονίου. Εκτός αυτών σε μία περιοχή με σημαντικές ανάγκες, λόγω του ότι βρίσκεται σε μία από τις πιο πολυσύχναστες θαλάσσιες διαδρομές του διεθνούς εμπορίου. Επιπλέον, σημαντικής αστάθειας εξαιτίας των πολέμων στη Μέση Ανατολή, της παρουσίας πολεμικών πλοίων άλλων χωρών του ΝΑΤΟ ή της Ρωσίας και των αυξημένων μεταναστευτικών ροών από τη Λιβύη.

Επίσης, όμως, γενικότερα λόγω της μη καθορισμένης ΑΟΖ μας με την Τουρκία και την Κύπρο όπου πολύ σωστά αναφέρθηκαν τα προβλήματα που μας προκαλεί η πολιτική των συνεχών υπαναχωρήσεων της Κυβέρνησης απέναντι στην Τουρκία, όπως η παρεμπόδιση της πόντισης του καλωδίου ηλεκτρικής διασύνδεσης Ελλάδας, Κύπρου και Ισραήλ.

Εν προκειμένω, ειπώθηκε στην επιτροπή ότι η συμφωνία έχει γεωπολιτικές επιπτώσεις και καταργεί το τουρκολιβυκό μνημόνιο, κάτι που ασφαλώς δεν ισχύει. Προφανώς, δεν έχει καμία επίπτωση στον καθορισμό της ΑΟΖ ή της υφαλοκρηπίδας, αφού υπάρχει για το θέμα αυτό η Συμφωνία μεταξύ της Ελλάδας και της Αιγύπτου του 2020.

Εδώ ακριβώς εντοπίζεται το πρόβλημά μας όσον αφορά την υπογραφή της, η οποία υπό άλλες συνθήκες θα ήταν αυτονόητη, αφενός μεν για τους ανθρωπιστικούς λόγους που ήδη αναφέραμε, αφετέρου λόγω των φιλικών σχέσεών μας με την Αίγυπτο. Πού ακριβώς εστιάζεται ο προβληματισμός μας; Στο ότι δεν πρόκειται ποτέ να υπογράψουμε τίποτα που να έχει σχέση με τη συγκεκριμένη «ΑΟΖ Δένδια», την οποία δεν αποδεχόμαστε, δηλαδή τη Συμφωνία μερικής επήρειας με την Αίγυπτο, όπου υπαναχωρήσαμε, παραδώσαμε δηλαδή δικά μας κυριαρχικά δικαιώματα σε μία περιοχή με τα πολύ σημαντικά κοιτάσματα της Λεκάνης του Ηροδότου.

Όσον αφορά δε το ότι η Συμφωνία αναγνωρίζει τη δικαιοδοσία του FIR Αθηνών που, αν δεν κάνουμε λάθος, αναφέρθηκε από τον Υφυπουργό, επίσης δεν ισχύει, αφού έχει ήδη καθοριστεί μεταξύ της Ελλάδας και της Αιγύπτου το 1989 και, φυσικά, δεν αμφισβητείται από καμία από τις δύο χώρες.

Εδώ μας έκαναν εντύπωση αυτά που είπε συνάδελφος σύμφωνα με τα οποία η Τουρκία δρομολόγησε το 2020 έναν Κανονισμό που αναφέρεται ρητά σε έρευνα και διάσωση για ατυχήματα τόσο θαλασσίων, όσο και εναέριων μέσων, επεκτείνοντας την περιοχή ευθύνης της για έρευνα και διάσωση στη Μεσόγειο εντός του FIR Αθηνών, δηλαδή δυτικά έως τον 26ο μεσημβρινό, αγγίζοντας τα εξωτερικά όρια των χωρικών υδάτων των ανατολικών ακτών της Κρήτης –αν είναι δυνατόν!- καθώς επίσης της ελληνικής περιοχής έρευνας και διάσωσης.

Αλήθεια, είναι υπ’ όψιν της Κυβέρνησης; Και αν ναι, πώς σκέφτεται να το χειριστεί;

Συμφωνούμε πάντως απόλυτα με τη φράση του Υφυπουργού, σύμφωνα με την οποία οι επενδύσεις στην άμυνα δεν είναι έξοδα, αλλά επένδυση στην εθνική μας ασφάλεια –ήταν πάρα πολύ σωστή- χωρίς την οποία είναι ασφαλώς αδύνατη η ανάπτυξη και η ευημερία μας. Αρκεί, βέβαια, να μην αγοράζουμε εξοπλισμό σε τιμές πολύ υψηλότερες από τις άλλες χώρες, όπως δυστυχώς συμβαίνει. Κυρίως, όμως, πρέπει να αναβιώσουμε επιτέλους την αμυντική μας βιομηχανία!

Η Συμφωνία τώρα υπεγράφη στο Κάιρο στις 22 Νοεμβρίου του 2022, οπότε πρόκειται για μία ακόμη κύρωση ξεχασμένη συνήθως σε κάποιο συρτάρι του Υπουργείου Άμυνας. Βάσει αυτής της Συμφωνίας Συνεργασίας τίθεται σε εφαρμογή ένα νέο επιχειρησιακό σχέδιο για την οριοθετημένη περιοχή μεταξύ των δύο κρατών, με τις δύο πλευρές να συμφωνούν σε κοινές επιχειρήσεις έρευνας και διάσωσης.

Επιγραμματικά στα περιεχόμενα της Σύμβασης, αφού αναφερθήκαμε αναλυτικά στην επιτροπή και δεν υπάρχει λόγος να επαναλαμβανόμαστε, διαπιστώσαμε πως έχει σχετικά αόριστες διατάξεις. Για παράδειγμα, δεν υπάρχει αναφορά στα συνοδευτικά έγγραφα για τα εχέγγυα της εφαρμογής της, όσον αφορά τη δέσμευση εξοπλισμού, δηλαδή πλοία και αεροσκάφη, με δεδομένο ότι πρόκειται για μία εκτεταμένη περιοχή. Δεν αναφέρεται δε ούτε το τι θα γίνεται στην περίπτωση παρέμβασης τρίτων κρατών, όπως η Τουρκία ούτε όσων χωρών διατηρούν πολεμικά πλοία στην περιοχή ή εμπορικά. Κατά την άποψή μας θα έπρεπε να αναφέρεται ακριβώς. Η πρότασή μας ήταν πάντως να συμπεριληφθούν επίσημα στις διασώσεις η Πυροσβεστική όσον αφορά τα ελικόπτερα που διαθέτει και η Ακτοφυλακή με τα πλωτά μέσα της επίσημα.

Τέλος, κατά το Γενικό Λογιστήριο, το κόστος από την εφαρμογή της Σύμβασης προέρχεται κυρίως από τη συντήρηση και λειτουργία των αεροσκαφών, καθώς επίσης από την αποζημίωση του προσωπικού, ενώ εκτιμάται στο ποσό των 91.000 ευρώ περίπου ετήσια, το οποίο θεωρούμε πολύ χαμηλό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, πρόκειται μεν για μια αυτονόητη Σύμβαση διάσωσης και, μάλιστα, σε περιοχή που καλύπτει το FIR Αθηνών, καθώς επίσης η «μειωμένη ΑΟΖ Δένδια» -έτσι πρέπει να την αποκαλούμε- αλλά υπάρχουν πολλές ασάφειες, οι οποίες μπορεί να ακυρώσουν στην πράξη τη Σύμβαση.

Για τους λόγους αυτούς, καθώς επίσης για εκείνους που προαναφέραμε, θα ψηφίσουμε «Παρών».

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Βιλιάρδο.

Τον λόγο έχει ο ειδικός αγορητής από τον ΣΥΡΙΖΑ κ. Αλέξανδρος Μεϊκόπουλος.

Ορίστε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θεωρώ αυτονόητα πως οφείλουμε να προσεγγίσουμε το σημερινό Μνημόνιο με την Αίγυπτο υπό το πρίσμα των εξελίξεων που πυροδοτεί η στάση της Τουρκίας, αλλά και η διαχρονική της θέση σε σχέση με την ΑΟΖ, σε σχέση με την εθνική μας κυριαρχία. Και το λέω αυτό, διότι εδώ και δεκαετίες η Τουρκία εφαρμόζει συστηματικά πολιτική αμφισβητήσεων και διεκδικήσεων σε βάρος της κυριαρχίας και των κυριαρχικών δικαιωμάτων της Ελλάδας, μία στάση η οποία αυξομειώνεται κατά περιόδους.

Θα μπορούσαμε να πούμε ότι η αναθεωρητική πολιτική της Τουρκίας από το 1973 υλοποιείται μέσα από ένα επαναλαμβανόμενο σχήμα τεσσάρων φάσεων. Πρώτον, αμφισβητούν την κυριαρχία και τα δικαιώματα της Ελληνικής Δημοκρατίας στις θαλάσσιες περιοχές και στα νησιά. Δεύτερον, ανάγουν τις αμφισβητούμενες αυτές περιοχές σε «γκρίζες ζώνες». Τρίτον, παρεμποδίζουν την άσκηση των νομίμων δικαιωμάτων της Ελλάδας σε αυτές και, τέταρτον, γίνεται μια προσπάθεια να εμφανιστούν αυτές οι περιοχές ότι ανήκουν στην Τουρκία.

Πρόκειται, δηλαδή, κύριε Υπουργέ, για επιλογές διεθνούς πειρατείας, κατάφωρης παραβίασης του διεθνούς δικαίου.

Στην περίπτωση, λοιπόν, του Μνημονίου Συνεργασίας με την Αίγυπτο για την έρευνα και τη διάσωση, σε εφαρμογή διατάξεων του Διεθνούς Οργανισμού Πολιτικής Αεροπορίας, αλλά και των Οδηγιών του Διεθνούς Ναυτιλιακού Οργανισμού, η Ελλάδα έχει την αρμοδιότητα διεύθυνσης, συντονισμού και, εν τέλει, διεξαγωγής επιχειρήσεων έρευνας και διάσωσης από το 1947 σε όλο το FIR Αθηνών.

Η Τουρκία εξέδωσε το 1988 Κανονισμό με τον οποίο όρισε ως περιοχή ευθύνης της για παροχή υπηρεσιών έρευνας και διάσωσης, χωρίς να διευκρινίζει εάν πρόκειται για ναυτικά ή και για αεροπορικά ατυχήματα, περιοχή που πέραν των FIR Κωνσταντινούπολης και Άγκυρας, περιλαμβάνει τμήμα του FIR Αθηνών μέχρι το μέσο περίπου του Αιγαίου, εγκλωβίζοντας μεγάλο τμήμα της ελληνικής επικράτειας θεωρώντας το τουρκική περιοχή έρευνας και διάσωσης.

Τον Οκτώβριο του 2020, η Τουρκία με νεώτερο Κανονισμό, τον με αριθμό 3095/2020, ο οποίος αναφέρεται ρητά σε έρευνα και διάσωση για ατυχήματα τόσο των θαλασσίων, όσο και εναέριων μέσων, επέκτεινε την περιοχή ευθύνης της για έρευνα και διάσωση στη Μεσόγειο εντός του FIR Αθηνών, δυτικά μέχρι τον 26ο μεσημβρινό, αγγίζοντας τα εξωτερικά όρια των χωρικών υδάτων των ανατολικών ακτών της Κρήτης, καταλαμβάνοντας ακόμα μεγαλύτερο τμήμα της ελληνικής επικράτειας, για παράδειγμα Κάσο-Κάρπαθο, καθώς και ελληνικής περιοχής έρευνας και διάσωσης.

Έτσι, λοιπόν, η Άγκυρα αμφισβητεί συστηματικά τις ελληνικές ζώνες ευθύνης έρευνας και διάσωσης, έχει επεκτείνει παράνομα και αυθαίρετα με εσωτερική νομοθεσία τη δική της περιοχή ευθύνης μέχρι και τον 26ο παράλληλο, καταλαμβάνοντας σημαντικό τμήμα του ελληνικού FIR τόσο στο Αιγαίο, όσο και στη Μεσόγειο. Στόχος της είναι να ταυτίσει την εν λόγω περιοχή με τις πάγιες διεκδικήσεις της επί των κυριαρχικών δικαιωμάτων της Ελλάδας και να εγκλωβίσει τα ελληνικά νησιά σε ζώνες επιχειρησιακής αρμοδιότητας της Άγκυρας. Πρόκειται για κινήσεις που σε συνέχεια του τουρκολυβικού συμφώνου υπηρετούν έναν και μόνο στόχο, το δόγμα της «Γαλάζιας Πατρίδας».

Άρα, λοιπόν, με αυτές τις σκέψεις, κύριε Υπουργέ, το Μνημόνιο αυτό είναι μια θετική εξέλιξη που κινείται αντίθετα στη γραμμή της Άγκυρας και στο δόγμα της «Γαλάζιας Πατρίδας». Οι κινήσεις που κάνει η Τουρκία για να πετύχει τη διεθνή του αναγνώριση και νομιμοποίηση, είτε είναι μονομερείς, είτε διμερείς, είναι παράνομες.

Επίσης, θεωρούμε ότι έχει τη σημασία του ότι εκτός της Αιγύπτου η Ελλάδα έχει συνάψει αντίστοιχες διμερείς συνεργασίες για επιχειρήσεις έρευνας και διάσωσης με την Ιταλία, τη Μάλτα και την Κύπρο, ενώ η Τουρκία έχει συνάψει μόνο το παράνομο Σύμφωνο με τη Λιβύη και, φυσικά, έχει νομοθετήσει, όπως σας περιέγραψα, το δικό της Σύμφωνο έρευνας και διάσωσης, έτσι όπως αυτή το έχει ορίσει.

Ωστόσο, δεν πρέπει να ξεχνάμε, κύριε Υπουργέ, ότι η υπογραφή αυτού του Μνημονίου Κατανόησης για έρευνα και διάσωση με την Αίγυπτο, αν και θετικό όπως προείπα γεγονός, δεν αφορά άμεσα σε κυριαρχικά δικαιώματα ούτε στην Αποκλειστική Οικονομική Ζώνη.

Με αυτές, λοιπόν, τις σκέψεις, κύριε Υπουργέ, εμείς ως ΣΥΡΙΖΑ θα ψηφίσουμε θετικά επί του Μνημονίου.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μεϊκόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και δύο συνοδοί εκπαιδευτικοί από το Δημοτικό Σχολείο της Ερασμείου Ελληνογερμανικής Σχολής, Β΄ Τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον εισηγητή από το ΠΑΣΟΚ, τον κ. Μιχάλη Κατρίνη.

Ορίστε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Συμφωνία που κυρώνουμε σήμερα αφορά την έρευνα για τη διάσωση, αλλά στην πραγματικότητα συνιστά κάτι πολύ ευρύτερο αυτού. Αποτελεί δυνητικό εργαλείο για την ενίσχυση της εθνικής ασφάλειας και της αποτρεπτικής παρουσίας της χώρας μας σε μια ιδιαίτερα κρίσιμη γεωπολιτικά περιοχή. Διότι η ασφάλεια σήμερα δεν οικοδομείται μόνο με μέσα και εξοπλισμούς, αλλά και μέσα από τη συνεχή παρουσία μας σε περιοχές στρατηγικής σημασίας και με την ανάδειξη της Ελλάδας ως αξιόπιστου και κυρίως ενεργητικού παράγοντα σταθερότητας.

Η Συμφωνία αυτή αναγνωρίζει ρητά τις περιοχές ευθύνης, όπως ορίζονται από τον ICAO και τον IMO, εδραιώνοντας την επιχειρησιακή αρμοδιότητα του FIR Αθηνών και του Κέντρου Επιχειρήσεων Πειραιά και αυτός είναι ένας βασικός λόγος για να υπερψηφίσουμε αυτή τη Συμφωνία.

Όμως, ας μη θεωρεί η Κυβέρνηση ότι τρέφουμε αυταπάτες. Το λέω αυτό, γιατί ακούσαμε από τον εισηγητή της Πλειοψηφίας να υποστηρίζει ότι τέτοιες συμφωνίες ακυρώνουν στην πράξη το τουρκολιβυκό μνημόνιο.

Αλήθεια πώς το ακυρώνουν όταν η Συμφωνία για την ΑΟΖ με την Αίγυπτο έμεινε μερική, αφήνοντας ανοιχτά ζητήματα ανατολικά του 28ου Μεσημβρινού; Όταν δεν εξασφαλίστηκε η πλήρης επήρεια των νησιών μας, ιδίως του Καστελόριζου; Όταν η Κυβέρνηση δεν έχει καταφέρει να κινητοποιήσει την Ευρωπαϊκή Ένωση και τους διεθνείς οργανισμούς για ουσιαστικές κυρώσεις και ακύρωση αυτού του μνημονίου;

Τι είδαμε να συμβαίνει λοιπόν, μετά από την υπογραφή της Συμφωνίας της Ελλάδας με την Αίγυπτο για τη μερική οριοθέτηση της ΑΟΖ; Είδαμε την Τουρκία να υπογράφει Διακήρυξη Συνεργασίας με την Αίγυπτο και αρκετές συμφωνίες στο αμυντικό κομμάτι, επιχειρώντας στην πράξη να εξουδετερώσει τη στρατηγική συμμαχία Ελλάδας - Αιγύπτου. Είδαμε την Τουρκία έξω από την Κάσο με την παρουσία πολεμικών πλοίων να παρεμποδίζει την πόντιση του καλωδίου ηλεκτρικής διασύνδεσης Ελλάδας - Κύπρου - Ισραήλ, ενός διευρωπαϊκού έργου στρατηγικής σημασίας, ώριμου τεχνικά, που έχει εξασφαλισμένη χρηματοδότηση. Αυτά τα είδαμε.

Τι δεν είδαμε όμως; Δεν είδαμε αποφασιστική στάση της ελληνικής Κυβέρνησης που επέλεξε σιωπή και αναβολή, δεν είδαμε αποτελεσματική υπεράσπιση των συμφερόντων της χώρας. Η Ελλάδα δεν διανοήθηκε καν να καταγγείλει την Τουρκία στην Ευρωπαϊκή Ένωση, ενώ η τύχη του συγκεκριμένου έργου αγνοείται και ας με διαψεύσει η Κυβέρνηση με επίσημη τοποθέτηση.

Εύλογα λοιπόν, διερωτάται κάποιος: Τι σημαίνει αυτό; Τι σημαίνει η Ελλάδα να μην μπορεί να ασκήσει τα κυριαρχικά της δικαιώματα; Ή μήπως έχουμε φύγει από αυτό και μιλάμε για μια συνολική διαπραγμάτευση με την Τουρκία, στην οποία θα ενταχθούν και τέτοια ζητήματα;

Θέλω -με αφορμή αυτό, κύριε Υπουργέ- αν μπορείτε να μας επεξηγήσετε τι σήμαινε η χθεσινή αποστροφή του Υπουργού Εξωτερικών στη Σύνοδο του ΟΗΕ στη Νέα Υόρκη, ο οποίος μίλησε για τήρηση της ελευθερίας της ναυσιπλοΐας. Τι ακριβώς εννοεί; Γιατί; Διότι κάποιοι έχουν διατυπώσει στο παρελθόν την άποψη ότι η επέκταση των χωρικών υδάτων στα 12 ναυτικά μίλια εμποδίζει την ελεύθερη ναυσιπλοΐα. Επειδή καταλαβαίνετε ότι όλες αυτές οι δηλώσεις μπορούν να παρερμηνευθούν νομίζω ότι καλό θα ήταν να διευκρινιστεί.

Αυτή λοιπόν, είναι ακύρωση -όπως είπα πριν- του τουρκολιβυκού μνημονίου, όπως υποστηρίζει η Νέα Δημοκρατία στην πράξη και την οποία διατυμπανίζει ακόμα και σήμερα η Κυβέρνηση; Υπάρχει άραγε, ένας Βουλευτής της Νέας Δημοκρατίας στην Αίθουσα που μπορεί να το πει αυτό μετά τις τελευταίες εξελίξεις στην Κάσο; Πώς αξιοποιεί τελικά η χώρα μας τις διεθνείς συμφωνίες της, ακόμα και συμφωνίες μερικού εύρους, όπως είναι αυτή για την ΑΟΖ με την Αίγυπτο;

Σε ποιο στρατηγικό πλαίσιο εντάσσονται τελικά οι συμφωνίες, όπως αυτή που καλούμαστε να κυρώσουμε σήμερα; Διευκρινίζω ότι το ΠΑΣΟΚ θα την υπερψηφίσει. Είναι μια Συμφωνία που έρχεται μετά από δυόμισι χρόνια στη Βουλή και ενώ η Ελλάδα θεωρητικά -και σωστά- καίγεται για να εδραιώσει στην πράξη την επιχειρησιακή της αρμοδιότητα, κύριε Υπουργέ, σε περιοχές ευθύνης της που δυστυχώς, αμφισβητούνται από την Τουρκία.

Εγείρονται λοιπόν, εύλογα ερωτήματα: Έχουν πραγματοποιηθεί μέχρι σήμερα έρευνες διάσωσης, ασκήσεις έρευνας και διάσωσης με την Αίγυπτο που να αξιοποιούν αυτό το πλαίσιο; Υφίσταται σήμερα διαθεσιμότητα ελληνικών μέσων που να εγγυάται την αποτελεσματική υλοποίηση αυτού του Μνημονίου;

Κυρίες και κύριοι συνάδελφοι, η εξωτερική πολιτική και η άμυνα δεν είναι δυνατόν να ασκούνται με αναβολές, με ευχολόγια ούτε φυσικά με φωτογραφίες, όπως εύστοχα γράφτηκε σε φύλλο κυριακάτικης εφημερίδας. Δεν αρκούν οι διπλωματικές υπογραφές, χρειάζονται πράξεις και κυρίως χρειάζεται σχέδιο.

Να θυμίσω σε κάποιους σε αυτή την Αίθουσα -εάν το ξεχνούν ή δεν θέλουν να το θυμούνται- ότι το ΠΑΣΟΚ είναι το γνήσιο πατριωτικό κίνημα που διαχρονικά εξέφρασε τις αγωνίες και τις ελπίδες του ελληνικού λαού πάνω στα εθνικά θέματα και υπερασπίστηκε τις πάγιες «κόκκινες γραμμές» της εθνικής, εξωτερικής και αμυντικής πολιτικής.

Ως ΠΑΣΟΚ πιστεύουμε σε μια ενεργητική εθνική στρατηγική με ολοκληρωμένο σχεδιασμό και στρατηγικό βάθος. Κάθε συμφωνία, όπως και το σημερινό μνημόνιο, πρέπει να συνοδεύεται από άμεση εφαρμογή, ενίσχυση της αποτρεπτικής ισχύος της χώρας και ένα ξεκάθαρο μήνυμα αποφασιστικότητας που θα καθιστά σαφές σε όλους, εταίρους και συμμάχους, ότι η Ελλάδα δεν θα αποδεχθεί τετελεσμένα, δεν θα εγκαταλείψει κυριαρχικά δικαιώματα, δεν θα σιωπήσει εκεί που πρέπει να μιλήσει δυνατά. Διότι οι Έλληνες πολίτες απαιτούν μια Ελλάδα με ισχυρή φωνή, με υπερηφάνεια και εθνική αξιοπρέπεια και γιατί η Ελλάδα κυρίως έχει ανάγκη από μια εξωτερική και αμυντική πολιτική με πατριωτικό πρόσημο, γιατί μόνο με αυτό το πλαίσιο θα διασφαλιστεί η εθνική ενότητα και η εθνική συνεννόηση που εμείς πιστεύουμε.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κατρίνη.

Και κλείνουμε τον κύκλο των εισηγητών και ειδικών αγορητών με τον εισηγητή από τη Νέα Δημοκρατία, κ. Αθανάσιο Καββαδά.

Παρακαλώ, κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα την Κύρωση του Μνημονίου Κατανόησης και Συνεργασίας στους Τομείς της Αεροναυτικής και Ναυτικής Έρευνας και Διάσωσης μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου.

Πριν ξεκινήσω την ομιλία μου θα ήθελα να επισημάνω την ευρεία πλειοψηφία που διαμορφώθηκε στην Επιτροπή ως προς την ψήφιση του συγκεκριμένου Μνημονίου και χαίρομαι ιδιαίτερα, διότι πρόκειται για μια πρωτοβουλία που αναβαθμίζει τον διεθνή ρόλο της χώρας, εμβαθύνει τις στρατηγικές συμμαχίες, συμβάλλει στη σταθερότητα στην ανατολική Μεσόγειο και ταυτόχρονα κατοχυρώνει τα εθνικά συμφέροντα.

Η εξωτερική και αμυντική πολιτική της χώρας τα έξι τελευταία χρόνια απέκτησε εξωστρέφεια και μια νέα δυναμική με συμφωνίες, όπως αυτές για αμυντική συνεργασία με τις Ηνωμένες Πολιτείες, τη Γαλλία, τα Ηνωμένα Αραβικά Εμιράτα και τη Σαουδική Αραβία, καθώς και συμφωνίες οριοθέτησης ΑΟΖ με την Ιταλία και την Αίγυπτο.

Επισημαίνω, επίσης τα εξής: Το πρόγραμμα αναβάθμισης των F-16 σε Viper, την προμήθεια είκοσι τεσσάρων νέων μαχητικών Rafale με τον πλέον σύγχρονο εξοπλισμό, την προμήθεια των τριών φρεγατών Belharra, των πιο προηγμένων τεχνολογικά και επιχειρησιακά πλοίων που θα επιχειρούν στην ανατολική Μεσόγειο, το Κέντρο Αεροπορικής Εκπαίδευσης στην Καλαμάτα και την εκπαίδευση των Ελλήνων πιλότων, αλλά και πιλότων άλλων χωρών, με τις οποίες έχουμε συμφωνίες αμυντικής συνεργασίας.

Η Ελλάδα, λοιπόν, γίνεται πιο ισχυρή και κατοχυρώνει τα εθνικά της συμφέροντα μέσα από στρατηγικές σχέσεις συνεργασίας, όπως αυτή που έχει διαμορφωθεί τα τελευταία χρόνια με την Αίγυπτο. Πέρα από τη συμφωνία για την ΑΟΖ που υπογράψαμε, οι δύο χώρες συμπίπτουν στην ανάγκη διαμόρφωσης συνθηκών ειρήνης, ασφάλειας, σταθερότητας, αλλά και σεβασμού του Διεθνούς Δικαίου στην ευρύτερη περιοχή της Μεσογείου.

Επίσης, πριν λίγες ημέρες εδώ, στην Αθήνα, ο Πρωθυπουργός Κυριάκος Μητσοτάκης και ο Αιγύπτιος Πρόεδρος κ. Σίσι υπέγραψαν Κοινή Διακήρυξη Ελλάδας - Αιγύπτου που επεκτείνεται πλέον σε τομείς όπως η ενέργεια, η νόμιμη μετανάστευση και το εμπόριο. Η αγαστή συνεργασία μας συνεχίζεται με το Μνημόνιο Κατανόησης και Συνεργασίας στους Τομείς της Αεροναυτικής και Ναυτικής Έρευνας και Διάσωσης Ελλάδας και Αιγύπτου που έρχεται σήμερα προς κύρωση στην Εθνική Αντιπροσωπεία.

Η Συμφωνία υπογράφηκε στο Κάιρο στις 22 Νοεμβρίου του 2022 και διαμορφώνει κοινό επιχειρησιακό πλαίσιο για την έρευνα και διάσωση σε οριοθετημένες περιοχές που, μάλιστα, ταυτίζονται με το FIR Αθηνών και Καΐρου αντίστοιχα, με πλήρη εφαρμογή και απόλυτο σεβασμό των κανόνων του Διεθνούς Δικαίου.

Αυτή η Συμφωνία έχει ως στόχο τη διαμόρφωση ενός ενιαίου πλαισίου αεροπορικής και ναυτικής ασφάλειας στη Νοτιοανατολική Μεσόγειο ανάμεσα στις δύο χώρες για τη διάσωση ανθρώπινων ζωών. Οι επιχειρήσεις συντονίζονται για την Ελλάδα από το Ενιαίο Κέντρο Συντονισμού Διάσωσης Πειραιά και για την Αίγυπτο από το Ενιαίο Κέντρο Συντονισμού Διάσωσης Καΐρου.

Κάθε αίτημα που υποβάλλεται από μία εκ των δύο χωρών για συμμετοχή σε επιχειρήσεις έρευνας και διάσωσης συνοδεύεται από τον καθορισμό του πλαισίου, με βάση το οποίο οι μονάδες έρευνας και διάσωσης κάθε χώρας θα μπαίνουν στην περιοχή επιχειρήσεων της άλλης, καθώς και η διαδικασία ταυτοποίησης των μονάδων έρευνας και διάσωσης κάθε χώρας, όπως προβλέπεται από το διεθνές δίκαιο.

Η συνεργασία των Κέντρων Συντονισμού των δύο χωρών επεκτείνεται και σε μια σειρά άλλων δραστηριοτήτων, όπως η πρόβλεψη διμερών συναντήσεων μεταξύ εκπροσώπων των εθνικών αρχών Ελλάδας και Αιγύπτου όταν κρίνεται σκόπιμο, προκειμένου να ανταλλάσσουν πληροφορίες και τεχνογνωσία και να υπάρχει καλύτερος συντονισμός και αποδοτική συνεργασία, ασφαλιστικές δικλείδες που δεν επιτρέπουν την καθυστέρηση ανταπόκρισης σε αιτήματα προσώπων που βρίσκονται σε κίνδυνο, λόγω ζητημάτων απόδοσης εξόδων, αφού κάθε χώρα θα χρηματοδοτεί τις δραστηριότητες που αναλαμβάνει.

Εδώ να αναφέρω ότι το Γενικό Λογιστήριο του Κράτους εκτιμά το ετήσιο κόστος της Συμφωνίας σε 91.000 ευρώ. Πρόκειται, όμως, επαναλαμβάνω για εκτίμηση, αφού το πραγματικό κόστος εξαρτάται από το τι θα χρειαστεί στην πράξη και στο πεδίο.

Η πρόβλεψη για τη δημιουργία Ενιαίων Κέντρων Συντονισμού Διάσωσης ανάμεσα στις δύο χώρες που θα έχουν τη δυνατότητα να οργανώνουν κοινές ασκήσεις και δράσεις κοινής εκπαίδευσης, αλλά και να εκπονούν κοινά επιχειρησιακά σχέδια έρευνας και διάσωσης.

Διασφαλίζονται επίσης τα ζητήματα εμπιστευτικότητας και απορρήτου των πληροφοριών που ανταλλάσσονται. Κάθε χώρα δεσμεύεται να τηρεί τον εμπιστευτικό χαρακτήρα των πληροφοριών χωρίς να τις αποκαλύπτει σε τρίτο μέρος, αν δεν υπάρχει έγγραφη συναίνεση από τη μία χώρα προς την άλλη.

Παράλληλα, το άρθρο 11 του Μνημονίου αναφέρει ότι για τη μεταφορά αυτών των εμπιστευτικών πληροφοριών θα χρησιμοποιούνται μόνο κυβερνητικοί ή αμοιβαία συμφωνημένοι δίαυλοι ανάμεσα στις δύο χώρες. Επισήμανα και θα επιμείνω στην επισήμανση ότι η Συμφωνία των δύο κρατών εδράζεται στα διεθνώς ισχύοντα και είναι σύμφωνη με όσα προβλέπονται από τους διεθνείς οργανισμούς, όπως το Διεθνή Οργανισμό Πολιτικής Αεροπορίας και το Διεθνή Ναυτιλιακό Οργανισμό. Μάλιστα το σχετικό Μνημόνιο και το περιεχόμενό του γνωστοποιούνται και υποβάλλονται στους δύο αυτούς οργανισμούς.

Τέλος, το μνημόνιο κατανόησης και συνεργασίας στους τομείς αεροναυτικής και ναυτικής έρευνας και διάσωσης μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου θα έχει αρχική χρονική ισχύ τα τρία χρόνια και στη συνέχεια θα ανανεώνεται αυτόματα και για άλλες χρονικές περιόδους, εκτός αν καταγγελθεί από μία εκ των δύο χωρών.

Και επειδή ακούστηκαν πολλά, κυρίες και κύριοι συνάδελφοι, θα πω το εξής, ότι τα δίκαια της χώρας δεν κατοχυρώνονται εν μία νυκτί. Δεν θα καθίσουμε μια φορά σε ένα τραπέζι και θα σηκωθούμε έχοντας κερδίσει όσα διεκδικούμε. Οι θέσεις μας κερδίζονται λίγο λίγο, κάθε μέρα, με κάθε ευκαιρία, με κάθε συμμαχία και με κάθε συμφωνία.

Κάθε μνημόνιο συνεργασίας λοιπόν που βάζει ένα λιθαράκι, έστω και έμμεσα, είτε στο να κατοχυρωθεί μια ελληνική θέση είτε στο να καταρριφθεί μια τουρκική θέση είναι κέρδος. Μια συμφωνία έχει και ρητές προβλέψεις. Βασίζεται όμως και σε αμοιβαία αποδεκτές παραδοχές και βέβαια αντανακλά και σ’ ένα σύνολο διεκδικήσεων και δικαιωμάτων που διεκδικούμε με βάση το διεθνές δίκαιο. Και σε αυτή την περίπτωση η Συμφωνία της Ελλάδας με την Αίγυπτο για κοινές επιχειρήσεις έρευνας και διάσωσης κάνει ακριβώς αυτό: Αποδέχεται και κατοχυρώνει την αρμοδιότητα της Ελλάδας να εξασκεί τα δικαιώματά της σε αυτήν την περιοχή.

Κλείνω, κυρίες και κύριοι συνάδελφοι, λέγοντας ότι ισχυρή Ελλάδα προϋποθέτει ισχυρές, σταθερές και αποτελεσματικές στρατηγικές συμμαχίες και συνεργασίες. Προϋποθέτει όμως και την εθνική ενότητα. Προϋποθέτει τη δημιουργική σύγκλιση όλων των πολιτικών δυνάμεων. Η ευρεία διακομματική πλειοψηφία που στήριξε με την ψήφο της τη Συμφωνία αυτή ανάμεσα στην Ελλάδα και στην Αίγυπτο στην επιτροπή πιστεύω και ελπίζω ότι θα επιβεβαιωθεί και θα διευρυνθεί ακόμα περισσότερο εδώ στην Ολομέλεια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς τον κ. Καββαδά.

Έχει ζητήσει τον λόγο ο Κοινοβουλευτικός Εκπρόσωπος από το ΠΑΣΟΚ, ο κ. Γερουλάνος.

Ορίστε, κύριε συνάδελφε.

**ΠΑΥΛΟΣ ΓΕΡΟΥΛΑΝΟΣ:** Κυρίες και κύριοι συνάδελφοι, η Ελλάδα βρίσκεται μπροστά σε τρεις κρίσεις. Η πρώτη είναι κοινωνική και οικονομική. Ο χρόνος κυλάει, δισεκατομμύρια περνάνε από τη χώρα, αλλά ο τρόπος που λειτουργεί η χώρα παραμένει ίδιος. Κοινωνικό, διοικητικό και παραγωγικό μοντέλο παραμένουν ίδια. Οι επενδύσεις από το εξωτερικό παραμένουν αναιμικές. Το έλλειμμα τρεχουσών συναλλαγών παραμένει υψηλό.

Η Ελλάδα παραμένει εκεί κολλημένη, προτελευταία στην Ευρώπη σε αγοραστική δύναμη του νοικοκυριού. Η αισχροκέρδεια παραμένει εκεί κολλημένη και περιμένει κάθε Ελληνίδα και κάθε Έλληνα στο ράφι, στο νοίκι, σε κάθε λογαριασμό. Όπως παρήγαμε, παράγουμε και ο μήνας για το εισόδημα πολλών νοικοκυριών τελειώνει στις 20 του μηνός.

Το κράτος παραμένει εχθρικό, βουτηγμένο σε μια πελατειακή λογική με τρεις, τέσσερις συμβάσεις να γίνονται με απευθείας ανάθεση, λεφτόδεντρα δηλαδή για λίγους, τους δικούς μας, δημοσιονομική πειθαρχία για τους πολλούς, τους άλλους. Όταν κάποιον τον χρειάζεται ο κ. Μητσοτάκης, χρυσώνει τον θεσμό του. Όταν δεν τον χρειάζεται, τον αφυδατώνει, από δημάρχους μέχρι και τους δικούς του Υπουργούς. Έξι χρόνια μετά είναι μάταιο να περιμένει κανείς λύσεις από τη σημερινή Κυβέρνηση. Είναι πια μέρος του προβλήματος. Για πολλούς έγινε η ίδια το πρόβλημα.

Η δεύτερη κρίση είναι θεσμική. Η απώλεια εμπιστοσύνης στους θεσμούς σε τέτοιο βαθμό, σε τέτοια συγκυρία, για τόσο κόσμο αποτελεί πλέον έναν κίνδυνο για τη Δημοκρατία. Καθημερινά η Κυβέρνηση ξεπερνά το χειρότερό της εαυτό. Πήρε διαζύγιο με τη θεσμικότητα και έχει αγκαλιάσει την αλαζονεία. Η αποκατάσταση της εμπιστοσύνης προϋποθέτει όχι μόνο την ήττα της σημερινής Κυβέρνησης στις επόμενες εκλογές, αλλά δρομολόγηση από τώρα θεσμικών ενεργειών που σέβονται τον νόμο, τη νομιμότητα και το Σύνταγμα.

Κάθε θεσμική πρωτοβουλία του ΠΑΣΟΚ γύρω από την τραγωδία των Τεμπών χτίζει πάνω σε αυτή τη λογική. Ενδεχόμενα παραπτώματα θα διερευνηθούν για όλους τους εμπλεκόμενους, όποτε πρέπει, όπως πρέπει και με τα στοιχεία που πρέπει. Δεν καταδικάζουμε κανέναν. Διερευνούμε όμως όλους όσους ζητά η δικαιοσύνη χωρίς εξαιρέσεις.

Εξηγήστε μου όμως, κυρίες και κύριοι της Νέας Δημοκρατίας, ποιος είναι για εσάς επιτέλους ο κ. Καραμανλής; Γιατί τον προστατεύετε, ακόμα και από μια διερεύνηση; Μήπως τελικά εσείς φοβόσαστε τη δικαιοσύνη; Μήπως εσείς τελικά δεν την εμπιστεύεστε; Σε μια δημοκρατία δεν υπάρχουν παιδιά ανώτερου και κατώτερου Θεού. Θεμελιώδης η ισοπολιτεία. Αρχή της η αμφισβήτηση κάθε εξουσίας και οξυγόνο της ο καθημερινός ενδελεχής ανεμπόδιστος έλεγχός της. Η εμμονή σας να βάζετε κάποια πρόσωπα πάνω από την αλήθεια, μαζί με την αλαζονεία που έχει ποτίσει τον λόγο σας, κάθε μέρα πνίγει τη Δημοκρατία.

Οι δύο παραπάνω κρίσεις από μόνες τους συνιστούν ένα πολύ επικίνδυνο μείγμα για οποιαδήποτε κοινωνία. Προσθέστε όμως και τη διεθνή κρίση και τότε έχετε στα χέρια σας την τέλεια καταιγίδα, πράγμα που με φέρνει και στη συγκεκριμένη συνεδρίαση.

Μια κύρωση που καθυστέρησε εδώ και δυόμισι χρόνια, ευτυχώς την ψηφίζουμε τώρα. Η ομιλία του εισηγητή μας, του κ. Μιχάλη Κατρίνη αποτύπωσε τις θέσεις μας με απόλυτη σαφήνεια πιστεύω και καλό είναι κάποια από τα πράγματα τα οποία είπε, να τα ακούσετε πολύ προσεκτικά.

Όμως να προσθέσω στο πλαίσιο των άλλων δύο κρίσεων που περιέγραψα πως η στάση της Κυβέρνησης σε αυτή την κρίση, στη διεθνή κρίση είναι εξαιρετικά επικίνδυνη. Θυμάστε αυτά τα λόγια; «Μια χώρα με εθνική αυτοπεποίθηση ξέρει να διεκδικεί τα εθνικά της δίκαια, αξιοποιώντας με τόλμη κάθε ευνοϊκή συγκυρία. Δεν πρέπει να διαπραγματευόμαστε από φόβο, αλλά να μην φοβόμαστε να διαπραγματευτούμε». Αυτό έλεγε ο Αμερικανός Πρόεδρος Τζον Κένεντι. Ωραία λόγια, μεγάλα.

Τα επικαλέστηκε πρόσφατα ο Πρωθυπουργός στις προγραμματικές του δηλώσεις. Τρία χρόνια μετά και μία εκλογική αναμέτρηση στην Αμερική και ο φόβος έχει κυριεύσει την Κυβέρνηση, ο φόβος ότι χάνει τον έλεγχο των εξελίξεων, ο φόβος ότι δεν την υπολογίζουν όσο νόμιζαν.

Αυτός ο φόβος την καθιστά αμήχανη απέναντι σε όσους δρομολογούν ήδη τη συμμετοχή της Τουρκίας στην ευρωπαϊκή άμυνα χωρίς όρους, χωρίς προϋποθέσεις, χωρίς πραγματικό ευρωπαϊκό πλαίσιο. Διότι αυτό γίνεται κάτω από τις γραμμές. Αυτός ο φόβος οδηγεί την Κυβέρνηση στο απόλυτο κενό αντίδρασης ενώπιον όσων ισχυρίζονται ότι στην Κάσο η Ελλάδα απεμπόλησε δικαιώματα. Αυτός ο φόβος οδηγεί στην εκκωφαντική κυβερνητική σιωπή για το χρονοδιάγραμμα πόντισης του καλωδίου. Δηλαδή, 650 εκατομμύρια ευρώ στον αέρα!

Ανθρώπινος ο φόβος, στη σωστή δόση, σε προφυλάσσει από απερισκεψίες. Εξαιρετικά επικίνδυνος, όμως, όταν σε παραλύει, ειδικά στην εξωτερική πολιτική, όπου τον φόβο μυρίζουν από τη στιγμή που θα μπεις μέσα στην αίθουσα της διαπραγμάτευσης. Ακόμα χειρότερα, όταν το παίζεις νταής στα λόγια, αλλά δειλός στις πράξεις.

Στην εξωτερική πολιτική, αντί η Κυβέρνηση Μητσοτάκη να κάνει δουλειά βάθους για τη χώρα και να αναδείξει τη σημασία της Ελλάδας για τη διεθνή κοινότητα, έκανε δουλειά της μόνο την ανάδειξη του Πρωθυπουργού.

Πείτε μου, κυρίες και κύριοι της Νέας Δημοκρατίας, που πήγε η Ελλάδα της ομιλίας στο Καπιτώλιο! Μέχρι και εσείς την ξεχάσατε! Τα έπαιξε όλα και έχασε. Τώρα ψάχνουμε για συμμάχους και ξοδεύουμε απλόχερα για όπλα, λες και το χρήμα από μόνο του αγοράζει λόγο.

Το έχω ξαναπεί και το ξαναλέω: Η Ελλάδα ευημερεί, όταν είναι γέφυρα και μαραζώνει, όταν είναι σύνορο. Η Κυβέρνηση Μητσοτάκη την έκανε σύνορο και μετά, την άφησε μόνη. Τώρα παρακολουθούμε τη γείτονα να αναβαθμίζει διαρκώς τον ρόλο της, την Ευρώπη να τον χάνει και την Αμερική να αλλάζει στρατόπεδο.

Εσείς απεμπολήσατε τον ρόλο του διαμεσολαβητή και σας τον άρπαξε η Τουρκία μέσα από το στόμα. Από εκεί πηγάζει ο φόβος. Η Ελλάδα έχει ανάγκη αλλαγής πορείας τώρα και στην εξωτερική πολιτική να επιστρέψουμε στη βασική πολιτική που υπηρέτησαν -με επιμέρους διαφοροποιήσεις, θα το δεχτώ- όλοι οι Πρωθυπουργοί από τον Ανδρέα Παπανδρέου, αλλά αναίρεσε ο σημερινός, επιδιώκοντας και αποκτώντας εθνική συνεννόηση στο εσωτερικό, αναλαμβάνοντας ξανά ενεργά τον ρόλο του έντιμου διαμεσολαβητή σε κάθε διένεξη στην περιοχή, με πυξίδα πάντα το διεθνές δίκαιο, πρωταγωνιστώντας στο ευρωπαϊκό γίγνεσθαι και αποκαθιστώντας τις σχέσεις μας με παραδοσιακούς μας συμμάχους, αναδεικνύοντας την πατρίδα μας και τον ρόλο που μπορεί, θέλει και πάντα έπαιζε.

Έτσι θα αποτινάξουμε τον φόβο, όπως αξίζει στη χώρα μας. Οτιδήποτε άλλο είναι επικίνδυνο για την πατρίδα. Διότι η τέλεια καταιγίδα πλησιάζει και εμείς, το ΠΑΣΟΚ, σε αντίθεση με την Κυβέρνηση Μητσοτάκη, την αντιμετωπίζουμε κατάματα, χωρίς φόβο, δουλεύοντας, προγραμματίζοντας και προετοιμάζοντας, όπως έκανε πάντα το πατριωτικό αυτό Κίνημα και στην εξωτερική πολιτική.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Γερουλάνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεννέα μαθήτριες και μαθητές και πέντε συνοδοί εκπαιδευτικοί από το 16ο Δημοτικό Σχολείο Αχαρνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον Πρόεδρο της Νίκης, τον κ. Νατσιό.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος-ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, Χριστός Ανέστη!

**ΑΘΑΝΑΣΙΟΣ ΠΛΕΥΡΗΣ:** Αληθώς ο Κύριος!

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος-ΝΙΚΗ):** Ο τρόπος που υποδέχτηκε η Νέα Δημοκρατία το πρόσφατο πόρισμα Καρώνη για τα Τέμπη είναι -και μην εκπλαγείτε με αυτό που θα πω- μια προσφορά στους Έλληνες πολίτες. Προσφορά, γιατί αποκαλύπτεσθε και ξεσκεπάζεστε.

Οι πανηγυρισμοί σας για το αμφίσημο αυτό κείμενο, το οποίο είναι γεμάτο από «ίσως, πιθανόν, είναι εφικτό, μπορεί και να», ξεπερνά κατά πολύ την ουσία της υποθέσεως. Παραπέμπει σε ένα καθεστώς που είναι τόσο διψασμένο για την εξουσία, ούτως ώστε με την ιδέα ότι μπορεί να τη γλιτώσει, για άλλη μια φορά χοροπηδάει αλαζονικά πάνω από τα φέρετρα των νεκρών.

Σαν μικρά παιδιά κάνετε για τις καρέκλες σας και δεν υπολογίζετε ούτε ιερό ούτε όσιο! Το μόνο που σας νοιάζει είναι να μη σας αγγίζουν, για να συνεχίσετε να νέμεστε το δημόσιο χρήμα. Πήρατε τόσο θάρρος και τόση αλαζονεία επιδεικνύετε από το πόρισμα του «εάν», του «ίσως» και του «πιθανόν», ώστε τώρα που νομίζετε ότι ανακτήσατε την πρωτοβουλία, σπεύσατε να καταθέσετε νύχτα τροπολογία για το πόθεν έσχες σας. Εσείς που καταγγέλλατε τον Κασσελάκη, εσείς που καταγγέλλατε το 2016 τον ΣΥΡΙΖΑ για μια αντίστοιχη διάταξη, περάσατε μέσα στα μαύρα σκοτάδια νόμο για τους συγγενείς και τα παιδιά των πολιτικών, να μπορούν να έχουν οι σύζυγοι και τα παιδιά των πολιτικών offshore εταιρείες στο εξωτερικό. Από όσα βλέπουμε στις τηλεοράσεις, μόνο οι κλέφτες γίνονται στο σκοτάδι, μόνο οι κλέφτες νομοθετούν στο σκοτάδι.

Αντί να δουλεύετε τον ελληνικό λαό με τον θλιβερότατο υπάλληλό σας Υπουργό Δικαιοσύνης, ότι προσαρμοζόμαστε στο δίκαιο της Ευρωπαϊκής Ενώσεως, ελάτε εδώ να μας πείτε ποιους καλύπτετε, ποιους αθωώνετε, για ποιον λόγο έρχεστε εδώ και μας κάνετε μαθήματα διαφάνειας, ενώ κινείστε ως οι αρχιερείς της διαπλοκής και της διαφθοράς.

Πώς να μην υποθέσει ο απλός πολίτης ότι πάτε με τις εν κρυπτώ ρυθμίσεις σας να κρύψετε παράνομο πολιτικό χρήμα; Θυμίζετε τον άφρονα πλούσιο του Ευαγγελίου, που δεν ήξερε πού να αποθηκεύσει τα πλούτη του. Διαβάστε και το υπόλοιπο της περικοπής, για να δείτε πού καταλήγουν τα πλούτη και τα μεγαλεία, μπας και ταπεινωθείτε. Και δεν είναι τυχαίο ότι και οι αρχαίοι ημών πρόγονοι τον Θεό του Κάτω Κόσμου τον ονόμαζαν Πλούτωνα.

Κυρίες και κύριοι συνάδελφοι, σας αναγνωρίζουμε ότι μέχρι τώρα έχετε επικοινωνιακή υπεροπλία, έχετε την ισχύ να παρουσιάζετε το ψέμα ως αλήθεια και την αλήθεια ως ψέμα. Όμως, να μην έχετε καμία αμφιβολία: Οι αληθινοί ψεύτες έχουν γνωστή τύχη στη νεότερη πολιτική μας ιστορία. Θα βουλιάξετε στα Τέμπη σας, στα Τέμπη των offshore, στα Τέμπη των κακουργημάτων, στα Τέμπη των υποκλίσεων στους Τούρκους, στα Τέμπη της βεβήλωσης των θρησκευτικών συμβόλων και των αγίων μας από την Εθνική Πινακοθήκη. Από εδώ και στο εξής, θα ξυπνάτε και όλα θα είναι Τέμπη για εσάς! Λερναία Ύδρα, πολυκέφαλο τέρας! Από το ένα θα γλιτώνετε, το άλλο θα σας κυνηγά!

Είναι δυνατόν να διαβάζουμε τη δήλωση του Πρωθυπουργού για τη μαύρη Επέτειο των Ποντίων που τιμήσαμε χθες και να λείπει από αυτή μια λέξη; Ποια; Η λέξη «Γενοκτονία»! Τι είδους συμβόλαιο έχετε υπογράψει με τους γείτονες; Ο συνδυασμός της τραγικής οικονομικής υστέρησης των Ελλήνων και της εθνικής αμνησίας είναι αυτός που θα σας ρίξει, όχι ο Αντώνης Σαμαράς, όπως είπε χθες η Ντόρα Μπακογιάννη.

Και το κακό δεν είναι να πέφτεις. Χειρότερο είναι να ξεπέφτεις. Είστε ξεπεσμένοι. Θα διαβάσατε τα στοιχεία για τη φτώχεια από την Eurostat. Διαβάστε τα, γιατί εκεί θα βρείτε τις πραγματικές αιτίες της αληθινής πτώσης σας. Είναι δυνατόν με τόση ακρίβεια που υπάρχει να είναι απαγορευμένο αγαθό για χιλιάδες ελληνικές οικογένειες oι διακοπές μιας εβδομάδας σε ένα νησί;

Τα όνειρα του λαού τα μετατρέψατε σε εφιάλτες. Πώς θα βγει το καλοκαίρι, αυτό σκέφτεται ο μέσος Έλληνας πολίτης και σκέφτεται και τα παιδιά του, να τα πάει στη θάλασσα να ξεκουραστούν. Και καμαρώνετε γι’ αυτήν την Ελλάδα; Είναι δυνατόν χιλιάδες οικογένειες, σύμφωνα με την ίδια έρευνα, να μην μπορούν να αγοράσουν κρέας και ψάρι για τη διατροφή τους και εσείς να καμαρώνετε για την αναβάθμιση του Οίκου Finch; Γι’ αυτό σας λέμε πως ό,τι και να κάνετε, το πεπρωμένο φυγείν αδύνατον. Εσείς κοιμηθείτε αγκαλιά με τις αγαπημένες σας δημοσκοπήσεις και αφήστε σ’ εμάς την επικοινωνία με τον λαό.

Την περασμένη Τετάρτη παρέστην στις καταπληκτικές ή καλύτερα στις γαλανόλευκες εκδηλώσεις των Ελευθερίων της Κομοτηνής για την απελευθέρωση της Θράκης και την ενσωμάτωση στον εθνικό κορμό στις 14 Μαΐου του 1920. Ερωτώ: Πού ήταν ο Πρωθυπουργός; Αδιαφορεί για τη Θράκη, το πιο ευαίσθητο εθνικά μέρος της πατρίδας μας; Γιατί έλειπε; Προφανώς θυμάται να πάει στην Κομοτηνή και την Ξάνθη μόνο παραμονές των εκλογών, όπως έκανε στις προηγούμενες, για να επιτεθεί στη Νίκη και να μας πει ότι εμείς είμαστε ντεμέκ χριστιανοί.

Αγαπητοί μου, αν υπάρχει κάποιος ντεμέκ πατριώτης, όπως προκύπτει από την παράλειψή του για την Γενοκτονία των Ποντίων, αυτός είναι ο ίδιος ο Πρωθυπουργός της χώρας. Ντεμέκ, δήθεν δηλαδή, αυτήν τη λέξη χρησιμοποίησε. Εδώ υπήρξε Υφυπουργός της Κυβέρνησης –απαράδεκτο, γραικυλισμός λέγεται αυτό- που πήγε μέσα στην Κωνσταντινούπολη και χρησιμοποιούσε ανερυθριάστως, αδιάντροπα σε ολόκληρη την ομιλία του την τουρκική γλώσσα. Και στην περιοχή του ίδιου Υφυπουργού διαβάζουμε στην Ιστορία ότι οι Τούρκοι έκοβαν τις γλώσσες Ελλήνων για να μη μάθουν τα παιδιά τους να μιλούν την ελληνική γλώσσα. Ένα από τα «ριζιμιά λιθάρια», τα θεμέλια του έθνους μας, η γλώσσα. Να πας μέσα στην Τουρκία και να μιλάς τουρκικά από Υπουργό Εξωτερικών της Ελλάδος! Ντροπή και μόνο ντροπή! Γραικυλισμός, το ξαναλέω. Παπαδιαμάντης: «Οι γραικύλοι της σήμερον», αυτοί είναι. Και αυτοί είστε.

Ντεμέκ είναι αυτός ο οποίος πηγαίνει στις εκκλησιές και κάνει μεγάλους υποκριτικούς σταυρούς, αλλά επιτρέπει στην Εθνική Πινακοθήκη να προβάλλει και να βεβηλώνει με ακαλαίσθητες και βλάσφημες αθλιότητες τις εικόνες της Παναγίας και των Αγίων. Ντεμέκ, δήθεν δηλαδή, κοινωνικά ευαίσθητος είναι εκείνος που καταστρέφει τα οικόπεδα των Ελλήνων της υπαίθρου για να επιτρέψει την τσιμεντοποίηση της πρωτεύουσας.

Ντεμέκ κοινωνικά ευαίσθητος είναι αυτός που κυνηγά συμπαθέστατες επαγγελματικές τάξεις, όπως οι ιδιοκτήτες των ταξί, για να ευνοήσει πολυεθνικές εταιρείες που δεν πληρώνουν φόρο στην Ελλάδα. Ο παλαίμαχος συνδικαλιστής, εμβληματική φυσιογνωμία στον χώρο αυτό, ο κ. Θύμιος Λυμπερόπουλος, αγωνίζεται να σας μαζέψει, να σας νουθετήσει. Ακούστε τον. Πρόκειται για χιλιάδες εργαζόμενους, απλούς Έλληνες που ζουν τις οικογένειές τους. Το σωματείο του υπενθυμίζει στον Πρωθυπουργό ότι ο πρώην Υφυπουργός Μεταφορών κ. Βασίλειος Οικονόμου είχε δεσμευτεί δημοσίως ότι στον νέο ΚΟΚ θα εξαιρούντο από τις λεωφορειολωρίδες τα έμφορτα ταξί, αλλά τώρα το Υπουργείο αναιρεί την προηγούμενη απόφαση -αυτοακυρώνεται δηλαδή- με νέα απόφαση. Και διερωτάται το σωματείο των ταξιτζήδων: Για ποιον λόγο το Υπουργείο Μεταφορών απαξιώνει μια υπηρεσία δημόσιου χαρακτήρα, όπως είναι η μεταφορά με ταξί;

Επίσης, το ίδιο συνδικαλιστικό όργανο των ταξιτζήδων επισημαίνει ότι από την 1η Ιανουαρίου 2026 θα επιτρέπεται η αγορά μόνο ηλεκτρικών ταξί. Το Υπουργείο, όμως, δεν λαμβάνει υπόψιν -απορούμε πού ζείτε- ότι τα συγκεκριμένα οχήματα είναι πανάκριβα: μέσο κόστος αγοράς 50.000 ευρώ. Οι υποδομές φόρτισης δεν επιτρέπουν στους επαγγελματίες αυτοκινητιστές των ταξί να κάνουν τη δουλειά τους χωρίς άσκοπες καθυστερήσεις. Πολλές χαμένες εργατοώρες για φόρτιση. Ζητεί το ΣΑΤΑ να μετατεθεί η υποχρεωτική χρήση των ηλεκτρικών ταξί για το 2035. Χιλιάδες είναι οι ταξιτζήδες. Είναι πολύ δύσκολο, είναι ανθυγιεινό, θα έλεγα, επάγγελμα. Με τις αποφάσεις σας τους καταστρέφετε. Πάρτε πίσω τα απάνθρωπα μέτρα.

Κυρίες και κύριοι συνάδελφοι, διαβάσαμε ότι η Γερμανία –οι ειδήσεις πλέον είναι κατακλυσμιαίες, θα έλεγα- ετοιμάζεται να μας στείλει πίσω χιλιάδες λαθρομετανάστες εξαιτίας των εγκληματικών υπογραφών στα διάφορα «Δουβλίνα». Είναι βέβαιο ότι θα υποκύψετε. Και μάλιστα, λένε οι Γερμανοί -διαβάσαμε- «έστω και με τη βία». Ας σκεφτείτε κάτι εθνικά ωφέλιμο έστω και τώρα. Τι εννοώ; Κάθε χρόνο η χώρα μας εισάγει δεκάδες χιλιάδες εργαζομένους από τρίτες χώρες μέσω διακρατικών συμφωνιών, όπως Ινδία, Φιλιππίνες, Βιετνάμ, Μπαγκλαντές και άλλες χώρες, των οποίων οι πολιτισμικές και οι θρησκευτικές ρίζες είναι μακριά από την ελληνική πραγματικότητα. Οι ανάγκες, όμως, της ελληνικής οικονομίας σε εργατικά χέρια είναι πολλές. Αδρομερώς θα λέγαμε ότι με βάση εκτιμήσεις οι ανάγκες στον τουρισμό υπερβαίνουν τις 60.000. Στα τεχνικά έργα και τις κατασκευές 85.000. Στη βιομηχανία 50.000. Στον αγροτικό τομέα τις 70.000. Ένα σύνολο που υπερβαίνει τις 250.000 ανά έτος. Απ’ ό,τι εκτιμάται, οι ανάγκες αυτές θα αυξηθούν τα επόμενα χρόνια λόγω και της δημογραφικής μας κατάρρευσης. Να αναφέρουμε ένα παράδειγμα. Μόνο στην κατασκευή του Βόρειου Οδικού Άξονα Κρήτης, ΒΟΑΚ, εκτιμάται ότι θα χρειαστούν περισσότεροι από 3.000 εργάτες.

Την ίδια στιγμή δεκάδες χιλιάδες Ρωμιοί ορθόδοξοι, ιστορικά συγγενείς με το ελληνικό έθνος, βρίσκονται υπό διωγμόν και απειλούνται με αφανισμό στη Συρία και σε άλλες περιοχές της Μέσης Ανατολής. Αυτοί οι άνθρωποι, για όσους δεν το ξέρετε, είναι απόγονοι των πολιτών της Ανατολικής Ρωμαϊκής Αυτοκρατορίας, της Ρωμανίας, όπως είναι το ορθό και το ιστορικό όνομα της πατρίδας μας κατά τους μέσους χρόνους, οι οποίοι εδώ και αιώνες διατηρούν άσβεστη και την ορθόδοξη πίστη και την κοινή παράδοση των προγόνων μας, απλώς λόγω των ιστορικών συνθηκών αναγκάστηκαν να μιλήσουν αραβικά.

Αντί, λοιπόν, να καταφεύγουμε σε λύσεις που δεν ενισχύουν την πολιτισμική συνοχή και τη θρησκευτική μας συνέχεια, οφείλουμε να σκεφθούμε σοβαρότατα την προτεραιότητα που πρέπει να δώσουμε σε αυτούς τους ανθρώπους. Οι Ρωμιοί ορθόδοξοι της Συρίας, που ζουν υπό συνεχή απειλή εξόντωσης από φανατικές ισλαμικές ομάδες, αποτελούν ένα πολύτιμο κομμάτι της ιστορικής μας κληρονομιάς. Είναι αδέλφια μας στο πνεύμα, στον πολιτισμό και στην πίστη και η πατρίδα μας πρέπει να σταθεί στο πλευρό τους.

Τι σημαίνει αυτό στην πράξη; Σημαίνει ότι η Ελλάδα πρέπει να διαμορφώσει μια εθνική στρατηγική που να δίνει προτεραιότητα στους Ρωμιούς της Συρίας για την κάλυψη αυτών των κενών θέσεων εργασίας που έχει μέγιστη ανάγκη η ελληνική οικονομία. Και με αυτό, όχι μόνο θα καλύψουμε τις ανάγκες της οικονομίας μας, αλλά θα ενισχύσουμε και τους δεσμούς μας με τις ρωμαίικες κοινότητες της Ανατολής, επιβεβαιώνοντας τον ρόλο της Ελλάδος ως φυσικής ηγέτιδας δύναμης του ελληνορθόδοξου κόσμου, του ρωμαίικου κόσμου, της Ρωμιοσύνης.

Μια τέτοια προσέγγιση θα προσφέρει πολλαπλά οφέλη. Πρώτον, θα ενισχύσει τις παραγωγικές μας δυνάμεις με εργατικό δυναμικό που μοιράζεται κοινές αξίες και πολιτισμικές ρίζες με τον ελληνικό λαό. Δεύτερον, θα συμβάλει στην πολιτισμική και θρησκευτική συνοχή της κοινωνίας μας. Τρίτον, θα προστατεύσει αυτές τις ιστορικότητες κοινότητες από τον αφανισμό και την απειλή, δίνοντάς τους τη δυνατότητα να ζήσουν με ασφάλεια και αξιοπρέπεια και θα αναδείξει, όπως προείπα, την Ελλάδα ηγέτιδα δύναμη των ορθοδόξων λαών της Ανατολής, ενισχύοντας έτσι και το ανύπαρκτο σήμερα γεωπολιτικό μας αποτύπωμα. Γι’ αυτό καλώ την Κυβέρνηση να προχωρήσει τάχιστα σε πρωτοβουλίες που θα διασφαλίσουν ότι οι Ρωμιοί της Συρίας θα λάβουν αυτήν την προτεραιότητα.

Και να κλείσω, κυρίες και κύριοι συνάδελφοι, κύριε Πρόεδρε, με το εξής. Χθες ήταν Ημέρα Μνήμης εθνικής συμφοράς, Ημέρα Μνήμης της Γενοκτονίας του Ελληνισμού του Πόντου. Οι Τούρκοι -γνωστό αυτό- λυσσωδώς μάχονται να μην αναγνωριστεί, προφανώς γιατί είναι έτοιμοι να διαπράξουν και άλλες γενοκτονίες. Γι’ αυτό απαιτούμε να αναγνωρίσει τη Γενοκτονία, όχι μόνο του Ποντιακού Ελληνισμού, αλλά του συνόλου του Μικρασιατικού και Θρακικού Ελληνισμού.

Οι Τούρκοι, λοιπόν, ενοχλούνται αφάνταστα και για τις εκδηλώσεις που λαμβάνουν μέρος και στη χώρα μας. Στο μόνο που πιάνουν οι απειλές των Τούρκων είναι η Κυβέρνησή σας.

Διάβασα κάποια μηνύματα Υπουργών, όπως βέβαια και του Πρωθυπουργού. Από όλα αυτά τα μηνύματα έλειπε μία λέξη, η λέξη «Τούρκοι». Ποιοι έσφαξαν, ποιοι ξερίζωσαν τον ελληνισμό, τους Πόντιους, τους Θρακιώτες, τους Μικρασιάτες από τις πανάρχαιες κοιτίδες τους; Άγνωστο. Πέρσες ήταν; Ινδιάνοι ήταν; Εξωγήινοι ήταν; Είναι μυστικό προφανώς για την Κυβέρνηση.

Στο δε μήνυμα του κυρίου Πρωθυπουργού -εξοργιστικότατο!- λείπει και η λέξη «Γενοκτονία», όπως βέβαια και η λέξη «Τούρκοι». Προφανώς, κύριε Υπουργέ, είναι και αυτός -μάλλον αυτό συμπεραίνω- οπαδός του διαβόητου συνωστισμού στο λιμάνι της Σμύρνης, τότε που η αλήστου μνήμης κ. Ρεπούση προσπαθούσε να διαβρώσει την εθνική μας ιστορία. Βέβαια, το κουρελούργημά της πήρε τη θέση που του άξιζε, πήγε στα σκουπίδια. Και έτσι έπρεπε.

Ο κ. Μητσοτάκης μιλά κατά λέξη για αναγνώριση της ιστορικής αλήθειας. Πράγματα εντελώς ομιχλώδη. Γενοκτονία ήταν, κύριε Μητσοτάκη. Πείτε το, γράψτε το, στενοχωρήστε έστω και μία φορά τον άσπονδο φίλο σας, τον Ερντογάν. Δεν βλέπετε -για την Κυβέρνηση μιλάω- ότι η ηττοπάθεια, ο κατευνασμός, η απροκάλυπτη υποτέλεια στα κελεύσματα των Τούρκων και οι υποχωρήσεις σας αυξάνουν την αρπακτικότητά τους; Ρωτώ: Πότε θα γίνει η πόντιση στην Κάσο; Αντί για πόντιση, έχουμε καταποντισμό της εξωτερικής σας πολιτικής. Έχετε γίνει περίγελος της οικουμένης.

Να σας πω τι έγινε τις ημέρες εκείνες στον Πόντο, σε εκείνες τις μαύρες σελίδες, για να μάθει και ο Πρωθυπουργός; Να σας πω τι προσπαθεί να αποσιωπήσει ο Πρωθυπουργός της Ελλάδος; Διαβάζω μια μικρή εμβληματική παράγραφο από ένα εξαιρετικό βιβλίο με τίτλο «Γενοκτονία στον Εύξεινο Πόντο» του αείμνηστου ιστορικού Πολυχρόνη Ενεπεκίδη. Έλεγε, λοιπόν, στο βιβλίο του: «Ο θάνατος έχει μια και μόνη ονομασία. Οι Τούρκοι, όμως, για την εξόντωση του Ποντιακού Ελληνισμού επινόησαν ένα νέο είδος θανάτου, τον “λευκό θάνατο”. Μια Γενοκτονία “αλά τούρκα” βουβή, πονηρή, ανατολίτικη. Οι εκτοπίσεις, εξορίες των κατοίκων ολόκληρων χωριών -τον χειμώνα αυτές, όταν ξεκινούσαν τα χιόνια, ξεκινούσαν και οι εξορίες των Ελλήνων και γι’ αυτό τον ονομάζει «λευκό θάνατο»-, οι εξοντωτικές οδοιπορίες των γυναικόπαιδων και των γερόντων -οι άνδρες βρίσκονται στα τάγματα εργασίας στα διαβόητα “αμελέ ταμπουρού”- δεν οδηγούσαν πουθενά. Τους έβαζαν να περπατούν». Λέει ο Ενεπεκίδης: «Ήταν ένα Άουσβιτς εν ροή. Οι άνθρωποι πέθαιναν καθ’ οδόν. Περπατούσαν για να πεθάνουν από τις κακουχίες, την παγωνιά, την πείνα, τον εξευτελισμό». Αυτό ήταν το διαβολικό σύστημα, πονηρά οργανωμένο από τους Τούρκους.

Το δε ΥΠΕΞ επιμένει στις επικύψεις και εξέδωσε -τι δουλειά έχει;- εγκύκλιο για την ομοφοβία, αγνοώντας επιδεικτικότατα τη Γενοκτονία. Ποιος; Το Υπουργείο Εξωτερικών της Ελλάδος! Αυτός είναι ο καημός τους: οι ομοφοβίες και όχι η Γενοκτονία των προγόνων μας. Το θεωρεί σοβαρότερο αυτό το Υπουργείο Εξωτερικών! Να ακούν οι Πόντιοι Έλληνες πολίτες ποντιακής καταγωγής ότι ο Πρωθυπουργός της Ελλάδος και το Υπουργείο Εξωτερικών δεν αναγνωρίζουν τη Γενοκτονία των Ποντίων, εφόσον στα μηνύματά τους το μεν Υπουργείο ούτε καν ασχολήθηκε και ο δε Πρωθυπουργός ούτε καν ανέφερε τη λέξη «Γενοκτονία» και τη λέξη «Τούρκοι». Είναι τεράστια προσβολή κατά των σφαγιασθέντων και κατά της εθνικής μας ιστορίας. Αυτό δεν είναι ΥΠΕΞ, είναι «Υπουργείο Εξωτερικών Τεμενάδων»! Καλά έλεγε ο Ίων Δραγούμης: «Τι χρησιμεύει ένα κράτος ελληνικό, που αντί άλλης εξωτερικής πολιτικής, διορίζει προξένους σε Ανατολή και πρέσβεις στη Δύση, με την μονάκριβη ευχή που και σήμερα ισχύει: Προσέξτε, μην γεννάτε ζητήματα!».

Να πω και κάτι άλλο. Έπεσε στην αντίληψή μου άλλη μία ανακοίνωση από το λεγόμενο «Υπουργείο Κοινωνικής Συνοχής και Οικογένειας». Κύριε Υπουργέ, ξέρετε γράμματα. Έχουμε τώρα την ομοφοβία και την τρανσφοβία. Αυτός είναι ο καημός τους! Ψηφίσατε τον ψευτογάμο των ομοφυλοφίλων και μετανιώσατε. Σπρώχτηκαν, πιέστηκαν πολλοί Βουλευτές να έρθουν σε σύγκρουση με τη συνείδησή τους και με τους κατοίκους των κατά τόπους περιοχών τους και επιμένετε. Ο κόσμος αλλάζει κι εσείς εκεί, μιλάτε για ομοφοβίες και τρανσφοβίες ακόμα και μέσα στα σχολεία καταστρέφοντας νέα, μικρά παιδιά. Και τα λέει αυτά ένας δάσκαλος που έχει δεκαετίες μέσα στις σχολικές αίθουσες και έβλεπε το αρνητικότατο αποτύπωμα.

Ομοφοβία, τρανσφοβία και διφοβία. Τι είναι η διφοβία; Τι είναι αυτό; Τι θα πει διφοβία; Με τα γράμματα που ξέρω εγώ είναι ο δύο φορές φόβος. Και γιατί χρησιμοποιείτε συνέχεια τη λέξη «φοβία»; Αν ανοίξετε οποιοδήποτε λεξικό, θα δείτε ότι η λέξη «φοβία» είναι μία νοσηρή κατάσταση. Όταν, δηλαδή, λες «ισλαμοφοβία», φοβάσαι τον ερχομό εκατομμυρίων λαθραίων μεταναστών μωαμεθανών, σημαίνει ότι είσαι άρρωστος.

Είχα διαβάσει ότι όλοι οι φασισμοί και οι ολοκληρωτισμοί όταν θέλουν να καταστρέψουν, να απαξιώσουν τους αντιπάλους τους, χρησιμοποιούν όρους από την ψυχιατρική. Αυτό είναι γνώρισμα του φασισμού. Όταν λες στον άλλον ότι είναι τρελός, σημαίνει ότι δεν είσαι δημοκράτης. Κονιορτοποίησέ τον με επιχειρήματα και μην τον απαξιώνεις με ψυχιατρικά επιχειρήματα.

Να μας πει, λοιπόν, και η κ. Μιχαηλίδου τι θα πει «διφοβία». Αντί να φτιάξουμε ένα Υπουργείο Δημογραφικής Πολιτικής, αφού η Ελλάδα σβήνει από παντού, αντί, όπως σας είπα και χθες, να ανοίγουμε σχολεία σε ακριτικές περιοχές, έστω και με τρία παιδιά, εμείς ασχολούμαστε με τις τρανσφοβίες, ενώ έχουμε και απέναντί μας ένα θηρίο το οποίο μας απειλεί νυχθημερόν ότι θα έρθει νύχτα, θα έρθει βράδυ και μιλάει για «Γαλάζιες Πατρίδες» από την Α΄ Δημοτικού! Κι εμείς -εσείς, η Κυβέρνησή σας- κοιμάστε τον ύπνο του δικαίου. Συνέλθετε, αγαπητέ!

Σύμφωνα με στοιχεία για το δημογραφικό από το Υπουργείο Εσωτερικών, μόλις εξήντα χιλιάδες παιδιά με ελληνική ιθαγένεια και εννέα χιλιάδες παιδιά με αλλοδαπή ιθαγένεια φοιτούν το 2025 στην Α΄ Δημοτικού. Θέλετε να δούμε τη σύγκριση με το 2010; Εκατό χιλιάδες ήταν τότε τα ελληνόπουλα και δεκαπέντε χιλιάδες οι μαθητές από ξένες χώρες. Άρα, έχουμε 40% μείωση εγγραφών στην Α΄ Δημοτικού! Και ξέρετε καλά ότι άδεια σχολεία σημαίνει άδεια στρατόπεδα. Έτσι πάει η εξίσωση, κύριε Υπουργέ.

Κλείνοντας, θα ήθελα να προσθέσω ότι ο κ. Μητσοτάκης αυτή τη δύσκολη στιγμή, την ακατάστατη για όλο τον πλανήτη, κατόρθωσε, εκτός των άλλων, να έχει εχθρούς τον κ. Πούτιν και τον κ. Τραμπ. Η σωστή πλευρά της ιστορίας. Δεν πήρε καμία πλευρά. Έσκυψε το κεφάλι, υποκλίσεις παντού και για την πατρίδα τίποτε.

Η ΝΙΚΗ, το Δημοκρατικό και Λαϊκό και Πατριωτικό μας Κίνημα, καλεί τον ελληνικό λαό να σας γυρίσει την πλάτη. Είστε επικίνδυνοι. Η ηττοπάθεια σας προοιωνίζεται άσχημες εξελίξεις για το έθνος μας. Εμείς θα ξεσκεπάζουμε τις μειοδοσίες σας.

Σας ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Πρόεδρε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα έξι μαθήτριες και μαθητές και δύο συνοδοί εκπαιδευτικοί από το Δημοτικό Σχολείο της Ερασμείου Ελληνογερμανικής Σχολής (Γ΄ Τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Και κλείνουμε το σχέδιο νόμου με την ομιλία του Υφυπουργού Εθνικής Άμυνας κ. Αθανάσιου Δαβάκη.

Παρακαλώ, κύριε Υπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κύριε Πρόεδρε θα λάβω τον λόγο στο τέλος της διαδικασίας και επί των δύο νομοσχεδίων.

**ΠΡΟΕΔΡΕΥΩΝ (Ιωάννης Πλακιωτάκης):** Τώρα είναι, τελειώνουμε.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κύριε Πρόεδρε έχουμε δύο νομοσχέδια. Θα μιλήσω συνολικά στο τέλος.

**ΠΡΟΕΔΡΕΥΩΝ (Ιωάννης Πλακιωτάκης):** Καλώς, κύριε Υπουργέ.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης σχετικά με τη Συνεργασία στους Τομείς Αεροναυτικής και Ναυτικής Έρευνας και Διάσωσης μεταξύ της Κυβέρνησης της Ελληνικής Δημοκρατίας, εκπροσωπούμενης από το Υπουργείο Εθνικής Άμυνας της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου, εκπροσωπούμενης από το Υπουργείο Άμυνας της Αραβικής Δημοκρατίας της Αιγύπτου».

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Ιωάννης Πλακιωτάκης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |
| --- |
| Κύρωση του Μνημονίου Κατανόησης σχετικά με τη Συνεργασία στους Τομείς Αεροναυτικής και Ναυτικής Έρευνας και Διάσωσης μεταξύ της Κυβέρνησης της Ελληνικής Δημοκρατίας, εκπροσωπούμενης από το Υπουργείο Εθνικής Άμυνας της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου, εκπροσωπούμενης από το Υπουργείο Άμυνας της Αραβικής Δημοκρατίας της Αιγύπτου |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς, το σχέδιο νόμου του Υπουργείου Εθνικής Άμυνας «Κύρωση του Μνημονίου Κατανόησης σχετικά με τη Συνεργασία στους Τομείς Αεροναυτικής και Ναυτικής Έρευνας και Διάσωσης μεταξύ της Κυβέρνησης της Ελληνικής Δημοκρατίας, εκπροσωπούμενης από το Υπουργείο Εθνικής Άμυνας της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου, εκπροσωπούμενης από το Υπουργείο Άμυνας της Αραβικής Δημοκρατίας της Αιγύπτου» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να διακόψουμε τη συνεδρίασή μας για δέκα λεπτά;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς, διακόπτουμε τη συνεδρίαση για δέκα λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Επανερχόμαστε στην ημερήσια διάταξη της νομοθετικής εργασίας.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Στρατηγείου Συμμαχικής Διοίκησης Μικτής Δύναμης Νάπολης αναφορικά με την Παροχή Υποστήριξης Φιλοξενούντος Έθνους για την Εκτέλεση της Άσκησης “NOBLE JUMP 2017”».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της συμφωνίας και οι Κοινοβουλευτικοί Εκπρόσωποι, εφόσον το επιθυμούν και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Ξεκινάμε με τους συναδέλφους που επιθυμούν να λάβουν τον λόγο. Πρώτος είναι από τους Σπαρτιάτες ο ειδικός αγορητής, ο κ. Ζερβέας.

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι Βουλευτές, όσον αφορά την παρούσα κύρωση θεωρούμε ότι δεν περιποιεί τιμή στο πολιτικό σύστημα και κυρίως στις εμπλεκόμενες κυβερνήσεις ότι ερχόμαστε οκτώ χρόνια μετά από τη διεξαγωγή της άσκησης NOBLE JUMP να κυρώσουμε το εν λόγω σχέδιο νόμου. Είναι απλή κοινή λογική ότι έπρεπε να υπάρχει ένα πλαίσιο κανόνων πάνω στο οποίο θα στηριζόταν η υποδοχή των δυνάμεων του NATO στο φιλοξενoύν κράτος το οποίο ήμασταν εμείς.

Ερχόμαστε, λοιπόν, κατόπιν εορτής, οκτώ χρόνια μετά, να νομοθετήσουμε. Υπάρχουν κάποια σοβαρά νομικά ζητήματα που αναφέρονται στην κύρωση αυτή, όπως η μεταφορά όπλων, η περιβαλλοντική προστασία και θέματα που αφορούν σε θανάτους στρατιωτικού προσωπικού. Αν λοιπόν -λέω «αν»- είχαμε ένα ατύχημα κατά τη μεταφορά του οπλισμού, αν είχαμε μία περιβαλλοντική καταστροφή σχετιζόμενη με την άσκηση αυτή, αν είχαμε έναν θάνατο στρατιωτικού, ποιος θα ήταν υπεύθυνος, σε ποιον θα έπρεπε να αποδοθούν ευθύνες και τι αρνητικό αντίκτυπο θα είχε αυτό στη διεθνή εικόνα της χώρας μας;

Πρέπει, λοιπόν, κυρίες και κύριοι συνάδελφοι, να αλλάξει η συμπεριφορά μας ως πολιτικό σύστημα και να σοβαρευτούμε, γιατί πραγματικά δεν είναι σοβαρή υπόθεση η σημερινή διαδικασία. Αυτά πρέπει να προβλέπονται. Πρέπει να υπάρχει πλαίσιο κανόνων πριν γίνει μια άσκηση, όχι κατόπιν εορτής.

Όσον αφορά το θέμα της συμμετοχής της Τουρκίας στην ενιαία ευρωπαϊκή άμυνα και στο σχέδιο «ReΑrm Europe», ζητήματα που συζητούνται πολύ το τελευταίο χρονικό διάστημα, θέση μας είναι ότι η Τουρκία η οποία κατέχει το 38% της Κύπρου, δηλαδή μιας χώρας που ανήκει στην Ευρωπαϊκή Ένωση, και παράλληλα απειλεί μια άλλη χώρα με πόλεμο εάν ασκήσει τα κυριαρχικά της δικαιώματα τα οποία απορρέουν εκ του Διεθνούς Δικαίου της Θάλασσας, δηλαδή εμάς, θεωρούμε ότι δεν πρέπει να έχει ουδεμία συμμετοχή σε αυτές τις προβλέψεις.

Οφείλει η ελληνική Κυβέρνηση να ασκήσει κάθε δυνατή πολιτική και διπλωματική πίεση, ώστε να αποκλειστεί η συμμετοχή της Τουρκίας. Δεν πρέπει να υποκύψουμε στη φιλοτουρκική ψευδοελίτ που εκπροσωπείται από τον κ. Ρούτε, τον κ. Στάρμερ και τον κ. Μερτς. Βεβαίως οφείλει και η Κυβέρνηση κάποια στιγμή να τοποθετηθεί σαφώς επί αυτών των ζητημάτων, διότι βλέπουμε ότι και μέσα στην Κυβέρνηση υπάρχουν διαφορετικές θέσεις. Ο κ. Δένδιας, παραδείγματος χάριν, ο Υπουργός Άμυνας, σαφέστατα απορρίπτει τη συμμετοχή της Τουρκίας στην ενιαία ευρωπαϊκή άμυνα. Υπάρχουν όμως Βουλευτές και στελέχη της Νέας Δημοκρατίας τα οποία αφήνουν ανοιχτό το ενδεχόμενο αυτό υπό όρους. Τώρα βεβαίως πώς έχουν την αφέλεια να πιστεύουν ότι οι Τούρκοι θα σεβαστούν τους όρους αυτούς, είναι μια άλλη ιστορία ή μάλλον είναι έλλειψη γνώσεως της Ιστορίας. Ίσως οι κύκλοι αυτοί συμμερίζονται τις απόψεις του κ. Ιωακειμίδη, μέλους του διαβόητου ΕΛΙΑΜΕΠ.

Πρέπει, λοιπόν, να γίνει συζήτηση και κατά τη γνώμη μας πρέπει να γίνει συζήτηση και σε επίπεδο πολιτικών αρχηγών, ώστε να δούμε ποιες είναι οι θέσεις κάθε κόμματος για ζητήματα όπως η συμμετοχή της Τουρκίας στην ευρωπαϊκή κοινή άμυνα και ως προς το θέμα του «ReArm Europe» και βεβαίως γενικότερα ως προς το ποια εξωτερική πολιτική θα ακολουθήσουμε.

Κυρίες και κύριοι Βουλευτές, είμαστε σε ένα σταυροδρόμι και πρέπει να επιλέξουμε. Ή θα επιλέξουμε τη «ροζάκειο» πορεία της υποτέλειας και της δορυφοριοποίησης της πατρίδος μας ή θα επιλέξουμε την εθνοκεντρική πορεία της ανεξαρτησίας και της αξιοπρέπειας.

Όσο για το σχέδιο νόμου, ψηφίζουμε «παρών».

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει ο ειδικός αγορητής από την Πλεύση Ελευθερίας, ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, η διεθνής σύμβαση που έχουμε προς κύρωση σήμερα στην Ολομέλεια είναι μια συμφωνία τεχνικής διευθέτησης ανάμεσα στο Υπουργείο Εθνικής Άμυνας και στο Στρατηγείο Συμμαχικής Διοίκησης του ΝΑΤΟ, η οποία δίνει στο ΝΑΤΟ τη δυνατότητα να πραγματοποιήσει άσκηση επί του ελληνικού εδάφους σε μια περίοδο από την οποία έχουν πλέον περάσει οκτώ χρόνια.

Αυτή η σύμβαση υπεγράφη το 2017 από την τότε κυβέρνηση και έρχεται προς κύρωση στη Βουλή σήμερα. Το θέμα της καθυστέρησης των κυρώσεων των διεθνών συμβάσεων -θυμάμαι μία που είχε πλησιάσει την εικοσαετία, ήρθε με καθυστέρηση εικοσαετίας- είναι ένα χρόνιο πρόβλημα. Έχουμε ακούσει από διάφορους υπουργούς, όταν έρχονται με συμβάσεις καθυστερημένες κατά δύο ή τρία χρόνια, να λένε ότι το έχουμε βελτιώσει. Αυτή η σύμβαση πάντως δεν δείχνει βελτίωση και η ευθύνη δεν βαρύνει μόνο την παρούσα Κυβέρνηση. Έξι από τα οκτώ χρόνια είναι στα χρόνια της παρούσας Κυβέρνησης, τα άλλα δύο αφορούν την προηγούμενη κυβέρνηση.

Όμως εδώ δεν έχουμε μόνο -και αυτό το τονίσαμε στην επιτροπή και πρέπει να το υπογραμμίσουμε ξανά εκ μέρους της Πλεύσης Ελευθερίας, γιατί δεν έχει γίνει κατανοητό- μια σύμβαση η οποία έρχεται προς κύρωση με καθυστέρηση. Αυτό είναι το ένα πρόβλημα και είναι μεγάλο πρόβλημα. Το δεύτερο και ακόμη μεγαλύτερο είναι ότι η άσκηση που προβλέπεται στη σύμβαση αυτή, η άσκηση του ΝΑΤΟ, έχει πραγματοποιηθεί το 2017.

Με άλλα λόγια, πραγματοποιήθηκε μια άσκηση στη βάση μιας σύμβασης της χώρας μας με το Στρατηγείο του ΝΑΤΟ στη Νάπολη και ακόμη δεν έχει κυρωθεί αυτή η σύμβαση από τη Βουλή. Με άλλα λόγια, έχουμε μια αντισυνταγματική πρακτική. Εφαρμόστηκε και ολοκληρώθηκε η εφαρμογή αυτής της συγκεκριμένης σύμβασης πριν από οκτώ χρόνια, χωρίς αυτή να έχει κυρωθεί από τη Βουλή.

Αυτό είναι ένα πρόβλημα λειτουργίας των θεσμών πολύ σοβαρό. Δεν αντιμετωπίζουμε συχνά τέτοιες περιπτώσεις, αλλά πραγματικά θα πρέπει να καταλάβουμε και να μας δοθεί μια σαφής εξήγηση. Ο κύριος Υφυπουργός είπε στην επιτροπή ότι αυτό είναι ένα από τα χρόνια προβλήματα. Θα πρέπει να καταλάβουμε τι έκανε και σε ποιο συρτάρι βρισκόταν αυτή η σύμβαση για οκτώ χρόνια μέχρι να έρθει σήμερα στη Βουλή προς κύρωση.

Το τρίτο πρόβλημα που ανακύπτει από αυτήν την απαράδεκτη πρακτική είναι ότι οι σχέσεις της χώρας μας με το ΝΑΤΟ είναι σχέσεις εξάρτησης, οι οποίες φτάνουν σε τέτοιο σημείο ούτως ώστε πλέον να μην λειτουργούν τα αντανακλαστικά του πολιτικού συστήματος και των θεσμών. Επειδή είναι μια άσκηση του ΝΑΤΟ προφανώς θεωρήθηκε δεδομένο ότι δεν πρέπει να ακολουθηθεί η συνταγματικά προβλεπόμενη διαδικασία. Και αυτό είναι ένα σοβαρό ζήτημα που έχει επιπτώσεις σε πολλά άλλα θέματα που αφορούν την τρέχουσα πολιτική συγκυρία.

Το ΝΑΤΟ προβλέπει τώρα με διάφορα σχέδια την αύξηση των αμυντικών δαπανών και είχαμε προσφάτως τη δήλωση του νέου Καγκελάριου της Γερμανίας ότι η χώρα του αποδέχεται την αύξηση των δαπανών ως ποσοστό του ακαθάριστου εθνικού προϊόντος στο 5%. Η Ελλάδα ξοδεύει πολλά για την άμυνα, είναι από τις πρώτες χώρες στο ΝΑΤΟ σήμερα στο 3%, δηλαδή πρόκειται για πολύ σημαντική αύξηση. Ο μέσος όρος δαπανών για τις ευρωπαϊκές χώρες του ΝΑΤΟ είναι ανάμεσα στο 1,5% και το 2%. Πρόκειται δηλαδή για υπερδιπλασιασμό των αμυντικών δαπανών. Αυτό θα μετατρέψει την Ευρώπη σε μια πολεμική οικονομία και το θλιβερό εδώ είναι ότι δεν μετατρέπεται σε μια πολεμική οικονομία για θέματα που αφορούν την ασφάλεια και την ειρήνη στη χώρα μας.

Οι προβλέψεις που υπάρχουν περιλαμβάνουν και τη Λευκή Βίβλο για την ενιαία ευρωπαϊκή άμυνα, η οποία έρχεται να προτείνει εκ μέρους της ευρωπαϊκής Κομισιόν έναν επικουρικό μηχανισμό στο ΝΑΤΟ, ούτως ώστε να μπορεί η Ευρωπαϊκή Ένωση και τα κράτη μέλη της να δράσουν ανεξάρτητα αν χρειαστεί από το ίδιο το ΝΑΤΟ. Αυτή η Λευκή Βίβλος, όπως επισημάναμε και στην επιτροπή και σε πολλές άλλες ευκαιρίες, από τότε που εκδόθηκε τον Μάρτιο του 2025, προβλέπει ότι η Τουρκία ως μη κράτος μέλος της Ευρωπαϊκής Ένωσης θα μπορεί να συμμετέχει σε αυτόν τον μηχανισμό.

Πριν από μερικές μέρες η Πλεύση Ελευθερίας και εγώ προσωπικά θέσαμε επίκαιρη ερώτηση στην κυρία Παπαδοπούλου. Συζητήσαμε με την κυρία Παπαδοπούλου, την Υφυπουργό Εξωτερικών, και ρωτήσαμε αν η Ελλάδα θα φέρει αντίρρηση στη συμμετοχή της Τουρκίας στην ενιαία ευρωπαϊκή αμυντική δομή και η απάντησή της στην ερώτησή μου ήταν ότι αυτό είναι ακόμη προς συζήτηση και η Κυβέρνηση επισήμως δεν έχει διατυπώσει αντίρρηση για το θέμα αυτό.

Και αυτό γίνεται σε μια στιγμή κατά την οποία η Τουρκία με δηλώσεις του κ. Ερντογάν στα κατεχόμενα εδάφη αρνείται πια να κάνει λόγο για δύο κοινότητες στην Κύπρο, αλλά είπε ο κ. Ερντογάν, σε παραβίαση όλων των ψηφισμάτων του ΟΗΕ και του Διεθνούς Δικαίου, ότι υπάρχουν, λέει, δύο ανεξάρτητα κράτη πλέον στην Κύπρο. Δυστυχώς και κάποιοι δικοί μας Υπουργοί τα ανέχονται και συμφωνούν με αυτά τα πράγματα.

Επιπλέον, πρέπει να συνειδητοποιήσουμε ότι η Τουρκία είναι ένα κράτος εκτός της Ευρωπαϊκής Ένωσης και είναι το μόνο κράτος εκτός της Ευρωπαϊκής Ένωσης που κατέχει έδαφος κράτους μέλους της Ευρωπαϊκής Ένωσης, της Κύπρου, από το 1974. Και μιλάμε για έναν ευρωπαϊκό μηχανισμό άμυνας ο οποίος έχει σκοπό -άκουσον άκουσον- να προστατέψει τα σύνορα της Ευρωπαϊκής Ένωσης με συμμετοχή ενός κράτους που κατέχει τμήμα κράτους μέλους της Ευρωπαϊκής Ένωσης. Απορούμε γιατί η Κυβέρνηση δεν παίρνει ισχυρή στάση σε αυτά τα ζητήματα.

Απορούμε επίσης γιατί η Ελληνική Κυβέρνηση δεν διαμαρτύρεται εντόνως για το γεγονός ότι οι σύμμαχοί μας στο ΝΑΤΟ -απ’ ό,τι φαίνεται η Γερμανία τώρα- έχουν ανοίξει την πόρτα για την Τουρκία να προμηθευτεί μαχητικά αεροπλάνα Eurofighter, τα οποία βεβαίως ενδέχεται να χρησιμοποιηθούν και ενάντια στην Ελλάδα.

Αυτά είναι ενδείξεις ανησυχητικές για μια πλήρη απώλεια των αντανακλαστικών της Ελληνικής Κυβέρνησης στην εξωτερική και αμυντική πολιτική και η Πλεύση Ελευθερίας θεωρεί ότι το γεγονός ότι μια συμφωνία με το ΝΑΤΟ, όπως αυτή που υπεγράφη πριν από οκτώ χρόνια και εφαρμόστηκε χωρίς να έχει κυρωθεί από τη Βουλή, είναι ενδεικτικό του τρόπου με τον οποίο η εξάρτηση των ελληνικών κυβερνήσεων απέναντι στο ΝΑΤΟ έχει φτάσει σε τέτοιο σημείο ούτως ώστε να μην έχουν πλέον τη δυνατότητα να υπερασπιστούν τα εθνικά συμφέροντά μας στον τομέα της ασφάλειας και ιδίως στις ελληνοτουρκικές σχέσεις.

Η Πλεύση Ελευθερίας θα καταψηφίσει τη συμφωνία.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από τη Νίκη, ο κ. Τάσος Οικονομόπουλος.

Παρακαλώ, κύριε συνάδελφε.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το υπό συζήτηση νομοσχέδιο έρχεται πολύ αργά προς κύρωση και προκαλεί εντύπωση πώς δεν ήρθε από τις πρώτες μέρες διακυβέρνησης της Νέας Δημοκρατίας. Οκτώ έτη μετά την άσκηση και ακόμη δεν έχουμε επικυρώσει κάποιες δαπάνες.

Από το ίδιο το κείμενο του παρόντος προκύπτει πως οι διατυπώσεις στους σκοπούς στο άρθρο 1 και των διαδικασιών είναι σαφείς και ικανοποιητικές. Εφόσον αποδεχόμαστε ότι η συμμετοχή μας στο ΝΑΤΟ είναι αναγκαία και επωφελής, δεν μπορούμε να έχουμε άλλη θέση από την καταρχήν συμφωνία σε αυτό το σημείο. Ως προς τις λεπτομέρειες της συνεργασίας όμως μπορούμε να έχουμε διαφορετική γνώμη, αν αυτή αποκλίνει από τα παραδεκτά όρια.

Είχαμε υποστηρίξει και στην επιτροπή ότι αν θέλει κανείς να είναι μέλος μιας συμμαχίας από την οποία προσδοκά οφέλη και μάλιστα αν είναι σχετικά μικρή σε δυνάμεις χώρα, δεν μπορεί να ορίζει τη συμμετοχή του αλά καρτ όποτε θέλει και με όποιους όρους θέλει. Στην προκειμένη περίπτωση εκείνη τη χρονική στιγμή η Ελλάδα δεν μπορούσε να πράξει κάτι διαφορετικό από το να συμμετέχει στην άσκηση.

Εκείνο που μπορούμε να διεκδικήσουμε στην παρούσα φάση είναι η συμμετοχή μας στο ΝΑΤΟ, είτε μέσω κοινών ασκήσεων είτε μέσω παροχής υπηρεσιών, να συμβάλει στην αναβάθμιση του αξιόμαχου των Ενόπλων Δυνάμεων της χώρας μας. Αυτό είναι βέβαια ζήτημα καλών διαπραγματεύσεων και καλού σχεδιασμού από την πλευρά των στρατηγείων εκατέρωθεν.

Εκείνο που εμείς ως Βουλή έχουμε χρέος να αναδείξουμε είναι τα προβληματικά σημεία της σύμβασης και της συμμετοχής μας, αν υπάρχουν, ώστε στο μέλλον να τα επαναδιαπραγματευτούμε με καλύτερους όρους. Τέτοιες διατάξεις υπάρχουν στο άρθρο 3 και στο άρθρο 4.

Από τις αρχικές διατυπώσεις φαίνεται πως η χώρα μας ως χώρα υποστήριξης αναλαμβάνει να εκπληρώσει έναν υποστηρικτικό ρόλο σε περίπτωση νατοϊκής εμπλοκής σε σύγκρουση με άλλες δυνάμεις. Με την παρούσα αποσαφηνίζονται οι ρόλοι και οι όροι επί του πεδίου και ο τρόπος δράσης συνολικά.

Η περιγραφόμενη στο 1.4 «Κατάσταση» έχει πραγματοποιηθεί κατά την άσκηση. Ως ενδιάμεσος σύνδεσμος μεταξύ ΝΑΤΟ και Ελλάδας στην ανταλλαγή μηνυμάτων βρίσκεται το Σώμα Ταχείας Αντίδρασης. Το σημαντικότερο σημείο του άρθρου 1 ίσως είναι η παράγραφος 1.8.γ στα σημεία 3, 4 και 5, επειδή εκεί ρητά αναφέρεται ότι οι λήπτες υπηρεσιών σέβονται τους νόμους, κανόνες και κανονισμούς της χώρας υποστήριξης, δηλαδή της Ελλάδας και την αποζημιώνουν για κάθε λαμβανομένη υπηρεσία. Επίσης, είχαμε επισημάνει ότι είναι αποδεκτό το Μέρος 2, αλλά δεν συμβαίνει το ίδιο με το 3 και το 4.

Τα οικονομικά ζητήματα αποσαφηνίζονται περαιτέρω στο Δεύτερο Μέρος και είναι αναμενόμενο από τα όσα αναφέρονται, δηλαδή, η χώρα μας αποζημιώνεται για τις παρεχόμενες υπηρεσίες από τα κράτη που συμμετέχουν. Δωρεάν θα είναι η παροχή στρατιωτικών εγκαταστάσεων για διέλευση ή διαμονή -άρθρο 2γ- αλλά αυτό είναι μέρος της γενικότερης συμμετοχής μας στη συμμαχία. Η υποστήριξη από εμπορικά μέσα θα πληρώνεται από το κράτος που κάνει χρήση.

Όμως, τα οικονομικά μεγέθη δεν ξέρουμε πότε συμπληρώθηκαν στις εκθέσεις. Μπορεί να μην υπάρχει κάποια υπερβολική δαπάνη. Εφόσον αφορά σε τέσσερις χιλιάδες συμμετέχοντες στρατιωτικούς, είναι πολύ μικρή δαπάνη εάν είναι μόνο 81.600 ευρώ, όπως υπολόγισε το Γενικό Λογιστήριο του Κράτους. Λόγω και της εμπλοκής των Υγειονομικών Σωμάτων που αναφέρεται στο ίδιο άρθρο, θεωρούμε ότι ως προς αυτά τα ζητήματα η συμμετοχή μας ήταν επωφελής, λόγω της εμπειρίας που αποκτήθηκε.

Σωστά έχει επισημανθεί στην Επιτροπή ότι είναι αντισυνταγματική η πρακτική αυτή να έρχονται μετά από χρόνια προς επικύρωση συμβάσεις που έχουν εκτελεστεί χωρίς έγκριση της Βουλής.

Τα υπόλοιπα μέρη που προκαλούν ερωτηματικά είναι το Τρίτο Μέρος και το Τέταρτο που αντιστοιχούν στα άρθρα 3 και 4. Το άρθρο 3 αφορά στα νομικά θέματα. Για το μέλλον οι ρόλοι έχουν συμφωνηθεί και αποσαφηνιστεί για να γίνεται σεβαστή η νομοθεσία του κράτους φιλοξενίας της Ελλάδος χωρίς τις ανατροπές του τρίτου μέρους, όπως απαλλαγή από φόρους, δασμούς κ.λπ., αλλά και διατάξεις για διακίνηση όπλων στο άρθρο 3 παράγραφος 3.

Αυτά είναι αντιφατικά, ειδικά σε σχέση με το 1.8.γ. Η έκφραση στο κείμενο: Όποτε είναι δυνατόν και σύμφωνα με τους εφαρμοζόμενους κανόνες και τη νομοθεσία του φιλοξενούντος κράτους όπως αρμόζει, δεν γνωρίζουμε κατά πόσο τηρήθηκε και εάν τηρήθηκε.

Εκείνο που ζητείται στο άρθρο 3 παράγραφος 1β είναι η εξομοίωση δασμών και φόρων με τον εγχώριο στρατό. Ίσως θα πρέπει να αναθεωρηθούν τα μέρη της Συμφωνίας από το Τρίτο και μετά, διότι έρχονται σε αντίφαση με τα προηγούμενα. Πρέπει να διαχωριστούν οι δραστηριότητες που εμπίπτουν στην άσκηση από εκείνες που δεν εμπίπτουν. Το ερώτημα για τον τρόπο κίνησης αφορά και τη μυστικότητα της άσκησης.

Το Τέταρτο Μέρος με το Παράρτημα Γ σε συνδυασμό, θα πρέπει να επανεξεταστεί σε ορισμένα σημεία, διότι περιλαμβάνει και ζητήματα δύσκολα διαχειρίσιμα. Τα ζητήματα που απαιτούν ιδιαίτερη προσοχή αφορούν στο περιβάλλον και τις τηλεπικοινωνίες. Είναι η διάθεση επικίνδυνων υλικών και η πιθανότητα μόλυνσης λόγω αυτών. Επίσης, είναι οι επικοινωνίες και το φάσμα που πρέπει να παρασχεθεί δωρεάν, κάτι που αντιφάσκει με άλλα σημεία και η παντός είδους προστασία, ακόμη και η πυροπροστασία που μπορεί να μας κοστίσει σημαντικά σε περίπτωση νέας παρόμοιας άσκησης, ειδικά σε θερινή περίοδο. Αυτά μπορεί να απαιτήσουν σημαντικό κόστος.

Θα θέλαμε να έρθει η παρούσα Σύμβαση και άλλες παρόμοιες στη Βουλή πριν εκτελεστούν, ώστε να γίνει ουσιαστικός διάλογος και όχι τυπικός όπως τώρα.

Εν κατακλείδι, επί της αρχής θεωρούμε επωφελή την παρούσα σύμβαση μόνο λόγω της συμμετοχής μας στο ΝΑΤΟ και μόνο για τα πρώτα δύο Μέρη και αυτός είναι και ο λόγος που την καταψηφίζουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νέα Αριστερά η ειδική αγορήτρια, η κ. Αναγνωστοπούλου.

Παρακαλώ, κυρία συνάδελφε, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι, σύμφωνα με τον ΟΗΕ δεκατέσσερις χιλιάδες μωρά στη Γάζα μπορεί να πεθάνουν τις επόμενες σαράντα οκτώ ώρες. Απέναντι σε αυτή τη βαρβαρότητα το να κλείνουμε τα μάτια μας, το να μη μιλάμε συνέχεια, σημαίνει συνενοχή.

Όμως, εμείς έχουμε και ένα άλλο πρόβλημα, ένας Υπουργός και μάλιστα σημαντικός Υπουργός της Κυβέρνησης βγαίνει με τον πιο κυνικό τρόπο, με τον πιο χυδαίο τρόπο και χρησιμοποιεί έναν μουσικό διαγωνισμό, τη Eurovision, για να νομιμοποιήσει, να δικαιολογήσει και να εκθειάσει αυτόν τον οποίο κινδυνεύει να καταδικαστεί από το Διεθνές Ποινικό Δικαστήριο ως εγκληματίας πολέμου.

Σκέφτηκα πολλές φορές και πολύ, όταν διάβασα την ανάρτησή του, γιατί το κάνει. Γιατί προκαλεί με τέτοιον απροκάλυπτο τρόπο; Διότι κυρίες και κύριοι, αυτό ακριβώς ήθελε να κάνει, να διαπαιδαγωγήσει την κοινωνία στον κυνισμό, στον κυνισμό τον χυδαίο.

Δεν θα το ανεχτούμε! Δεν θα ανεχτούμε έναν άνθρωπο ο οποίος θεωρεί ότι είναι παντοδύναμος, ότι μπορεί με αυτό το στιλ του υψώματος της φωνής να φωνάζει, να λαϊκίζει και κυρίως, να σπέρνει και να διαπαιδαγωγεί μια κοινωνία στη χυδαιότητα και στον κυνισμό. Αυτή είναι η τροφή της ακροδεξιάς. Είναι η μεγαλύτερη τροφή της ακροδεξιάς, όπως είναι και ο ίδιος.

Από την άλλη μεριά, ο Πρωθυπουργός δεν τόλμησε καν να συνυπογράψει με τους επτά Πρωθυπουργούς της Ευρώπης, έστω και σε αυτό το κείμενο, το οποίο δεν ήταν ούτε επαναστατικό ούτε ριζοσπαστικό ούτε τίποτα. Έλεγε το αυτονόητο. Ούτε ο Υπουργός Εξωτερικών μας έχει τολμήσει μέχρι σήμερα.

Είμαστε υπεύθυνοι απέναντι στην ανθρωπότητα, όταν κλείνουμε τα μάτια μπροστά σε αυτό που γίνεται στη Γάζα. Δεν θα σταματήσω να μιλάω γι’ αυτό το θέμα, δεν θα σταματήσω να μιλάω, γιατί αισθάνομαι ότι στο Ολοκαύτωμα και στις Γενοκτονίες -είχαμε την επέτειο μίας εξ αυτών χθες- όταν κλείνουν οι συγκαιριανοί τα μάτια την ώρα που γίνεται η ιστορία, που παίζεται η ιστορία, δεν έχουν δικαίωμα στο μέλλον να κλαίνε.

Δεν θα πανηγυρίσω για τις δηλώσεις της κυρίας Μπακογιάννη. Καλά έκανε και τις έκανε, να σώσει ό,τι σώζεται από την τιμή μιας Δεξιάς η οποία πραγματικά συνομιλεί ευθέως πια με την άκρα δεξιά. Καλώς κάνανε και ήρθαν. Πρέπει να γίνουν με τρόπο που να αποκτήσουν καθολική συμφωνία στο ίδιο της το κόμμα.

Δεν θέλω να ασχοληθώ άλλο με τον κ. Γεωργιάδη, άλλωστε είναι γνωστός. Όμως, τον κυνισμό δεν πρέπει να τον αποδεχτούμε, κυρίες και κύριοι συνάδελφοι, αυτόν τον κυνισμό που τον έφτασε να λέει «και εσείς αν ήσασταν Υπουργός Μεταφορών τι θα κάνατε; Θα λέγατε ότι δεν είναι ασφαλή τα τρένα;» Άρα, μπουζουριάστε τους μέσα και στείλτε τους στον θάνατο. Δεν θα ασχοληθώ πια με αυτό τον κύριο. Το κόμμα του πρέπει να ασχοληθεί, αλλά και η Βουλή, θα έλεγα.

Έρχομαι στη Συμφωνία εν τάχει. Θα πάρω λίγο χρόνο, κύριε Πρόεδρε. Τα είπαν οι συνάδελφοι, τα είπε και ο κ. Καζαμίας πριν. Ερχόμαστε να υπογράψουμε, να κυρώσουμε μια Συμφωνία για κάτι που είναι τετελεσμένο και έγινε οκτώ χρόνια πριν.

Κάποιοι θεωρούμε πια ότι αυτό φτάνει στα όρια της κοροϊδίας, να έχουμε συμφωνίες οι οποίες είναι τετελεσμένες και να έρχονται στη Βουλή τώρα να συζητήσουμε εμείς τι;

Θέλω όμως να θυμίσω το άρθρο 28 του Συντάγματος παράγραφος 1, το οποίο προβλέπει ότι: Ό,τι αφορά σε Διεθνή Συμφωνία, η οποία έχει να κάνει με τα γεωστρατηγικά, γεωπολιτικά συμφέροντα της χώρας, αλλά και με την εθνική της κυριαρχία, πρέπει οπωσδήποτε να έρχεται στη Βουλή και να συζητείται στη Βουλή.

Αυτό, αν το αφήσουμε στην άκρη, έχουμε τελειώσει πια. Δηλαδή, ο κοινοβουλευτικός έλεγχος σε ποιο επίπεδο γίνεται; Θα μου πείτε ότι αυτή ήταν μια Συμφωνία ή για τις επόμενες που θα έρθουν. Διότι ο κύριος Υφυπουργός είπε ότι είναι μια τυπική διαδικασία.

Το ξέρετε, κύριε Υφυπουργέ -έχετε πολύ μεγαλύτερη κοινοβουλευτική εμπειρία- ότι οι τυπικές διαδικασίες δημιουργούν έθος -άρα, μια διαδικασία στην οποία πατάμε πάνω- και παράδοση.

Εμείς, λοιπόν, θέλουμε και λέμε ότι πρέπει να κόψουμε αυτή την παράδοση. Διότι σήμερα -και το 2017, αλλά και σήμερα- τα πράγματα είναι πολύ διαφορετικά. Αυτό που λέμε «Φιλοξενούν Έθνος» -όχι Κράτος, προσέξτε τη διατύπωση, Φιλοξενούν Έθνος- δεν είναι μια απλή τεχνική διευθέτηση. Έχει πολιτικά προαπαιτούμενα και πολιτικές συνέπειες.

Αυτή η άσκηση, τα στρατεύματα που περνάνε, ό,τι περνάει από τη χώρα, τι επιπτώσεις έχει στη χώρα, τι επιπτώσεις έχει στην κυριαρχία της, τι επιπτώσεις έχει στις συμμαχίες της, στη γεωπολιτική της θέση, στη γεωστρατηγική της θέση; Αυτά πρέπει να συζητιούνται πια στη Βουλή. Και λέω ότι πρέπει να συζητιούνται για έναν λόγο παραπάνω: Είμαστε σε άλλη εποχή. Είμαστε σε μια εποχή που η ιστορία έχει κάνει τη στροφή. Και τι σημαίνει αυτό;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μπορεί να ακούμε το «ReArm Europe» ότι είναι ευρωπαϊκή αμυντική αυτονομία. Όμως, αν προσέξουμε λίγο περισσότερο και αυτά που είπε ο Γενικός Γραμματέας του ΝΑΤΟ στην Αττάλεια μόλις προχθές, αν προσέξουμε όλα αυτά, μήπως είναι ένα βήμα από εκεί που μετά τον Β΄ Παγκόσμιο Πόλεμο εκχώρησε την άμυνά της η Ευρώπη τότε στο ΝΑΤΟ, τώρα καταπίνεται από το ΝΑΤΟ και αρχίζει μια άλλη διευθέτηση γεωπολιτική, γεωστρατηγική, όπου η Ευρώπη καταπίνεται και ακολουθεί σε μία άλλη διευθέτηση, όπου η Δύση και η Ανατολή αναπροσαρμόζονται με άλλο τρόπο.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ, ολοκληρώστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τελειώνω. Έχετε πολύ δίκιο.

Έχουμε ζητήσει, ως Νέα Αριστερά, συζήτηση με Υπουργούς Άμυνας και Εξωτερικών στην Επιτροπή Εθνικής Άμυνας και Εξωτερικών Υποθέσεων. Πρέπει να γίνει οπωσδήποτε. Επιβάλλεται. Διαφορετικά, ξέρετε τι; Αντιμετωπίζουμε με τα παλιά εργαλεία και τις παλιές ιστορίες έναν κόσμο ο οποίος είναι πολύ επικίνδυνος, ο οποίος πάει σε υπερεξοπλισμούς όχι για αυτονομία, αλλά σε υπερεξοπλισμούς οι οποίοι υποβάλλονται από τις Ηνωμένες Πολιτείες και τον κ. Τραμπ, με το ΝΑΤΟ να πιέζει συνέχεια για 5%, όπου μπαίνουν μέσα στην υποτιθέμενη Ευρωπαϊκή Ένωση -και λέω «υποτιθέμενη», γιατί αυτό αρχίζει και σπάει- χώρες όπως η Τουρκία, το Ισραήλ, χωρίς εμείς να ορίζουμε ποιο είναι το δικό μας εθνικό συμφέρον.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από την Ελληνική Λύση, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η παρούσα Σύμβαση υπεγράφη το 2017 και αφορά μια στρατιωτική άσκηση του ΝΑΤΟ που έγινε το 2017, με την ονομασία «NOBLE JUMP», οπότε στην ουσία, δεν υπάρχει κανένας λόγος ανάλυσης, συζήτησης και έκφρασης άποψης, αφού έχει προ πολλού πραγματοποιηθεί.

Όσον αφορά στη δικαιολογία στην αιτιολογική έκθεση για την οκτάχρονη καθυστέρηση της κύρωσης, ήταν πως υπήρχε κενό στη διαδικασία, δηλαδή ότι δεν υπήρχαν ξεκάθαροι κανόνες για το πώς και πότε εγκρίνονται τέτοιες συμφωνίες με το ΝΑΤΟ, όπως θα καταθέσουμε στα Πρακτικά.

Κατά την Κυβέρνηση δε, την καταθέτει τώρα, στον έκτο χρόνο που βρίσκεται στην εξουσία -αν είναι δυνατόν!- για να κλείσει η εκκρεμότητα και να είναι νομικά καλυμμένη η χώρα, ενώ έτσι τακτοποιείται το θεσμικό κενό και αναγνωρίζεται το κόστος υποστήριξης, πάντα κατά την Κυβέρνηση, που ανέρχεται στα 81.600 ευρώ. Όπως ενημερωθήκαμε, όμως, δεν ισχύει το ότι δεν υπήρχαν ξεκάθαροι κανόνες, οπότε δεν καταλαβαίνουμε γιατί η Κυβέρνηση επικαλείται αυτό το ψέμα.

Από την άλλη πλευρά, είναι γνωστό πως η κύρωση μιας συμφωνίας από τη Βουλή που εκχωρεί αρμοδιότητες σχετικά με τον έλεγχο περιοχών, λιμανιών, αεροδρομίων και κρίσιμων υποδομών, όπως συνέβη με τη συγκεκριμένη άσκηση, προηγείται της εφαρμογής της, απαιτεί δε την αυξημένη πλειοψηφία των 3/5, κατά το άρθρο 28 του Συντάγματος, που θα καταθέσουμε επίσης στα Πρακτικά.

Είναι ξεκάθαρο, λοιπόν, πως δεν τηρήθηκε σε αυτή την περίπτωση ο νόμος και κυρίως, το Σύνταγμα, ενώ δεν είναι δυστυχώς η πρώτη φορά. Επομένως, εάν ψηφίζαμε την κύρωση, θα ενεργούσαμε παράνομα, κάτι που δεν πρόκειται να κάνουμε και φυσικά, θα την καταψηφίσουμε.

Θεωρούμε δε την ερώτηση που μας απηύθυνε ο Υφυπουργός στην Επιτροπή, εάν δηλαδή η Ελληνική Λύση είναι κατά του ΝΑΤΟ, με κριτήριο τη στάση της απέναντι σε αυτή την παράνομη κύρωση, ως προσπάθεια διαστρέβλωσης, με στόχο τη συγκάλυψη του μη σεβασμού της Βουλής και του Συντάγματος, κάτι που δεν είναι καθόλου θεμιτό. Η Κυβέρνηση, βέβαια, έχει την τάση να συγκαλύπτει ό,τι δεν τη συμφέρει. Οπότε είναι κατανοητή μεν η προσπάθειά της, αλλά φυσικά, δεν είναι καθόλου ανεκτή από εμάς.

Χωρίς να επεκταθούμε τώρα σε λεπτομέρειες, αφού δεν έχει νόημα μετά από τόσα χρόνια, οι υπηρεσίες που παρείχαμε αφορούσαν διευκολύνσεις στο αεροδρόμιο και στον λιμένα της Αλεξανδρούπολης μέσω ενός συντονιστικού κέντρου υποστήριξης στην ίδια πόλη.

Προφανώς, λοιπόν, έγινε μια παρέμβαση επί ελληνικού εδάφους και ενώ προβλεπόταν έγκριση της Βουλής, δεν ζητήθηκε και δεν δόθηκε, ενώ επρόκειτο για μεταφορά εξοπλισμού που πέρασε μέσα από κατοικημένες περιοχές, εν αγνοία προφανώς των κατοίκων τους.

Ο Υφυπουργός, βέβαια, μας διαβεβαίωσε ότι λήφθηκαν όλα τα μέτρα ασφαλείας, όπως συμβαίνει πάντοτε, όταν ενεργούν οι Ένοπλες Δυνάμεις, κάτι που ναι μεν δεν αμφισβητούμε, αλλά δεν μπορούμε να τεκμηριώσουμε. Παρεμπιπτόντως, εδώ υπήρχε επίσης μετακίνηση πυρομαχικών προς την Ουκρανία μετά την έναρξη του πολέμου με τη Ρωσία, όπου εμείς είχαμε προειδοποιήσει για τους κινδύνους σχετικά με τη σιδηροδρομική μεταφορά πριν τα Τέμπη, ενώ είχαμε καθησυχαστική απάντηση από τον τότε Υφυπουργό. Λίγους μήνες δε μετά και ξανά πριν τα Τέμπη, πέρασε ο νόμος για τη σιδηροδρομική ασφάλεια, ο ν. 5014/2023, όπου δεν είχαν συμπεριληφθεί τα μέρη της κοινοτικής Οδηγίας 2016/798, σχετικά με τη μεταφορά επικίνδυνων φορτίων, όπως είχαμε τότε επισημάνει στην Επιτροπή, ενώ δεν μας ήταν και δεν μας είναι κατανοητό γιατί δεν τα συμπεριέλαβε η Κυβέρνηση.

Περαιτέρω, ρωτήσαμε εάν μπορεί να συνεχίζονται ακόμη και σήμερα τέτοιες κινήσεις του ΝΑΤΟ χωρίς έγκριση από τη Βουλή, καθώς επίσης τι γίνεται εάν συμβεί κάποιο ατύχημα. Δυστυχώς, δεν πήραμε απάντηση. Απλώς, κατηγορηθήκαμε ξανά ότι έχουμε προβληματική στάση απέναντι στο ΝΑΤΟ, κάτι που ασφαλώς δεν ισχύει.

Σε σχέση με το κόστος, αναφέραμε ότι στα άρθρα 3.1 και 3.2, οι δαπάνες απαλλάσσονται από φόρους, δασμούς και τέλη, όπου δεν υπάρχει εκτίμηση του κόστους από το Γενικό Λογιστήριο, ενώ εμείς δεν συμφωνούμε γενικότερα με τέτοιου είδους φοροαπαλλαγές.

Τέλος, αντιλαμβανόμαστε φυσικά πως η στρατιωτική συνεργασία προβλέπεται στα πλαίσια της συμμετοχής μας στο ΝΑΤΟ. Επιμένουμε, όμως, ότι πρέπει να τηρούνται απαρέγκλιτα οι νόμοι και το Σύνταγμα, ενώ δεν υπάρχει καμία δικαιολογία για το αντίθετο, πολύ περισσότερο όταν πρόκειται για διακίνηση πολεμικού υλικού σε κατοικημένες περιοχές εν αγνοία των κατοίκων τους, με τους κινδύνους που κάτι τέτοιο συνεπάγεται.

Θα κλείσω με ένα εντελώς διαφορετικό θέμα που θεωρούμε υποχρέωσή μας να φέρουμε στη Βουλή. Παρευρεθήκαμε πρόσφατα στην έναρξη των εκδηλώσεων για τα διακόσια χρόνια από την Έξοδο του Μεσολογγίου, όπου αυτά που ειπώθηκαν εκεί θα μπορούσαν να αφορούν όλους εκείνους που αποδέχονται την πολιτική των συνεχών υπαναχωρήσεων απέναντι στην Τουρκία, αν όχι τον ενδοτισμό, αυτούς που τη θεωρούν ως ρεαλισμό, λέγοντας ως συνήθως: «Τι θέλετε; Πόλεμο να κάνουμε;», εκείνους που χαρακτηρίζουν λαϊκισμό και ουτοπία τις αντιδράσεις απέναντι σε αυτή την πολιτική, παραπέμποντας στην προστασία κατά κάποιον τρόπο των Μεγάλων Δυνάμεων -σήμερα, της Ευρωπαϊκής Ένωσης και των Ηνωμένων Πολιτειών- και του διεθνούς δικαίου, παρά το ότι γνωρίζουν πολύ καλά ότι στην εξωτερική πολιτική δεν υπάρχουν φίλοι, αλλά συμφέροντα, ενώ δεν υπάρχει κανένας στρατός που να προστατεύει το διεθνές δίκαιο.

Άλλωστε και στο Μεσολόγγι ήταν ισχυρή η παρουσία των ξένων δυνάμεων, ειδικότερα της Αγγλίας, αλλά τελικά δεν αποσόβησαν την πτώση του, σημειώνοντας πως το Μεσολόγγι δεν ηττήθηκε, αλλά έπεσε όταν εντάθηκε ο ναυτικός του εξοπλισμός, αλλιώς δεν θα έπεφτε ποτέ.

Το συμπέρασμα για εμάς σήμερα οφείλει να είναι το ότι δεν φτάνει η επίκληση της προστασίας των ξένων δυνάμεων και του διεθνούς δικαίου, αλλά χρειάζεται μεταφορικά ο συντονισμός και ο ανεφοδιασμός, όπως δείχνει το παράδειγμα του Μεσολογγίου για την απόκρουση κινδύνου, δηλαδή η οργάνωση μιας υγιούς οικονομίας που να στηρίζεται στην παραγωγή και να μην εξαρτάται μόνο από υπηρεσίες όπως από την μονοκαλλιέργεια του τουρισμού.

Επιπλέον, χρειάζεται η τόνωση του δημογραφικού και της πολιτισμικής μας ταυτότητας, καθώς επίσης η ανάπτυξη της αμυντικής βιομηχανίας και φυσικά η ομόνοια μεταξύ μας και όχι η διχόνοια. Γιατί; Γιατί ποιος άλλος θα μας υπερασπιστεί, εάν όχι εμείς οι ίδιοι; Ακόμη και μια έντιμη ήττα, αν και είναι απίθανη, κρίνοντας από την ισχύ και την αποφασιστικότητα των Ενόπλων Δυνάμεών μας μπορεί να αποτελέσει νίκη και υποθήκη για το μέλλον σε σχέση με μια επονείδιστη συνθηκολόγηση.

Ευχαριστώ πολύ.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα από το Κομμουνιστικό Κόμμα ο ειδικός αγορητής, ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Πρόεδρε, σχετικά με την κύρωση της τεχνικής διευθέτησης μεταξύ του Υπουργείου Άμυνας της Ελλάδας και του Νατοϊκού Στρατηγείου της Νάπολης, ήταν αρχές του Ιούνη του 2007 όταν εξελίχθηκε και στη χώρα μας μία από τις μεγαλύτερες νατοϊκές ασκήσεις, η άσκηση NOBLE JUMP 2017.

Δεν ήταν μια οποιοδήποτε άσκηση. Ήταν μία πραγματικά τεράστια δοκιμή των συστημάτων διαχείρισης εφοδιασμού και υλικοτεχνικής υποστήριξης των πολεμικών επιχειρήσεων των δυνάμεων του ΝΑΤΟ. Εξελίχθηκε μεν στη Ρουμανία, αλλά η βόρεια Ελλάδα έγινε μια τεράστια πλατφόρμα μεταφοράς στρατιωτικών νατοϊκών δυνάμεων κάθε είδους.

Όλες οι τότε υποχρεώσεις της Ελλάδας για τον ρόλο της ως φιλοξενούσα χώρα -έτσι γράφεται στα νομικά κείμενα- απέναντι στο ΝΑΤΟ για την περίοδο εκτέλεσης της άσκησης καθορίζονταν από ένα μνημόνιο αλληλοκατανόησης, ένα MOU, όπως λένε, που είχε ψηφιστεί στο θερινό τμήμα της Βουλής τον Ιούλη του 2008.

Η Κυβέρνηση σήμερα διευθετεί τεχνικές λεπτομέρειες που αφορούν αυτή την άσκηση του 2017, αφήνοντας όμως ανέγγιχτο ποιο; Το ρυθμιστικό πλαίσιο που την καθόριζε, το MOU δηλαδή του Ιούλη του 2018, το οποίο μετά την κύρωσή του έγινε ο ν.3806, ο οποίος καθορίζει τις απαράδεκτες παραχωρήσεις της Ελλάδας προς το ΝΑΤΟ. Και το αναφέρω αυτό γιατί ακούστηκε από τους προλαλήσαντες συναδέλφους ότι θα πρέπει να έρθει στη Βουλή γιατί είναι πολύ σοβαρό.

Σας διαβάζω: Νόμος υπ’ αριθμ. 3806, ΦΕΚ 168/4-9-2009, «Κύρωση του μνημονίου κατανόησης μεταξύ της Ελληνικής Κυβέρνησης και του ΝΑΤΟ» κ.τλ.. Εκεί λέει: «Κυρώνεται και έχει την ισχύ που ορίζει το άρθρο 28 παράγραφος 1 του Συντάγματος». Αυτό επικαλέστηκε η Νέα Αριστερά. Αυτό επικαλέστηκε, αν δεν κάνω λάθος, και ο κ. Καζαμίας. Άρα, ήρθε στη Βουλή. Ενσωματώνει τις προβλέψεις του άρθρου 28.1 του Συντάγματος.

Και φυσικά έχει και τις ακόλουθες προβλέψεις τις οποίες τις αναφέρω, γιατί κανείς, μα κανείς δεν ασχολήθηκε με τις ανατριχιαστικές προβλέψεις αυτού του νόμου ή μνημονίου. Οι διατάξεις του άρθρου 3.5 εφαρμόζονται σε περιόδους ειρήνης, καταστάσεων έκτακτης ανάγκης, κρίσης και σύγκρουσης ή σε περιόδους διεθνούς έντασης, όπως μπορεί να καθορίζονται από τις αρμόδιες αρχές.

Με βάση αυτό το άρθρο οι ελληνικές κυβερνήσεις δεσμεύονται προκειμένου να ασκηθούν ή να επιτεθούν τα νατοϊκά στρατεύματα, όπου το ΝΑΤΟ έχει επιλέξει, να χρησιμοποιήσουν τον ελλαδικό χώρο. Δηλαδή όπου θέλει το ΝΑΤΟ, όποτε θέλει το ΝΑΤΟ, κάνει ό,τι θέλει στη χώρα μας χωρίς να δίνει λόγο σε κανέναν. Είναι πραγματικά αυτές οι προβλέψεις αδιανόητες.

Το άρθρο 1.20 του ίδιου Μνημονίου προβλέπει οι περιοχές οι οποίες βρίσκονται μέσα στην επικράτεια της Ελλάδας να τελούν -αν είναι δυνατόν!- υπό τη διοίκηση και έλεγχο του νατοϊκού διοικητή. Τι άλλο να παραδώσει; Τι άλλο να παραδώσει αυτή η Κυβέρνηση και όλες οι κυβερνήσεις, οι οποίες το εφάρμοσαν μέχρι σήμερα; Δηλαδή κατά τη διέλευση, εκπαίδευση, πολεμικές επιχειρήσεις των νατοϊκών στρατευμάτων σε ειρήνη και πόλεμο αποδέχονται οι ελληνικές κυβερνήσεις να καταλύεται κάθε κρατική εξουσία οποιασδήποτε βαθμίδας και να παραδίνεται αυτή στο στρατιωτικό νατοϊκό διοικητή.

Από την υπογραφή αυτού του Μνημονίου μέχρι σήμερα πέρασαν επτά κυβερνήσεις χωρίς να προσμετράμε τις υπηρεσιακές. Πέρασαν κυβερνήσεις του ΠΑΣΟΚ, του ΣΥΡΙΖΑ, της Νέας Δημοκρατίας και με Σαμαρά και Μητσοτάκη. Όλες αυτές οι κυβερνήσεις το υιοθέτησαν, όλες το υπηρέτησαν. Ας βγάλει ο λαός τα συμπεράσματα.

Εγώ προκαλώ την Κυβέρνηση να διαψεύσει την ύπαρξη και λειτουργία αυτού του Μνημονίου και να μη βγει κάποιος και πει ότι ήταν ένα κείμενο με συγκυριακή εφαρμογή. Θα τον διαψεύσει το ίδιο το μνημόνιο στο άρθρο 2.2 που αναφέρει: «Το παρόν MOU μνημόνιο και τα μεταγενέστερά του κείμενα προορίζονται να αποτελέσουν τη βάση για τη σχεδίαση από την αρμόδια υπηρεσία της Ελλάδας και από τους νατοϊκούς διοικητές για ένα ευρύ φάσμα επιχειρήσεων» κ.τλ.. Η δε επιτομή της πολιτικής αναξιοπρέπειας…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν μου επιτρέπετε, κύριε Πρόεδρε, ένα λεπτό γιατί είναι νομικά και είναι και λίγο αναπεπταμένα αυτά.

Η δε επιτομή της πολιτικής αναξιοπρέπειας όλων των κομμάτων που κυβέρνησαν μέχρι σήμερα αποτελεί το άρθρο 3.3. Είναι πραγματικά μία πρόβλεψη πολύ βαριά, ακόμη και να το διαβάσει κάποιος. Τι λέει; «Το παρόν MOU έχει συνταχθεί ώστε να είναι σύμφωνο με το δόγμα και την πολιτική του ΝΑΤΟ –είναι σαφέστατο- και προορίζεται να αποτελεί μια συνολική επικαλυπτική διευθέτηση και δομή για την υποστήριξη φιλοξενούντος έθνους».

Και βέβαια μπορεί ο εισηγητής του ΠΑΣΟΚ προχθές στην επιτροπή που προηγήθηκε να ζητά την επικύρωση ενός τέτοιου μνημονίου, που εκχωρεί αρμοδιότητες σχετικά με τον έλεγχο περιοχών, λιμανιών, αεροδρομίων κτλ.. Τα αναγνωρίζει όλα αυτά να γίνονται μέσω της Ολομέλειας της Βουλής, που ήδη έχουν γίνει -και ανέφερα τον νόμο- και με την αυξημένη πλειοψηφία των τριών πέμπτων (3/5), όπως απαιτεί το άρθρο 28.2 του Συντάγματος.

Όμως την ίδια στιγμή ο εκπρόσωπος του ΠΑΣΟΚ, προς άρση παρεξηγήσεων, δηλώνει ότι αυτή η κριτική που κάνει δεν σημαίνει ότι αλλάζει και τη στάση του ΠΑΣΟΚ απέναντι στη συμφωνία, την άποψή του για συμμετοχή της χώρας στο ΝΑΤΟ και στο δυτικό σύστημα ασφάλειας και στρατηγικής, όπως επί λέξει τόνισε. Μα, αυτή δεν είναι η κλασική σοσιαλδημοκρατική πρακτική, η καλλιέργεια αυταπατών ότι μπορεί να υπάρξει ανθρώπινο ΝΑΤΟ με ολίγον έξτρα κοινοβουλευτισμό, πασπαλισμένο με επιπλέον ψήγματα συνταγματικότητας.

Το Κομμουνιστικό Κόμμα Ελλάδας καλεί τον λαό να αντισταθεί απέναντι στην εμπλοκή της χώρας σε αυτή την πολιτική. Είναι μια πολιτική πραγματικά καταστροφική και για τον ελληνικό και για τους άλλους λαούς της περιοχής. Είναι μια πολιτική που οδηγεί στον όλεθρο, προκειμένου τα μονοπώλια να διασφαλίζουν την αύξηση της κερδοφορίας τους. Το Κομμουνιστικό Κόμμα Ελλάδας καταψηφίζει την τεχνική διευθέτηση.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ειδικός αγορητής από τον ΣΥΡΙΖΑ, ο κ. Κεδίκογλου.

Παρακαλώ, κύριε συνάδελφε.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Θα ξεκινήσω λέγοντας ότι η Κύρωση, την οποία συζητούμε σήμερα αφορά υποχρεώσεις της χώρας από το μακρινό 2017 που ήταν και η κυβέρνηση ΣΥΡΙΖΑ. Άρα, απλά θέλω να πω ότι εμείς θα ψηφίσουμε τη σύμβαση αυτή που πράγματι, αν θέλουμε να δούμε το γενικό πλαίσιο που έχει να κάνει με τις σχέσεις μας με το ΝΑΤΟ, με το γεγονός ότι λέει, ας πούμε, για φοροαπαλλαγές, με δεδομένο το τι γίνεται σε περιπτώσεις περιβαλλοντικών καταστροφών και όλο αυτό το πλαίσιο είναι μια πολύ μεγάλη συζήτηση, αλλά νομίζω εκφεύγει της σημερινής συζήτησης για μια κύρωση.

Τι ακριβώς ήταν αυτό; Δυο λόγια για την ιστορία. Από τις 6 έως τις 14 Ιουνίου του 2017 πραγματοποιήθηκε στη Ρουμανία η άσκηση του ΝΑΤΟ, στην οποία συμμετείχαν περίπου τέσσερις χιλιάδες στελέχη Ενόπλων Δυνάμεων από δέκα κράτη της συμμαχίας. Η Ελλάδα συμμετείχε στην άσκηση παρέχοντας υπηρεσίες φιλοξενούντος έθνους κατά τη διέλευση από περιοχές της Βόρειας Ελλάδας μεταξύ του Ηνωμένου Βασιλείου, της Ισπανίας και της Αλβανίας στο πλαίσιο της συμμετοχής στην άσκηση, τόσο κατά τη φάση ανάπτυξης όσο και κατά τη φάση αναδίπλωσης.

Οι υπηρεσίες που παρείχε η χώρα μας κατά τη διέλευση συνίστανται στα ακόλουθα: Παροχή διευκολύνσεων στον Αερολιμένα και στον Λιμένα Αλεξανδρούπολης κατά την εκφόρτωση και φόρτωση προσωπικού και μέσων. Διάθεση καταλυμάτων στρατωνισμού για το προσωπικό. Παροχή συνοδείας και ασφάλειας κατά την είσοδο, διέλευση και έξοδο από τη χώρα. Λειτουργία και στελέχωση τοπικού συντονιστικού κέντρου στην Αλεξανδρούπολη. Παροχή υπηρεσιών διοικητικής μέριμνας και τηλεπικοινωνιακών υπηρεσιών.

Ως εκ τούτου, με την παρούσα κύρωση ρυθμίζεται συμπληρωματικά η ήδη υφιστάμενη εν ισχύι συμφωνία MOU μεταξύ της Κυβέρνησης της Ελληνικής Δημοκρατίας και του Ανωτάτου Στρατηγείου Συμμαχικών Δυνάμεων, η οποία είχε υπογραφεί από το 2008. Όπως ξέρουμε, η άσκηση αυτή διεξήχθη από τις 28 Μαΐου έως τις 22 Ιουνίου του 2017 στην περιοχή της Τσίνκου της Ρουμανίας και στην άσκηση συμμετείχαν και ελληνικές δυνάμεις, ενώ παρασχέθηκαν, όπως είπαμε, από τη χώρα μας υπηρεσίες φιλοξενούντος έθνους.

Τώρα, δύο λόγια μόνο, γιατί δεν θα ήθελα να πω παραπάνω, γι’ αυτήν καθαυτή την κύρωση. Αναφέρθηκαν και οι προηγούμενοι συνάδελφοι. Το ένα έχει να κάνει με τη δαπάνη, την οικονομική επιβάρυνση, που είναι συνολικού ύψους 81.600 ευρώ, που, όπως μας είπε και ο Υπουργός στην επιτροπή, περίπου το σύνολο, 79.000, ήδη έχουμε λάβει από το ΝΑΤΟ. Άρα, μιλάμε για ένα πάρα πολύ μικρό ποσό. Αν αντίστοιχα με τον χρόνο, αυτές τις λίγες ώρες, που αφιερώνουμε γι’ αυτήν εδώ την κύρωση, συζητούσαμε αναλογικά για τα εκατομμύρια που δίνουμε για τους εξοπλισμούς, θα έπρεπε να μιλάμε, να κάνουμε μια τέτοια συζήτηση αντίστοιχα για μήνες.

Το δεύτερο, στο οποίο όλοι αναφέρθηκαν και είναι μια πράγματι πολύ κακή πρακτική, είναι ότι αυτή η σύμβαση έρχεται οκτώ χρόνια μετά από την άσκηση αυτή. Ουσιαστικά, εκ των υστέρων ερχόμαστε να πούμε για κάτι το οποίο έχει ήδη επισυμβεί. Άρα, ουσιαστικά είναι ένα τετελεσμένο γεγονός και αυτό δείχνει, αν μη τι άλλο, ότι δεν υπάρχει σεβασμός προς το Κοινοβούλιο. Έχουμε συνηθίσει να έχουμε κυρώσεις με καθυστέρηση ενός-δύο ετών, αλλά το να φτάνουμε στα οκτώ έτη για μια τέτοιου είδους κύρωση, νομίζω ότι είναι κάτι που ξεπερνάει τα ειωθότα. Θα πρέπει να το δούμε συνολικά, γιατί δεν περιποιεί τιμή στο Ελληνικό Κοινοβούλιο.

Θέλω, όμως, με την ανοχή σας, κύριε Πρόεδρε, να πω κάτι, γιατί νομίζω ότι τα σημαντικά είναι αυτά τα οποία ζούμε στις μέρες μας, τις ραγδαίες γεωπολιτικές εξελίξεις οι οποίες επισυμβαίνουν και τις οποίες δεν προλαβαίνουμε σχεδόν να παρακολουθήσουμε. Τα νέα δεδομένα που έχουμε στην Ουκρανία, στη Μέση Ανατολή μετά την επίσκεψη και του Προέδρου Τραμπ στην Αραβική Χερσόνησο, οι συνομιλίες για το μέλλον της Ουκρανίας στην Κωνσταντινούπολη, όλα αυτά θεωρούμε ότι έχουν συνέπειες και στη χώρα μας. Δημιουργούν ένα νέο γεωπολιτικό πλαίσιο, όπου βλέπουμε να φαίνονται νέοι ρυθμιστές, η Τουρκία να επιτυγχάνει την αναβάθμισή της.

Είτε μας αρέσει είτε όχι, η Τουρκία δυστυχώς έχει αναχθεί σε μια περιφερειακή δύναμη στο επίπεδο της διαμεσολάβησης, αλλά και βεβαίως της αμυντικής βιομηχανίας. Η πρόταση του Ερντογάν -και το ότι έγινε τελικά- να φιλοξενήσει αυτήν την τριμερή συνάντηση στην Κωνσταντινούπολη υπογραμμίζει ακριβώς τον ενισχυμένο αμυντικό και διπλωματικό ρόλο της Τουρκίας. Έχει καταφέρει να διατηρεί καλές σχέσεις τόσο με τον Πρόεδρο Τραμπ, με τον οποίο κάθε λίγο συνομιλούν επί μακρόν, όσο και με τους Ουκρανούς. Να είναι και στο ΝΑΤΟ και να πουλάει όπλα στην Ουκρανία στον πόλεμο που γίνεται όλο αυτό το διάστημα εκεί.

Ακόμα και η επιλογή της Κωνσταντινούπολης ως τόπου σημαντικών διεργασιών δεν είναι καθόλου τυχαία. Δείχνει μια συστηματική προσπάθεια της Άγκυρας να παγιώσει έναν ρόλο γεφυροποιού. Ενισχύεται το τουρκικό διπλωματικό βάρος και από την ενθάρρυνση ισχυρών διεθνών δρώντων και δεν αποκλείεται κάποια στιγμή, στα πλαίσια που βλέπουμε τον Πρόεδρο Τραμπ να μιλά και σε άλλες χώρες στη λογική του «βρείτε τα», να έχουμε πιέσεις σε ζητήματα ελληνικού ενδιαφέροντος και διευθετήσεις που θα εξυπηρετούν τουρκικές θέσεις, τις οποίες φυσικά δεν μπορούμε να αποδεχτούμε.

Ταυτόχρονα, η τουρκική αμυντική βιομηχανία βρίσκεται σε περίοδο ακμής και πρέπει να το πούμε αυτό. Την ίδια στιγμή η Ευρώπη αγνοεί τα όσα γίνονται ενδεχομένως σε επίπεδο δημοκρατικών θεσμών στην Τουρκία και είναι ικανοποιημένη με το ότι υπάρχει ένας πάνοπλος σύμμαχος πρόθυμος να προστατεύσει τα ευρωπαϊκά νώτα, από πού; Από που από μια ρωσική επιθετικότητα;

Είδαμε τον Γενικό Γραμματέα του ΝΑΤΟ, τον Μαρκ Ρούτε, ουσιαστικά σε έναν ρόλο «ντίλερ» να καλεί το Βερολίνο να δώσει πράσινο φως για παράδοση Eurofighter στην Τουρκία και την Ευρωπαϊκή Ένωση να συνεργαστεί. Ο καινούργιος Γερμανός καγκελάριος, ο Φρίντριχ Μερτς, άφησε ανοιχτό το ενδεχόμενο το Βερολίνο να ξεμπλοκάρει την πώληση του Eurofighter. Και ξέρουμε στην υπόθεση με τους πυραύλους Meteor τι έχει συμβεί, που όταν το είπαμε αυτό το ζήτημα στη Γαλλία, η Γαλλία παρέπεμψε και στο Eurofighter λέγοντας ότι «αυτό δεν είναι δικιά μου υπόθεση, εφόσον αποφασιστεί εκεί να παρέχονται στην Τουρκία».

Επίσης, σε κρίσιμο ζήτημα έχει αναδειχθεί και το περιθώριο συμμετοχής των τρίτων χωρών στα κοινά αμυντικά σχήματα. Η πρόταση μέχρι στιγμής περιορίζει τη συμμετοχή των μη κρατών-μελών της Ευρωπαϊκής Ένωσης σε ένα μάξιμουμ 35% της αξίας κάθε αγοράς. Ωστόσο, για δείτε τι γίνεται στην πράξη. Γι’ αυτό αντιτίθεται η Ιταλία και η Γερμανία που έχουν συνεργασία με αμυντικές βιομηχανίες τρίτων χωρών, όπως η Τουρκία. Η τουρκική εταιρεία Baykar, που προμήθευσε την Ουκρανία με τα drones που ξέρουμε, υπέγραψε πρόσφατα συμφωνία συμπαραγωγής με τον ιταλικό αμυντικό κολοσσό Leonardo και η συμφωνία αυτή θα επιτρέψει στην τουρκική εταιρεία να διεισδύσει στην ευρωπαϊκή αγορά.

Στην ίδια γραμμή αναβάθμισης της σχέσης με την Τουρκία κινείται και ο Πρόεδρος Τραμπ, ο οποίος φαίνεται να προσανατολίζεται στην άρση των κυρώσεων. Ακούμε ότι οι περιορισμοί που συνεπάγονται εδώ και περίπου πέντε χρόνια αυτές οι κυρώσεις εμποδίζουν την ενίσχυση των αμυντικών δεσμών μεταξύ Ηνωμένων Πολιτειών και Τουρκίας, έναν διακηρυγμένο στόχο και των δύο πλευρών που έχει τονιστεί σε όλες τις τοποθετήσεις. Σε αυτήν την κατεύθυνση της άρσης των κυρώσεων είδαμε πρόσφατα την έγκριση για πώληση προηγμένων πυραυλικών συστημάτων ύψους 300 εκατομμυρίων. Και δεν είναι τόσο το ποσό, όσο το ότι είναι πολύ προηγμένα συστήματα αυτά τα οποία δίνονται.

Κλείνοντας, η Ελληνική Κυβέρνηση, παρότι οι διπλωματικές και γεωπολιτικές εξελίξεις την ξεπερνούν, επιμένει στο αφήγημα του στρατηγικού συμμάχου που πείθει μόνο εμάς τους ίδιους, αλλά κανέναν από τους διεθνείς παράγοντες. Είμαστε οι δεδομένοι σύμμαχοι. Την ίδια στιγμή, όπως πολύ σωστά ειπώθηκε, ο Πρωθυπουργός δεν μπόρεσε καν -και κάνω τη σχετική ερώτηση- να υπογράψει ένα κείμενο με επτά άλλους Πρωθυπουργούς γι’ αυτό το σύγχρονο δράμα, την τραγωδία που αφορά και μικρά παιδιά, που γίνεται στη Γάζα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΣΥΜΕΩΝ ΚΕΔΙΚΟΓΛΟΥ:** Ναι, κύριε Πρόεδρε.

Και βλέπουμε και πληροφορίες και δημοσιεύματα για αποστολή σχεδόν μιας Μοίρας 4 έως 8 F-16 block 30 στη Ρουμανία για τέσσερις μήνες από τον Αύγουστο με πολύ προσωπικό, νομίζω δεκαέξι πιλότοι και άλλοι εβδομήντα τεχνικοί. Αυτοί τι θα πάνε να κάνουν εκεί; Θα μας πουν ότι πάνε στα πλαίσια του ΝΑΤΟ; Έχουν σχέση με το Ουκρανικό; Θα απαιτήσουμε ενημέρωση και γι’ αυτό το θέμα από την Κυβέρνηση.

Συνολικά η χώρα μετατρέπεται σταδιακά από στρατηγικός σύμμαχος σε διπλωματικός κομπάρσος και αυτό είναι κάτι που πραγματικά μας λυπεί.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα έξι μαθήτριες και μαθητές και δύο συνοδοί εκπαιδευτικοί από το Δημοτικό Σχολείο της Ερασμείου Ελληνογερμανικής Σχολής (Δ΄ Τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο εισηγητής από το ΠΑΣΟΚ-Κίνημα Αλλαγής, ο κ. Κατρίνης.

Παρακαλώ, κύριε συνάδελφε.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η τεχνική διευθέτηση που καλούμαστε σήμερα να ακυρώσουμε αποτελεί συμπλήρωμα του Μνημονίου Κατανόησης μεταξύ της χώρας μας και του ΝΑΤΟ που υπογράφτηκε το 2008 και κυρώθηκε το 2009 από τη Βουλή. Ωστόσο, θυμίζω ότι το ΠΑΣΟΚ εκείνο το μνημόνιο δεν το είχε ψηφίσει με ένα συγκεκριμένο σκεπτικό. Αφενός, υπήρξε διαφωνία με την απόφαση της Κυβέρνησης να το εισαγάγει σε Τμήμα Διακοπών της Βουλής αντί να το φέρει στην Ολομέλεια, σύμφωνα με το άρθρο 28 του Συντάγματος που απαιτεί πλειοψηφία τριών πέμπτων του όλου αριθμού των Βουλευτών. Αφετέρου, αμφισβητήθηκε το δικαίωμα της Κυβέρνησης να διαμορφώνει μια διεθνή συνεργασία της χώρας με έναν εκπρόσωπο στρατιωτικού σκέλους του ΝΑΤΟ χωρίς καμία διαβούλευση στο πολιτικό σκέλος.

Σήμερα, βεβαίως, παρατηρούνται δύο παράδοξα. Το πρώτο είναι ότι το παρόν νομοθέτημα, εφ’ όσον ψηφιστεί στην Ολομέλεια της Βουλής από τα 3/5 των Βουλευτών, θα πληροί τους συνταγματικούς όρους που δεν πληροί το νομοθέτημα του 2009 και το δεύτερο είναι ότι έρχεται για κύρωση με οκτώ χρόνια καθυστέρηση και αφού έχουν ήδη παραχθεί έννομα αποτελέσματα. Γι’ αυτούς τους λόγους το ΠΑΣΟΚ θα ψηφίσει «παρών». Δεν θα υπερψηφίσει, αλλά δεν θα καταψηφίσει και το συγκεκριμένο σχέδιο νόμου. Και το λέω άλλη μια φορά: Σαφώς δεν είναι η συνεργασία μας με το ΝΑΤΟ που μας βρίσκει αντίθετους στο σημερινό νομοσχέδιο. Υπερασπιζόμαστε τη στρατηγική θέση της χώρας στο ΝΑΤΟ, αλλά δεν αποδεχόμαστε πρακτικές που ακυρώνουν τον θεσμικό ρόλο της Βουλής, όσο κι αν η συγκεκριμένη Κυβέρνηση και δυστυχώς και η σημερινή κοινοβουλευτική Πλειοψηφία θεωρεί ότι αυτό είναι μία λεπτομέρεια.

Κυρίες και κύριοι συνάδελφοι, οι συνεχόμενες δηλώσεις από κορυφαίους Ευρωπαίους αξιωματούχους σχετικά με την αναγκαιότητα συμμετοχής της Τουρκίας στον ευρωπαϊκό αμυντικό μηχανισμό μάς προκαλούν ανησυχία και προβληματισμό και αυτό νομίζω ότι αφορά και ανταποκρίνεται σε μεγάλο κομμάτι των πτερύγων της Βουλής.

Έντονο προβληματισμό μάς προκαλεί το γεγονός ότι ο Έλληνας Πρωθυπουργός απέφυγε να διατυπώσει, κύριε Υπουργέ, με σαφήνεια τη θέση της χώρας, δηλαδή ότι η Τουρκία δεν έχει καμία θέση στο ευρωπαϊκό αμυντικό οικοδόμημα το οποίο διαμορφώνεται το τελευταίο διάστημα. Το απέφυγε τόσο κατά τη συνάντησή του με την Ιταλίδα Πρωθυπουργό όσο και με τον Γερμανό Καγκελάριο, οι οποίοι αμφότεροι έχουν εκφραστεί θετικά για τη συμμετοχή της Τουρκίας, των γειτόνων μας στο ευρωπαϊκό οικοδόμημα, αλλά δεν είπε κουβέντα και μετά τη Σύνοδο Κορυφής της Ευρωπαϊκής Ένωσης που έχει ως αποκλειστικό ζήτημα την ευρωπαϊκή άμυνα.

Αυτή λοιπόν τη θέση που δεν διατυπώνει με σαφήνεια ο Πρωθυπουργός -μάλιστα έχει αποφύγει να κάνει οποιαδήποτε αναφορά- τη διατυπώνει με σαφήνεια το ΠΑΣΟΚ, το οποίο λέει ξεκάθαρα ότι δεν έχει καμία θέση η Τουρκία στον ευρωπαϊκό αμυντικό μηχανισμό και έχει προειδοποιήσει έγκαιρα για τους κινδύνους που εγκυμονούν από ένα τέτοιο ενδεχόμενο και αυτό βεβαίως όχι γιατί μόνο οι γείτονές μας δεν πληρούν τα θεσμικά πολιτικά και νομικά κριτήρια συμμετοχής στην Ευρωπαϊκή Ένωση, κάτι που άλλωστε πιστοποιήθηκε από την πρόσφατη έκθεση του Ευρωπαϊκού Κοινοβουλίου, αλλά κυρίως γιατί δεν μπορούν να εγγυηθούν την ευρωπαϊκή άμυνα και ασφάλεια, όταν επιμένουν σε μια αναθεωρητική και προκλητική στρατηγική που απειλούν με casus belli την Ελλάδα και κατέχουν παράνομα μέρος της Κύπρου αμφότερες οι δύο χώρες-μέλη της Ευρωπαϊκής Ένωσης.

Κυρίες και κύριοι συνάδελφοι, ήταν τελικά η Διακήρυξη των Αθηνών το άλλοθι και τα διαπιστευτήρια της Τουρκίας για να πάρει οπλικά συστήματα από τις Ηνωμένες Πολιτείες μέσα και από την άρση των κυρώσεων CAATSA από το Πεντάγωνο ή μήπως ήταν το ίδιο άλλοθι και για κάποιες ευρωπαϊκές χώρες που υπογράφουν συμφωνίες αμυντικής συνεργασίας με τους γείτονές μας, όπως έκανε ήδη η Ιταλία ή προχωρούν σε πώληση ή προκρίνουν την πώληση Eurofighter με πυραύλους Meteor;

Οι εταίροι μας καλούν την Τουρκία σε συσκέψεις για την ευρωπαϊκή άμυνα και αποκλείουν την Ελλάδα, τη στιγμή που η Ελλάδα βρέθηκε -όπως εμείς λέμε- στη σωστή πλευρά της ιστορίας στον πόλεμο της Ουκρανίας, ενώ η Τουρκία στη λάθος πλευρά της ιστορίας. Εδώ πρέπει να μας δώσουν σήμερα μια απάντηση τι γίνεται με τη μεταστάθμευση των 8 F-16/Block 30 στη Ρουμανία, ποιον σκοπό εξυπηρετεί και βεβαίως να μας δώσουν συγκεκριμένες απαντήσεις και διευκρινίσεις.

Θέλω να πιστεύω, κύριε Υφυπουργέ, ότι ο Υπουργός Εθνικής Άμυνας στο σημερινό Συμβούλιο Εξωτερικών Υποθέσεων της Ευρωπαϊκής Ένωσης για την αμυντική ετοιμότητα της Ένωσης θα διατυπώσει την αντίθεση της χώρας στην προοπτική συμμετοχής της Τουρκίας στον ευρωπαϊκό αμυντικό μηχανισμό.

Γιατί το λέω αυτό; Διότι διαβάζουμε σήμερα σε δημοσιεύματα ότι οι μόνιμοι αντιπρόσωποι των 27 κρατών-μελών της Ευρωπαϊκής Ένωσης προχώρησαν χθες σε μια επί της αρχής συμφωνία όσον αφορά το κείμενο του Κανονισμού SAFE για το Αμυντικό Ταμείο των 150 δις για τη συμμετοχή τρίτων χωρών, δηλαδή και της Τουρκίας και ότι αυτό το κείμενο που συμφώνησαν -το ξαναλέω- και οι 27 μόνιμοι αντιπρόσωποι, άρα και της Ελλάδας, θα συζητηθεί σήμερα στο Συμβούλιο Υπουργών Εθνικής Άμυνας και την άλλη εβδομάδα θα υιοθετηθεί από το Συμβούλιο Γενικών Υποθέσεων.

Μάλιστα, μου προκαλεί εντύπωση, κύριε Πρόεδρε και κύριε Υφυπουργέ, ότι σε αυτό το δημοσίευμα της εφημερίδας αναφέρεται ότι πρωτοστάτησε η Γαλλία στο να μη δοθεί δυνατότητα συμμετοχής με ποσοστό πέραν του 15% σε βιομηχανίες τρίτων χωρών και όχι η Ελλάδα και θα θέλαμε διευκρίνιση επ’ αυτού.

Η Κυβέρνηση επαίρεται για τις διεθνείς επιτυχίες, ενώ διολισθαίνει σε ένα πλαίσιο στο οποίο οι διεκδικήσεις της Τουρκίας επιχειρείται να μετατραπούν σε διμερείς διαφορές, αντί να αποτελούν διαφορές και θέματα που άπτονται των κανόνων του διεθνούς δικαίου. Η Κυβέρνηση έχει αποσυνδέσει το Κυπριακό από τις ελληνοτουρκικές σχέσεις με αντιλήψεις που δυστυχώς συμπλέουν στο ότι στην Κύπρο έχει επέλθει de facto διχοτόμηση -το ακούσαμε και αυτό- ή χλιαρές απαντήσεις μέσω διπλωματικών κύκλων στις προκλητικές δηλώσεις Ερντογάν από τα κατεχόμενα.

Κυρίες και κύριοι συνάδελφοι –και ολοκληρώνω-, η Ελλάδα οφείλει να είναι παρούσα όχι απλώς ως παρατηρητής, αλλά ως πρωταγωνιστής των ευρωπαϊκών και διεθνών εξελίξεων με φωνή δυνατή, σεβαστή και αποτελεσματική, με στάση που υπερασπίζεται την εθνική κυριαρχία, αλλά και τα κυριαρχικά δικαιώματα της χώρας –το τονίζω- χωρίς αδράνεια και χωρίς καμία υποχωρητικότητα ή αίσθηση υποχωρητικότητας και με γνώμονα πάντα την εθνική ασφάλεια, το συμφέρον και την ειρήνη στην ευρύτερη περιοχή.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστούμε, κύριε συνάδελφε.

Τον λόγο τώρα έχει ο εισηγητής από τη Νέα Δημοκρατία κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητούμε την κύρωση της τεχνικής διευθέτησης μεταξύ του Υπουργείου Εθνικής Άμυνας και του Στρατηγείου Συμμαχικής Διοίκησης Νάπολης του ΝΑΤΟ που αφορά την υποστήριξη της άσκησης «NOBLE JUMP 2017». Πρόκειται για ένα κείμενο τεχνικού χαρακτήρα, μια τυπική νομική πράξη η οποία συνιστά μέρος των δεσμεύσεων της χώρας μας στο πλαίσιο της συμμετοχής μας στη Βορειοατλαντική Συμμαχία.

Η εν λόγω διευθέτηση ρυθμίζει, συμπληρώνοντας τις ήδη υφιστάμενες εν ισχύι συμφωνίες μεταξύ της Κυβέρνησης της Ελληνικής Δημοκρατίας και του Ανωτάτου Στρατηγείου Συμμαχικών Δυνάμεων Ευρώπης, τη διαδικασία παροχής υποστήριξης φιλοξενούντος κράτους από το κράτος υποδοχής –Ελλάδα- προς τις νατοϊκές δυνάμεις που διήλθαν από το έδαφος της ελληνικής επικράτειας για την καθοδηγούμενη από το ΝΑΤΟ άσκηση. Η συγκεκριμένη άσκηση διεξήχθη στη Ρουμανία και αφορούσε την ανάπτυξη χερσαίων δυνάμεων του ΝΑΤΟ στο πλαίσιο «Readiness Action Plan».

Όπως και ο κύριος Υπουργός είπε στη συνεδρίαση της Επιτροπής, έμπειρος κοινοβουλευτικός και ο ίδιος, το να ερχόμαστε εκ των υστέρων και να κυρώνουμε τέτοιου τύπου μνημόνια δεν νομίζω ότι είναι καλό για κανέναν από εμάς. Πρέπει να βρεθεί ο τρόπος, η διαδικασία έτσι ώστε να μπορούμε να κυρώνουμε όλα αυτά τα μνημόνια που δεσμεύουν τη χώρα πριν να υλοποιούνται αυτού του τύπου οι ασκήσεις.

Είμαι σίγουρος, κύριε Υπουργέ, ότι θα κινηθείτε σε αυτήν την κατεύθυνση και είμαι σίγουρος ότι ως παλιός κοινοβουλευτικός, όπως είπα, καταλαβαίνετε τη δύσκολη θέση που είμαστε όλοι οι συνάδελφοι σε τέτοιου τύπου διαδικασίες.

Τα κυριότερα ζητήματα που ρυθμίζονται στην εν λόγω συμφωνία είναι τα ακόλουθα: Ορίζεται η αποστολή της χώρας μας ως φιλοξενούντος κράτους, η οποία περιλαμβάνει υποστήριξη διοικητικής μέριμνας στα αποστέλλοντα κράτη, τα οποία διήλθαν σε τμήματα της ελληνικής επικράτειας κατά τη διάρκεια προπαρασκευής και διεξαγωγής της άσκησης. Περιγράφονται διεξοδικά οι αρμοδιότητες του νατοϊκού διοικητή του φιλοξενούντος έθνους και των κρατών που αποστέλλουν δυνάμεις. Περιγράφονται ζητήματα σχετικά με την έναρξη, τη λήξη, την τροποποίηση και την καταγγελία της συμφωνίας, καθώς και με τον τρόπο επίλυσης των διαφορών.

Το παρόν σχέδιο νόμου μάς δίνει βέβαια την ευκαιρία να μιλήσουμε όχι μόνο για μια στρατιωτική άσκηση, αλλά και για το στρατηγικό μας περιβάλλον, τις προκλήσεις της εποχής, τις ελλείψεις του διεθνούς συστήματος ασφάλειας και κυρίως για το τι σημαίνει να είσαι Ελλάδα σήμερα, σε μια γειτονιά επικίνδυνη, ασταθή και συχνά απρόβλεπτη.

Η Ελλάδα είναι μια χώρα με βαθιά στρατηγική συμμαχία. Είμαστε σταυροδρόμι τριών ηπείρων, πύλη της Ευρώπης, ενεργός παράγοντας σταθερότητας στην ανατολική Μεσόγειο, στα Βαλκάνια και στη Μέση Ανατολή. Είμαστε στην πρώτη γραμμή όχι μόνο γεωγραφικά, αλλά και πολιτικά, θεσμικά και ιστορικά.

Αυτόν τον ρόλο η χώρα μας δεν τον διεκδικεί ερήμην των εταίρων και των συμμάχων της. Τον υποστηρίζει με πράξεις και με συνέπεια.

Η Ελλάδα έχει επενδύσει ιδίως τα τελευταία χρόνια στην αποτρεπτική της ισχύ, στην εθνική της ασφάλεια και στη διπλωματική της παρουσία. Η Κυβέρνηση της Νέας Δημοκρατίας έχει φέρει μια σειρά από κρίσιμες στρατηγικές συμφωνίες με τις Ηνωμένες Πολιτείες, τη Γαλλία, τα Ηνωμένα Αραβικά Εμιράτα και άλλους εταίρους που ενισχύουν την ασφάλεια και τη γεωπολιτική βαρύτητα της χώρας.

Εν τούτοις, πρέπει να είμαστε ειλικρινείς. Ο κόσμος γύρω μας δεν είναι σταθερός. Το διεθνές σύστημα ασφαλείας δείχνει να δυσκολεύεται να προσαρμοστεί στις απειλές του 21ου αιώνα. Η ρωσική εισβολή στην Ουκρανία έχει αναδείξει την ανάγκη συλλογικής αντίστασης στον αναθεωρητισμό. Ωστόσο η ανοχή ή η σιωπή απέναντι σε άλλες μορφές κατοχής και παραβίασης της κυριαρχίας, όπως στην περίπτωση της Κύπρου, δείχνει ένα επικίνδυνο μέτρο δύο ταχυτήτων: ένα ευρωπαϊκό κεκτημένο που εφαρμόζεται επιλεκτικά και μια συμμαχική αλληλεγγύη που ορισμένες φορές δεν αφορά όλους εξίσου.

Κυρίες και κύριοι συνάδελφοι, η Τουρκία συνεχίζει να λειτουργεί ως μια αναθεωρητική δύναμη που προκαλεί, απειλεί, αμφισβητεί και να εργαλειοποιεί θεσμούς, κρίσεις και μετακινήσεις πληθυσμών. Η παραβίαση του εναέριου χώρου μας, η αμφισβήτηση της κυριαρχίας μας σε νησιά και βραχονησίδες, το casus belli και η αδιάκοπη επιθετικότητα δεν συνιστούν μεμονωμένα γεγονότα αλλά μια συνεπή στρατηγική της γείτονος. Αν σήμερα συζητούμε μια άσκηση που έχει στόχο την ενίσχυση ετοιμότητας του ΝΑΤΟ δεν μπορούμε να παραβλέψουμε την αντίφαση. Συμμαχική άσκηση στο πλαίσιο της συλλογικής ασφάλειας αλλά με παρόντα στο τραπέζι έναν σύμμαχο που αμφισβητεί την εθνική κυριαρχία ενός άλλου.

Η θέση μας στο ΝΑΤΟ και την Ευρωπαϊκή Ένωση δεν είναι και δεν μπορεί να είναι παθητική. Οφείλουμε να διαμορφώνουμε πολιτική όχι να ακολουθούμε απλά βούληση τρίτων, γιατί αν κάτι μας δίδαξε η ιστορία είναι ότι η εθνική ασφάλεια απαιτεί όχι μόνο συμμαχίες αλλά και εθνική στρατηγική. Γι’ αυτό και η εθνική άμυνα δεν πρέπει να αντιμετωπίζεται μόνο ως προτεραιότητα-υποχρέωση. Εντάσσεται σε ένα νέο εθνικό όραμα, ένα όραμα που συνδυάζει αυτοδύναμη αποτροπή με σύγχρονες και αξιόμαχες Ένοπλες Δυνάμεις ώστε να μπορούμε να διαμορφώνουμε εθνικές επιλογές και ανάπτυξη της εγχώριας αμυντικής βιομηχανίας που πρέπει να ξαναβρεί το ρόλο της ως παραγωγική δύναμη.

Κυρίες και κύριοι συνάδελφοι, είμαστε σε μια νέα εποχή. Μια εποχή που απαιτεί νέες απαντήσεις, νέα αντανακλαστικά και κυρίως ένα νέο εθνικό όραμα. Δεν έχουμε την πολυτέλεια να κοιτάζουμε με νοσταλγία το παρελθόν. Η Ελλάδα έχει ξεκινήσει μια νέα διαδρομή και πάνω σ’ αυτή τη διαδρομή δεν ακολουθούμε. Οδηγούμε τα πράγματα. Η Κυβέρνηση της Νέας Δημοκρατίας έχει ήδη βάλει τις βάσεις με επενδύσεις στην εθνική άμυνα, με αναβάθμιση της διπλωματικής μας θέσης, με μια εξωτερική πολιτική που ξέρει πότε να συναινεί και πότε να λέει «ως εδώ».

Η κύρωση της τεχνικής διευθέτησης για τη «NOBLE JUMP» δεν είναι απλώς μια τυπική διαδικασία. Είναι μια πράξη υπευθυνότητας αλλά και μια υπενθύμιση. Η Ελλάδα θα πρέπει να συμμετέχει στις εξελίξεις και να χαράσσει πολιτική. Αυτό είναι το όραμα που χτίζουμε όχι μόνο για την άμυνα, αλλά για την πατρίδα που αξίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίου επίκαιρων ερωτήσεων της Τετάρτης 21 Μαΐου 2025:

Α. Επίκαιρες Ερωτήσεις  Πρώτου Κύκλου (Άρθρα 130 § 2 και 3 και 132 §  2 ΚτΒ)

1. Η με αριθμό 898/13-5-2025 επίκαιρη ερώτηση του Βουλευτή Α΄ Θεσσαλονίκης της Κ.Ο. «ΝΕΑ ΔΗΜΟΚΡΑΤΙΑ» κ. Δημητρίου Κούβελα  προς την Υπουργό Παιδείας, Θρησκευμάτων και Αθλητισμού με θέμα: «Εξαίρεση των φοιτητών με αναπηρία από τις διατάξεις για τους "αιώνιους φοιτητές"».

2. Η με αριθμό 930/19-5-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς την Υπουργό Παιδείας, Θρησκευμάτων και Αθλητισμού με θέμα: «Τα νέα αυταρχικά μέτρα «νόμου και τάξης» στα πανεπιστήμια την ώρα που η κυβέρνηση παραβιάζει τις αρχές του ευρωπαϊκού Κράτους Δικαίου και απολαμβάνει ατιμωρησία στο έγκλημα των Τεμπών και το σκάνδαλο των υποκλοπών».

Κύριοι συνάδελφοι, υπάρχει Κοινοβουλευτικός Εκπρόσωπος που επιθυμεί να λάβει τον λόγο;

**ΘΕΟΠΙΣΤΗ (ΠΕΤΗ) ΠΕΡΚΑ:** Εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η κ. Πέρκα από τη Νέα Αριστερά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Θέλω να πω δυο λόγια μόνο σε ό,τι αφορά στην πρόταση που κατέθεσε για την προανακριτική το ΠΑΣΟΚ και γενικότερα αυτά που βλέπουμε και διαβάζουμε αυτές τις μέρες στον Τύπο. Φαίνεται ότι η Κυβέρνηση προτιμά για άλλη μια φορά να εκτεθεί κάνοντας συγκάλυψη παρά να οδηγήσει τον κ. Καραμανλή με τη σωστή διαδικασία την συνταγματικά προβλεπόμενη, σήμερα και με τη δικογραφία. Πραγματικά συρρέουν οι προϋποθέσεις για κακούργημα.

Θα μείνω όμως για λίγο στην πρόταση του ΠΑΣΟΚ λέγοντας το εξής. Το ΠΑΣΟΚ περιλαμβάνει στην παραπομπή τον κ. Χρήστο Σπίρτζη και τους υφυπουργούς. Με αυτό καταρχάς συμφωνούμε. Πόσο μάλλον που το ζητάει και ο ίδιος. Βεβαίως αφού υπάρχει και μέσα στη δικογραφία, είναι η λογική εξέλιξη. Αυτό όμως που μου έκανε ιδιαίτερη εντύπωση είναι ότι ξεκινάνε από το 2016 και λέει ότι ξεκινούν όλα τα προβλήματα…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, μου επιτρέπετε;

Παρόλο που ο κοινοβουλευτικός εκπρόσωπος έχει τη δυνατότητα να αναφερθεί σε ζητήματα γενικότερης πολιτικής, εδώ έχουμε μια κύρωση σύμβασης. Αυτή τη στιγμή η τοποθέτησή σας είναι εκτός της ημερήσιας διάταξης απόλυτα και θα προκαλέσει ανάλογη απάντηση φαντάζομαι από το ΠΑΣΟΚ. Δημιουργεί ουσιαστικά ένα γύρο συζήτησης που δεν έχει καμία σχέση με το προς συζήτηση νομοσχέδιο. Θα παρακαλέσω μία φράση μόνο. Και θα παρακαλέσω -έξω από το ΠΑΣΟΚ που αν θέλει μπορεί να πάρει τον λόγο γι’ αυτό- όποιος άλλος κοινοβουλευτικός πάρει τον λόγο, παρακαλώ, να μην αναφερθεί σε αυτό το θέμα αυτή τη στιγμή.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, δυο πράγματα θα πω.

Πρώτον, δεν νομίζω ότι υπάρχει περίπτωση κοινοβουλευτικός εκπρόσωπος, που εκπροσωπεί τον Πρόεδρο αυτή τη στιγμή, να μη μιλήσει για οποιοδήποτε θέμα της επικαιρότητας. Αυτό μόνο εσείς το κάνετε και κάποια στιγμή πρέπει να μπει στη Διάσκεψη και να λυθεί.

Δεύτερον, ως προς το ΠΑΣΟΚ θα τελείωνα. Πιο πολύ θα έλεγα για τον κ. Καραμανλή και για τη Νέα Δημοκρατία. Υπάρχει και ένας Υπουργός εδώ που μπορεί να απαντήσει αν θέλει. Αλλά αυτά είναι πράγματα που παίζουν στη δημοσιότητα. Δεν είναι δυνατόν να μην τα συζητάμε μέσα στη Βουλή.

**ΠΡΟΕΔΡΕΥΩΝ (Γεώργιος Γεωργαντάς):** Να τα συζητάμε μέσα στη Βουλή αλλά η Βουλή λειτουργεί με έναν Κανονισμό, κυρία συνάδελφε. Ο Κανονισμός της Βουλής είναι συγκεκριμένος. Ξέρετε ότι υπάρχει ελαστικότητα από την πλευρά του Προεδρείου, όπως γινόταν πάντα. Δεν γίνεται τώρα απ’ αυτό το Προεδρείο. Αλλά καταλαβαίνετε τώρα ότι ανοίγετε ένα ζήτημα συζήτησης το οποίο είναι άσχετο με αυτό το νομοσχέδιο. Έχουμε νομοσχέδιο αύριο στο οποίο θα υπάρξει δυνατότητα τους τοποθέτησης με μεγαλύτερη άνεση. Εδώ έχουμε μια κύρωση. Γι’ αυτό υπάρχει και το πεντάλεπτο, γι’ αυτό υπάρχει και ο συγκεκριμένος περιορισμός που δεν υπάρχει σε άλλες νομοθετικές διαδικασίες.

**ΘΕΟΠΙΣΤΗ (ΠΕΤΗ) ΠΕΡΚΑ:** Εγώ, κύριε Πρόεδρε, μπορώ να συμπεράνω καθαρά ότι το θέμα που απαγορεύεται να συζητάνε οι Κοινοβουλευτικοί είναι τα Τέμπη. Αυτό το συμπέρασμα βγάζω. Αυτό συμβαίνει μόνο κάθε φορά που κάποιος παίρνει τον λόγο για να αναφερθεί στο έγκλημα των Τεμπών.

**ΠΡΟΕΔΡΕΥΩΝ (Γεώργιος Γεωργαντάς):** Θέλετε να σας διαβάσω τη διάταξη του Κανονισμού; Να σας τη διαβάσω ευχαρίστως. Επί του συγκεκριμένου θέματος μόνο το ΠΑΣΟΚ, αν θέλει να απαντήσει και στη συνέχεια όποιος κοινοβουλευτικός θέλει να μιλήσει επί του ζητήματος ημερήσιας διάταξης. Βλέπω ότι το ΠΑΣΟΚ δεν θέλει να απαντήσει.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, με βάση ποια διαδικασία;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, παρακαλώ. Ακούστε λίγο. Θα κάνω και κάτι άλλο σήμερα που δεν έχω ξανακάνει. Αλλά θα το κάνω. Επιτέλους, η Πλεύση Ελευθερίας τι διαφορετικό έχει από τα άλλα κόμματα και δεν ορίζει Κοινοβουλευτικό Εκπρόσωπο ποτέ; Στο έγγραφο που έρχεται από την υπηρεσία πάντα λείπει από την Πλεύση Ελευθερίας ο οριζόμενος Κοινοβουλευτικός Εκπρόσωπος. Απέναντι όλων των άλλων κομμάτων τι διαφορετικό έχετε εσείς, για να το καταλάβω; Για να ορίζετε όποιον θέλετε, όποια στιγμή θέλετε; Υπάρχει ένας Κανονισμός ο οποίος πρέπει να εφαρμόζεται. Τι να κάνουμε;

**ΑΛΕΞΑΝΔΡΟΣ ΚΑΖΑΜΙΑΣ:** Θέλω τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Γιατί; Ποιο είναι το προσωπικό; Ούτε καν το όνομά σας ανέφερα. Παρακαλώ.

(Θόρυβος στην Αίθουσα)

Ακούστε, για τελευταία φορά. Εγώ άλλη φορά, αν δεν δω από την υπηρεσία όνομα Κοινοβουλευτικού Εκπροσώπου και βλέπω κενό, δεν πρόκειται να δώσω τον λόγο σε κάποιον που δεν είναι ορισμένος Κοινοβουλευτικός Εκπρόσωπος.

Κύριε Καζαμία, ήσασταν εισηγητής. Μιλήσατε. Δεν έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ερμηνεύετε τον Κανονισμό αυθαίρετα. Θα τα πούμε στη Διάσκεψη των Προέδρων.

**ΠΡΟΕΔΡΕΥΩΝ (Γεώργιος Γεωργαντάς):** Να πείτε ό,τι θέλετε στη Διάσκεψη των Προέδρων. Και να αναφερθείτε στα άρθρα του Κανονισμού που παραβιάζω.

Κυρία Καραγεωργοπούλου, εσείς είστε η Κοινοβουλευτική Εκπρόσωπος;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Όχι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Δεν υπάρχει κανένας Κοινοβουλευτικός που θέλει τον λόγο;

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, αφού δεν τελείωσα την πρότασή μου, σε τι θα απαντήσει το ΠΑΣΟΚ;

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Γερουλάνος για δυο λεπτά, χωρίς να ανοίξουμε το θέμα, όπως…

(Θόρυβος στην Αίθουσα)

Ακούστε λίγο. Το πώς θα γίνει η συζήτηση είναι ευθύνη του Προεδρείου. Ο κ. Γερουλάνος έχει τη δυνατότητα να πάρει τον λόγο για να απαντήσει, όπως το αξιολογεί.

**ΘΕΟΠΙΣΤΗ (ΠΕΤΗ) ΠΕΡΚΑ:** Άρα, να του απευθύνω τον λόγο για να έχει να απαντήσει ο άνθρωπος. Σε τι θα απαντήσετε, κύριε Γερουλάνο;

**ΠΡΟΕΔΡΕΥΩΝ (Γεώργιος Γεωργαντάς):** Δεν θέλετε να απαντήσετε, κύριε Γερουλάνε;

**ΠΑΥΛΟΣ ΓΕΡΟΥΛΑΝΟΣ:** Θέλω να καταλάβω τι λέει. Δεν μπορώ να απαντήσω, αν δεν καταλάβω.

**ΠΡΟΕΔΡΕΥΩΝ (Γεώργιος Γεωργαντάς):** Κάνει παρατηρήσεις επί της πρότασης που κάνατε για την προανακριτική επιτροπή.

**ΠΑΥΛΟΣ ΓΕΡΟΥΛΑΝΟΣ:** Ναι, αλλά δεν κατάλαβα ποια είναι η κριτική της.

**ΠΡΟΕΔΡΕΥΩΝ (Γεώργιος Γεωργαντάς):** Δεν ξέρω.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:**  Από πότε οι Κοινοβουλευτικοί Εκπρόσωποι, κύριε Πρόεδρε, δεν μιλάνε επί της επικαιρότητας; Γι’ αυτό είναι η Βουλή.

**ΠΡΟΕΔΡΕΥΩΝ (Γεώργιος Γεωργαντάς):** Μιλάνε, αλλά ακούστε λίγο. Έχει σημασία το αν μιλάνε επί της πολιτικής επικαιρότητας ή αν απευθύνουν ερωτήματα σε συγκεκριμένο κόμμα που πρέπει να απαντήσει και να γίνει ένας νέος γύρος διαλόγου, ενώ έχουμε άλλο θέμα ημερήσιας συζήτησης.

(Θόρυβος στην Αίθουσα)

Ακούστε για να μην επαναλαμβάνω και να τελειώνουμε, παρακαλώ. Μιλάμε για κύρωση σύμβασης. Κανονικά στην κύρωση έχουμε τα πεντάλεπτα που γνωρίζετε, έχουμε λίγο πιο σφιχτό πρόγραμμα των ομιλιών και των τοποθετήσεων σε σχέση με μια άλλη κοινή νομοθετική συζήτηση.

Κύριε Γερουλάνε, θέλετε τον λόγο;

**ΠΑΥΛΟΣ ΓΕΡΟΥΛΑΝΟΣ:** Δεν έχω καταλάβει ακόμα ποια είναι η ερώτηση της κυρίας Πέρκα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Να ολοκληρώσει πρώτα την τοποθέτησή της.

**ΠΡΟΕΔΡΕΥΩΝ (Γεώργιος Γεωργαντάς):** Μάλιστα. Επί ποίου θέματος να ολοκληρώσει την τοποθέτηση; Της προανακριτικής;

(Θόρυβος - Διαμαρτυρίες)

Λοιπόν, έχετε δύο λεπτά ακόμα, κυρία Πέρκα.

Παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Στα δύο λεπτά που έχω, δεν θα αναφερθώ ιδιαίτερα σε κάποια σημεία, απλώς θα πω για τις διαχρονικές ευθύνες που έχουν για το σιδηρόδρομο οι δύο κυβερνήσεις που κυβέρνησαν, είκοσι χρόνια η μία και είκοσι τέσσερα η άλλη.

Σε ό,τι αφορά, όμως, το Έγκλημα αυτό καθ’ αυτό, η περίοδος 2019-2023 διακρίνεται –είναι προφανές- για την εγκληματική αμέλεια και την κατάρρευση του σιδηρόδρομου, είτε αυτό έχει να κάνει με τη σύμβαση 717 και τα κόλπα που έγιναν το 2020-2021 είτε έχει να κάνει με την μη ύπαρξη του κατάλληλου προσωπικού, με τον δεύτερο σταθμάρχη, με τη τηλεδιοίκηση στη Λάρισα, με την Καρόλου που καταργήθηκε, με το GSMR που δεν χρησιμοποιήθηκε ενώ το πήρε από το 2018, που δεν τελείωσε ποτέ κανένα έργο, που ήταν όλο εξαγγελίες για συντήρηση με ΣΔΙΤ και δεν έγιναν ποτέ όλα αυτά τα χρόνια.

Αυτά ήθελα να πω, κύριε Πρόεδρε. Και βεβαίως, σχετικά με το πώς έκανα αυτήν την αναφορά, έχω να πω ότι λίγο-πολύ μας λέει ότι ξεκίνησαν από το 2016. Σαν να είναι από εκεί και πριν όλα τέλεια. Όλα καλά πριν; Όταν ήταν 10 δισεκατομμύρια ευρώ έλλειμμα ο ΟΣΕ, όταν το 2011 τους μηχανοδηγούς τους βρίσκαμε στα μουσεία και στα νοσοκομεία γιατί τους είχε μετατάξει;

Και εν πάση περιπτώσει, για την 717, που έχει πολλά σημεία και θα έχουμε τον καιρό να την αναλύσουμε, το μεγάλο πρόβλημα της ήταν η υπογραφή της, μια σύμβαση που δεν προέβλεπε τελικά. Ο κ. Χρυσοχοΐδης ήταν τότε υπουργός. Αυτά ήθελα να πω μόνο για το ΠΑΣΟΚ.

Αλλά για τον κ. Καραμανλή έχουμε να πούμε και θα έχουμε την ευκαιρία να πούμε πάρα πολλά.

Πάντως, αυτό που συμβαίνει να μην μπορεί ως κοινοβουλευτικός εκπρόσωπος να μιλήσει για την επικαιρότητα, είναι αδιανόητο. Θα το θέσω και εγώ –το έχουν θέσει και άλλοι συνάδελφοι- στη Διάσκεψη των Προέδρων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Και βέβαια μπορεί και πρέπει να μπορεί και πάντα γίνεται.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πέρκα, το διευκρινίζω, αν δεν έγινε κατανοητό πριν, με απόλυτο σεβασμό στην παρουσία σας εδώ μέσα, όπως και όλων: Δεν λέω ότι ο Κοινοβουλευτικός Εκπρόσωπος δεν μπορεί να σχολιάσει την επικαιρότητα, απλά επειδή απευθύνατε ερωτήματα προς το ΠΑΣΟΚ -ερωτήματα συγκεκριμένα- σε μια συζήτηση με άλλο αντικείμενο, είπα ότι τώρα αυτό δημιουργεί έναν άλλο κύκλο συζητήσεως, που όμως είναι έξω από την ημερήσια διάταξη. Άλλο ο σχολιασμός και άλλο τα ερωτήματα επί της σκοπιμότητας της καταθέσεως της προανακριτικής με συγκεκριμένα σημεία, έτσι όπως το ξεκινήσατε.

Σε κάθε περίπτωση, παρακαλώ, τον λόγο έχει ο κ. Γερουλάνος από το ΠΑΣΟΚ.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, δεν πιστεύω ότι τώρα είναι η ώρα να κάνουμε όλη αυτήν την ανάλυση, αλλά μιας που τέθηκαν τα ερωτήματα, τα πράγματα είναι σχετικά απλά. Προφανώς δεν ξεκινάνε οι παθογένειες του ελληνικού κράτους μια συγκεκριμένη ημερομηνία και σίγουρα σε ό,τι συμβαίνει στον σιδηρόδρομο στην Ελλάδα, υπάρχουν ερωτήματα από τα Τέμπη που παραμένουν ανεξιχνίαστα και τα οποία χρειάζεται οπωσδήποτε να κοιτάξουμε εάν θέλουμε να αντιμετωπίσουμε αυτές τις παθογένειες.

Είναι η υπόθεση της σύμβασης 717 που αφορά το πού πάνε τα χρήματα του Έλληνα φορολογούμενου. Είναι το θέμα που αφορά τον σταθμάρχη και πώς προσλαμβάνουμε και βάζουμε ανθρώπους στις θέσεις τους. Είναι το θέμα των προειδοποιήσεων -με άλλα λόγια, πώς λογοδοτεί η εξουσία- και είναι βεβαίως και το θέμα του μπαζώματος, με άλλα λόγια πώς θα μπορέσουμε να μάθουμε από τα λάθη μας αν η αγωνία μας είναι, για τους οποιουσδήποτε λόγους, να κρύψουμε ποια είναι η πραγματικότητα. Αυτά είναι τέσσερα ερωτήματα τα οποία τα επαναλαμβάνουμε συνέχεια.

Αυτό, όμως, που έχει ειδικό ενδιαφέρον είναι, γιατί τόση ευαισθησία. Γιατί, όπως ξέρετε, δεν μπορεί παρά το Κοινοβούλιο να επικαιροποιήσει την όποια παραγραφή αδικημάτων –πρώτον- και δεύτερον, ο κ. Σπίρτζης έχει ήδη ζητήσει ο ίδιος τη δυνατότητα να τοποθετηθεί πάνω σε αυτά τα θέματα.

Άρα, δεν αντιλαμβάνομαι ποιο είναι το ερώτημα το οποίο υπάρχει εδώ. Αν οι παθογένειες όλου του ελληνικού κράτους ξεκινάνε από το 2016; Όχι, δεν το έχει ισχυριστεί αυτό ποτέ κανείς και δεν θα το ισχυριζόταν ποτέ κανείς. Αλλά η συγκεκριμένη διαδικασία απαιτεί το ξεκαθάρισμα ορισμένων πραγμάτων και τη δυνατότητα του ελληνικού Κοινοβουλίου να έρθει πρόσωπο με πρόσωπο με τις ευθύνες του, ξεκινώντας από την παρούσα Κυβέρνηση, αλλά και βεβαίως από όποιον άλλον αναφερθεί μέσα σε αυτήν τη διαδικασία.

Αυτό κάνει το ΠΑΣΟΚ. Και επιμένουμε ότι δεν θα κάνουμε ποτέ τίποτα παραπάνω, αλλά και τίποτα λιγότερο, από αυτό το οποίο απαιτούν οι θεσμικές διαδικασίες, από αυτό το οποίο απαιτούν τα καινούργια στοιχεία τα οποία γνωρίζουμε για την υπόθεση. Αυτό κάνουμε, αυτό θα συνεχίσουμε να κάνουμε. Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τον κ. Γερουλάνο.

Έχει ζητήσει τον λόγο και ο κ. Καραθανασόπουλος, Κοινοβουλευτικός Εκπρόσωπος από το Κομμουνιστικό Κόμμα Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Σε σχέση με τη συγκεκριμένη Σύμβαση: Βεβαίως η συγκεκριμένη σύμβαση είναι μια παρανυχίδα, αυτή η Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελλάδας και του Νατοϊκού Στρατηγείου της Νάπολης, από τη στιγμή που υπάρχει ο ν.3806/2009 που έχει επικυρώσει το MOU. Αυτόν τον νόμο υλοποιούσατε και με βάση αυτόν τον νόμο προσαρμόστηκε και η τεχνική διευθέτηση. Έτσι δεν είναι, κύριε Υπουργέ;

Αυτός ο νόμος ισχύει; Εφαρμόζεται κάθε φορά; Βεβαίως. Όλες οι κυβερνήσεις οι οποίες μεσολάβησαν από τότε τον έχουν σε ισχύ αυτόν τον νόμο, που έχει συγκεκριμένα ζητήματα; Ο εισηγητής μας έθεσε συγκεκριμένα ερωτηματικά, ότι οι περιοχές που βρίσκονται στην επικράτεια της Ελλάδας και διεξάγονται ασκήσεις, επιχειρήσεις, τελούν υπό τη διοίκηση και τον έλεγχο του νατοϊκού διοικητή. Οι υπόλοιποι; Οι Δήμοι, οι περιφέρειες; Η Κυβέρνηση θα έχει λόγο; Όχι, από τη στιγμή που τελούν υπό τη διοίκηση του αρμόδιου διοικητή του ΝΑΤΟ, ο οποίος είναι υπεύθυνος για την επιχείρηση ή την άσκηση. Ένα είναι αυτό.

Δεύτερον, ισχύει για όλες τις ασκήσεις και για όλες τις επιχειρήσεις που εφαρμόζονται μέχρι σήμερα και θα εφαρμοστoύν και στο μέλλον για όλη την επικράτεια, από τη στιγμή που το λέει συγκεκριμένα το άρθρο 3.3.

Άρα, λοιπόν, με βάση όλα αυτά τα ζητήματα, τι κάνετε; Έχετε δώσει γη και ύδωρ, έχετε μετατρέψει και στη συνέχεια συνεχίσατε αυτήν τη μετατροπή της Ελλάδας σε ένα προκεχωρημένο φυλάκιο των Αμερικανονατοϊκών ιμπεριαλιστών, με νέες βάσεις που παραχωρήθηκαν από την Κυβέρνηση ΣΥΡΙΖΑ, στην Αλεξανδρούπολη, στο Στεφανοβίκειο, στη Λάρισα. Μάλιστα, τώρα η Αλεξανδρούπολη θέλει να γίνει η «Σούδα του βορρά». Με δημοσιεύματα αλλεπάλληλα που υπάρχουν το τελευταίο διάστημα οι Αμερικάνοι που θέλουν να έχουν τον τελευταίο λόγο σε κρίσιμες υποδομές και μάλιστα για τη νέα πρέσβη, την κυρία Κίμπερλι, η οποία θα έρθει με ολόκληρο επιτελείο για να ελέγξει τις συμβάσεις παραχώρησης στο λιμάνι του Πειραιά στην COSCO ή στο λιμάνι της Θεσσαλονίκης στον όμιλο Σαββίδη κ.λπ.

Όλα αυτά τα ζητήματα τι διαμορφώνουν; Διαμορφώνουν μια συνθήκη επί της ουσίας ότι στο πλαίσιο της στρατηγικής της άρχουσας τάξης είναι και η γεωστρατηγική αναβάθμιση. Την εμπλέκετε όλο και περισσότερο σε επικίνδυνους ιμπεριαλιστικούς ανταγωνισμούς, διαμορφώνοντας τις συνθήκες να μετατραπεί η Ελλάδα σε μαγνήτη αντιποίνων από τα αντίπαλα στρατόπεδα.

Και αλήθεια, επειδή ακούστηκε και από άλλους ομιλητές, ποια είναι η σωστή πλευρά της ιστορίας; Υπάρχει σωστή πλευρά της ιστορίας στον πόλεμο της Ουκρανίας και στην ιμπεριαλιστική σύγκρουση; Δηλαδή να πρέπει να επιλέξουμε το ιμπεριαλιστικό στρατόπεδο; Τους Αμερικανονατοϊκούς ή τους Ρώσους; Οι οποίοι, γιατί τσακώνονται; Είναι φανερό: Τσακώνονται για τον έλεγχο των πλουτοπαραγωγικών πηγών και το μοίρασμά τους.

Αντί, λοιπόν, ο λαός μας να παλέψει να μην μπει κάτω από καμία ξένη σημαία, πρέπει να κλιμακώσει την πάλη του για την πλήρη αποδέσμευση της χώρας μας από αυτούς τους ιμπεριαλιστικούς οργανισμούς και από τις συμμαχίες οι οποίες διαμορφώνονται, γιατί είναι λυκοσυμμαχίες. Και δεν είναι παράλογο, από μια μεριά, να λέμε ότι ο κύριος αντίπαλος της Ελλάδας είναι η Τουρκία, η οποία συμμετέχει στην ίδια συμμαχία; Ψηφίζουμε ομόφωνα τις αποφάσεις στα Συμβούλια Κορυφής του ΝΑΤΟ και ταυτόχρονα είναι το ίδιο το ΝΑΤΟ το οποίο δεν αναγνωρίζει σύνορα στο Αιγαίο. Λέει ότι υπάρχουν διαφορές και διευθετήσεις, γιατί ακριβώς η λογική του διαίρει και βασίλευε και η ισχυροποίηση του στρατιωτικού σκέλους του ΝΑΤΟ είναι προτεραιότητες. Και σ’ αυτό το στρατιωτικό σκέλος του ΝΑΤΟ, στα νοτιοανατολικά, συμμετέχει και η Ελλάδα και η Τουρκία.

Από αυτήν την άποψη, λοιπόν, εμείς το λέμε καθαρά ότι όλα αυτά τα ζητήματα επιβεβαιώνουν την αναγκαιότητα για γρήγορη αποδέσμευση της χώρας μας από αυτές τις λυκοσυμμαχίες, για κλείσιμο των βάσεων και επιστροφή των ξένων δυνάμεων από το εξωτερικό.

Τέλος, κύριε Πρόεδρε, σήμερα το Κομμουνιστικό Κόμμα Ελλάδας κατέθεσε συγκεκριμένη πρόταση για σύσταση προανακριτικής επιτροπής για το Έγκλημα στα Τέμπη. Στη συγκεκριμένη πρόταση βάζουμε τα εξής: Τις ευθύνες των Υπουργών Μεταφορών, του κ. Σπίρτζη και του κ. Καραμανλή, για κακουργηματικά αδικήματα, το αδίκημα της διαπράξεως και παραλείψεων διατάραξης της ασφάλειας των σιδηροδρομικών συγκοινωνιών, της ανθρωποκτονίας με ενδεχόμενο δόλο, της θανατηφόρου έκθεσης και των αδικημάτων της βαριάς σωματικής βλάβης και της παράβασης καθήκοντος.

Αντίστοιχα, ζητάμε να ελεγχθούν όλοι οι αρμόδιοι Υφυπουργοί Μεταφορών της περιόδου αυτής, αλλά και άλλα εμπλεκόμενα κυβερνητικά στελέχη τα οποία μπορεί να υπάρχουν, καθώς επίσης και οι επικεφαλής των κυβερνήσεων γιατί έπρεπε σε γνώσει τους και υπό τον έλεγχο των οποίων να εξελίσσεται όλο το κυβερνητικό έργο.

Και μάλιστα, ζητάμε να επεκταθούν και να διερευνηθούν οι ευθύνες του κ. Καραμανλή ως προϊστάμενου του κ. Τριαντόπουλου για την αλλοίωση του τόπου του εγκλήματος ή και την αξιοποίηση του κάθε χρήσιμου αποδεικτικού υλικού προς αυτή την κατεύθυνση για να αποδοθούν οι ευθύνες σε όλους, όσο ψηλά κι αν βρίσκονται.

Γιατί το έγκλημα στα Τέμπη είναι διαχρονικό αίτημα και ευθύνονται με τις πολιτικές τους όλες οι κυβερνήσεις, και του ΠΑΣΟΚ και του ΣΥΡΙΖΑ και της Νέας Δημοκρατίας, για την κατάσταση στον σιδηρόδρομο. Η υλοποίηση της πολιτικής της Ευρωπαϊκής Ένωσης για απελευθέρωση των σιδηροδρομικών μεταφορών, για τη διάσπαση του αντικειμένου, για την ιδιωτικοποίηση του μεταφορικού έργου και για τη μη υλοποίηση καμίας απολύτως σύμβασης από το 2006 που σχετίζεται με την ασφάλεια του σιδηροδρομικού δικτύου, η υποβάθμιση της συντήρησης, αλλά και η αποψίλωση από το απαραίτητο ανθρώπινο δυναμικό που ξεκίνησε με τον «νόμο Ρέππα» το 2010, όταν αναγκάστηκαν να μεταταχθούν οι μισοί από τους εργαζόμενους στον ΟΣΕ, οδήγησε ακριβώς σε αυτό το εκρηκτικό μείγμα που οδήγησε στο βασικό έγκλημα, στη σύγκρουση στα Τέμπη, με τους πενήντα επτά νεκρούς και σε ό,τι άλλο ακολούθησε.

Εδώ θέλουμε να προειδοποιήσουμε την Κυβέρνηση της Νέας Δημοκρατίας να μην αξιοποιήσει το δείγμα Τριαντόπουλου για μία fast track διαδικασία στην προανακριτική επιτροπή, μετατρέποντας την προανακριτική επιτροπή σε καρικατούρα διευκόλυνσης της συνολικότερης προσπάθειας συγκάλυψης που κάνει για το έγκλημα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει άλλος Κοινοβουλευτικός Εκπρόσωπος που θέλει τον λόγο; Δεν υπάρχει.

Τον λόγο έχει η Πρόεδρος της Πλεύσης Ελευθερίας η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Εισάγεται προς κύρωση μία συμφωνία οκταετίας και θέλετε να της προσδώσετε μάλιστα και υπερνομοθετική ισχύ. Είναι μια συμφωνία οκταετίας, του 2017. Υπογράφηκε στις 13 και στις 27 Απριλίου του 2017 και αφορά άσκηση του ΝΑΤΟ. Επιτελικό κράτος; Τι ακριβώς συμβαίνει; Συμβαίνει ότι προφανώς τα κάνετε πρώτα όπως τα συμφωνείτε και στη συνέχεια έρχεστε εδώ στη Βουλή ελπίζοντας ότι δεν θα καταλάβει κανείς ότι θα επικυρωθεί κάτι το οποίο δεν έχει καμία ισχύ και κάπως έτσι θα κουκουλωθεί μία διαρκώς έκνομη διαδικασία η οποία εξαπλώνεται σε όλους τους τομείς.

Καθώς η σύμβαση που εισάγεται αφορά το Υπουργείο Εθνικής Άμυνας και συνολικότερα την εξωτερική πολιτική της χώρας, αισθάνομαι την ανάγκη να πω ότι πραγματικά είναι λυπηρό να βρίσκεται η χώρα μας σε αυτή την κατάσταση στο πεδίο της εξωτερικής πολιτικής. Ξέρετε, η Πλεύση Ελευθερίας άνοιξε τη διαδικασία στη Βουλή το 2025 με μία επίκαιρη ερώτηση για το τι θα κάνει η εξωτερική μας πολιτική, την ώρα που μαίνεται μια γενοκτονία στη Γάζα σε βάρος του παλαιστινιακού λαού, την ώρα που η Ευρωπαϊκή Ένωση και η Ελληνική Κυβέρνηση αρνούνται να πράξουν τα νόμιμα σε σχέση με ένα κράτος και μια κυβέρνηση που παραβιάζει το Διεθνές Ποινικό Δίκαιο και καταπατά τους πιο ιερούς κανόνες προστασίας των ανθρωπίνων δικαιωμάτων, τους πιο ιερούς κανόνες του διεθνούς ανθρωπιστικού δικαίου.

Είναι πραγματικά ντροπή ότι μας ξεπερνούν κάθε φορά τα γεγονότα ως χώρα. Εγώ ονειρεύομαι μια εντελώς διαφορετική διεθνή πορεία για την πατρίδα μου και πιστεύω ότι μπορούμε μια τέτοια διεθνή πορεία να καταγράψουμε, γιατί τέτοια πορεία έχει καταγράψει ο λαός μας διαχρονικά. Ο λαός μας διαχρονικά αντιστάθηκε, ο λαός μας διαχρονικά όρθωσε ανάστημα απέναντι στις πιο αδυσώπητες απολυταρχίες, αντιστάθηκε στη ναζιστική μπότα και στον Χίτλερ κι έγραψε τις πιο λαμπρές σελίδες της ιστορίας μας. Κατάφερε να καθυστερήσει τις δυνάμεις των Ες-Ες και να συμβάλει καθοριστικά στην ήττα του Χίτλερ και στο τέλος του Β΄ Παγκοσμίου Πολέμου. Γιορτάζουμε αυτές τις μέρες τη Μάχη της Κρήτης, αυτή την εμβληματική καταγραφή της αντίστασης και της συμβολής μας στον αγώνα κατά του ναζισμού, κατά του φασισμού, κατά του πολέμου, κατά της επεκτατικότητας, κατά της κατακτητικής, ισοπεδωτικής επέλασης του Χίτλερ και των συμμάχων του.

Φτάσαμε τον Μάιο του 2025, ενώ προεδρεύει η Ελλάδα στο Συμβούλιο Ασφαλείας του ΟΗΕ, και το μόνο που έχει να πει ο κ. Μητσοτάκης είναι ότι θα προεδρεύσει του Συμβουλίου Ασφαλείας. Τι κατάντια και τι ντροπή! Αυτή ήταν η όλη επιδίωξη, η καρέκλα; Ότι θα προεδρεύσει γύρω από ένα τραπέζι; Πού είναι οι πρωτοβουλίες;

Βγήκαν μπροστά οι φοιτητές σε όλο τον κόσμο και οι φοιτητές των πιο επιφανών πανεπιστημίων και στις αποφοιτήσεις τους σηκώνουν τη σημαία της Παλαιστίνης και μιλάνε για τα παιδιά της Παλαιστίνης. Βγήκαν μπροστά οι καλλιτέχνες. Τετρακόσιοι καλλιτέχνες στο Φεστιβάλ των Καννών κατακεραυνώνουν την πολιτική του Ισραήλ και τα εγκλήματα που διαπράττει ο Νετανιάχου. Βγήκαν μπροστά επτά ηγέτες της Ευρωπαϊκής Ένωσης, Ισπανίας, Σλοβενίας, Νορβηγίας, Μάλτας, Λουξεμβούργου, Ιρλανδίας και Ισλανδίας, και παίρνουν θέση για τη γενοκτονία. Και ο κ. Μητσοτάκης προεδρεύει, σαν διακοσμητικό στοιχείο. Λυπάμαι πάρα πολύ.

Η παρακαταθήκη της ιστορικής συμβολής του ελληνικού λαού στην ειρήνη και στην υπεράσπιση των ανθρώπων είναι εντελώς διαφορετική. Δεν έκαναν ούτε μπίζνες, ούτε δημόσιες σχέσεις οι ανθρώπου που αντιστάθηκαν. Είναι ντροπή η χώρα μας να μην έχει αναλάβει εκείνες τις πρωτοβουλίες που θα έπρεπε προκειμένου να προστατεύσουμε παιδιά, αμάχους, αθώους ανθρώπους, από το πιο ειδεχθές διεθνές έγκλημα, τη γενοκτονία.

Η χώρα μας έχει βιώσει τα ολοκαυτώματα στην περίοδο της Κατοχής, αλλά έχει επίσης βιώσει τη γενοκτονία. Είχαμε χθες τη μαύρη επέτειο της Γενοκτονίας των Ποντίων. Κι όμως, στην εξωτερική πολιτική ούτε αυτό έχει τεθεί ως κορωνίδα και ως καθοριστικό στοιχείο. Και πώς να τεθεί, όταν ο κ. Μητσοτάκης πέρσι επισκεπτόταν και συνομιλούσε με τον Ερντογάν την ώρα που ο Ερντογάν εόρταζε τη Γενοκτονία των Ποντίων κι όταν φέτος κυριαρχείται η επικαιρότητα από δηλώσεις Υπουργών και πρώην Υπουργών της Κυβέρνησης της Νέας Δημοκρατίας που ρίχνουν νερό στο μύλο της Τουρκίας και του Ερντογάν.

Ο κ. Καιρίδης στην Επιτροπή την αρμόδια τις προάλλες των Εξωτερικών Υποθέσεων έφτασε να νομιμοποιήσει τη διχοτόμηση. Ευτυχώς ήταν ο Κοινοβουλευτικός μας Εκπρόσωπος παρών, ο κ. Καζαμίας, για να αντιδράσει. Δεν ήταν εν τη ρύμη του λόγου του. Έχετε δει τα βίντεο του κ. Καιρίδη στα οποία διατείνεται ότι είμαστε παιδιά των Οθωμανών και είναι μύθος η Γενοκτονία των Ποντίων και ότι έχει η Ελλάδα γενοκτολαγνεία και κατασκεύασε δήθεν γενοκτονίες που δεν έγιναν ποτέ; Αυτός ήταν Υπουργός και είναι προεξάρχων Βουλευτής σας που προεδρεύει στις συνεδριάσεις Εξωτερικών και Άμυνας.

Ο κ. Στυλιανίδης προερχόμενος από την Κύπρο είπε αυτό εδώ το Βήμα «η μισή Κύπρος είναι τουρκική». Αυτό είπε. Ήμουν εδώ για να αντιδράσω και να του πω «προφανώς είπατε κάτι πάρα πολύ άστοχο εν τη ρύμη του λόγου σας και πρέπει να το ανακαλέσετε» και δεν το ανακάλεσε, παρά επιχείρησε να το αιτιολογήσει κιόλας.

Έχετε Υπουργό τον κ. Τσάφο που είναι ο καλύτερος υποστηρικτής και θεωρητικός των αναθεωρητικών και προσβλητικών για τον κυπριακό λαό προσεγγίσεων του Ερντογάν.

Ποια εξωτερική πολιτική, λοιπόν, θα υπηρετήσει αυτή η Κυβέρνηση του κ. Μητσοτάκη; Προφανώς όχι την εξωτερική πολιτική που υπερασπίζεται το διεθνές δίκαιο, όχι την εξωτερική πολιτική που υπερασπίζεται τα παιδιά, τους αμάχους, τους αθώους, όχι εκείνη την εξωτερική πολιτική που υπαγορεύει η λαϊκή εντολή. Γιατί, ξέρετε, όσο κι αν κάνετε μπίζνες, όσο κι αν προσκαλείτε εδώ εξοπλιστικές εταιρείες του Ισραήλ, όσο κι αν καταλαβαίνουμε ότι υπάρχουν Υπουργοί σας οι οποίοι όχι απλώς διαπλέκονται αλλά συναλλάσσονται κανονικότατα -ο κ. Γεωργιάδης, ο κ. Παπασταύρου και άλλοι-, όσο κι αν το κάνετε αυτό, νομιμοποίηση από τον ελληνικό λαό ούτε λάβατε, ούτε θα λάβετε ποτέ. Γιατί ο ελληνικός λαός διαχρονικά έχει ταχθεί με το δίκαιο και έχει ταχθεί με τους αδύναμους, με τους ανυπεράσπιστους ανθρώπους, με τους ανθρώπους που δεν έχουν φωνή, αυτούς τους οποίους και εμείς εδώ μέσα καθημερινά δίνουμε φωνή, αυτούς τους οποίους και εμείς εδώ μέσα υπερασπιζόμαστε.

Κλείνω με την αναφορά στο ζήτημα των ημερών που επιχειρήθηκε να μην συζητηθεί, αλλά τελικά συζητήθηκε. Εμείς είμαστε πάντοτε υπέρ της ελευθερίας του λόγου και της έκφρασης και πρέπει να πω ότι μετά τη συνάντησή μου την περασμένη Πέμπτη με τις εκπροσώπους του Human Rights Watch, που εξέδωσε μια έκθεση κόλαφο για την ελευθερία του τύπου στην Ελλάδα, μια έκθεση η οποία επιγράφεται από το κακό στο χειρότερο, η κατάσταση της ελευθερίας των μέσων ενημέρωσης στην Ελλάδα, μετά από αυτήν τη συνάντηση θέλω να κρούσω τον κώδωνα του κινδύνου, διότι αυτό το οποίο διαπίστωσαν οι ανεξάρτητοι ερευνητές του Human Rights Watch, που είναι μια μη κυβερνητική οργάνωση με παράδοση δεκαετιών στον τομέα των ανθρωπίνων δικαιωμάτων, είναι ότι οι παρεμβάσεις και ο έλεγχος στα μέσα ενημέρωσης και στην ελευθερία του λόγου είναι τόσο εξουθενωτικός, οι δημοσιογράφοι υφίστανται απειλές, παρεμβάσεις, μπούλινγκ και SLAPPs, αγωγές δηλαδή εξουθένωσης και έχουν φτάσει πολλοί από αυτούς να αυτολογοκρίνονται προκειμένου να μην δυσαρεστήσουν την εξουσία του κ. Μητσοτάκη. Όταν, λοιπόν, συμβαίνει κάτι τέτοιο στη χώρα, είναι σαφές ότι και εδώ στη Βουλή όταν επιχειρείται η φίμωση και η μη τοποθέτηση, αποτελεί αυτή η προσπάθεια κομμάτι μιας συνολικής καθεστωτικής λογοκρισίας στην οποία να είστε βέβαιοι ότι εμείς θα αντισταθούμε.

Κλείνω, όπως προείπα, με το ζήτημα που δεν θα ήθελε η Νέα Δημοκρατία να συζητηθεί -αλλά τι να κάνουμε θα συζητήσει- και είναι το ζήτημα των προτάσεων για τη σύσταση προανακριτικής επιτροπής. Λυπάμαι πραγματικά που κατατέθηκε χτες από το ΠΑΣΟΚ μια πρόταση τόσο ελλιπής, με τόσες παραλείψεις, μια πρόταση που δεν περιέχει όλα τα κακουργήματα, μια πρόταση που δεν περιέχει όλα τα εμπλεκόμενα πρόσωπα, μια πρόταση που δεν περιέχει βεβαίως και τον κ. Μητσοτάκη. Λυπάμαι γιατί αυτή η πρόταση μετά την εμπειρία της πρότασης για τον Τριαντόπουλο δυστυχώς δείχνει διάθεση να διευκολυνθεί ένα πολύ σοβαρό κομμάτι των εμπλεκομένων προσώπων και να χαριστούν ποινικές ευθύνες για κακουργήματα που αφορούν την ανθρώπινη ζωή.

Θέλω να πω με όλη την ένταση και τη δύναμη της φωνής μου ότι το καθήκον μας εδώ είναι ιερό. Δεν έχουμε εξουσία διάθεσης των ποινικών κατηγοριών, ούτε έχουμε το δικαίωμα -ίσως είναι μια κεκτημένη ταχύτητα από άλλες εποχές- να τη χαρίζουμε σε κάποιους. Δεν είναι θέμα πολιτικής στάθμισης το αν θα ελεγχθούν ποινικά όλοι εκείνοι που ενέχονται για τους οποίους προκύπτουν στοιχεία, ούτε είναι ζήτημα ευαρέσκειας και γαλαντομίας το να χαριστεί κανείς σε έναν Πρωθυπουργό ο οποίος προκύπτει ότι από την αρχή μέχρι το τέλος γνώριζε, ήξερε, ήθελε και συμμετείχε στις εγκληματικές παραλείψεις, στην εξαπάτηση του κοινού, στη διασπάθιση του δημοσίου χρήματος χωρίς υποδομές και στην έκθεση ανθρώπων σε κίνδυνο ζωής, συστηματικά, κατ’ εξακολούθηση, χωρίς όνειδος, χωρίς όριο. Δεν έχει κανείς δικαίωμα να χαρίσει αυτές τις ευθύνες.

Η Πλεύση Ελευθερίας θα συνεχίσει την προσπάθεια προκειμένου να συγκεντρωθούν οι απαιτούμενες τριάντα υπογραφές για να κατατεθούν ως περιεχόμενο πρότασης σύστασης προανακριτικής επιτροπής όλες οι κατηγορίες που προκύπτουν από τα στοιχεία, όλα τα στοιχεία τα οποία παραπέμπουν στην ανάγκη δίωξης. Βεβαίως επισημαίνουμε ότι πραγματικά δεν είναι η ώρα ούτε για πολιτικά ούτε για κομματικά παιχνίδια. Δεν είναι η ώρα για ισορροπισμούς. Ο ελληνικός λαός και η κοινωνία απαιτούν δικαιοσύνη, αλήθεια και άπλετο φως στην υπόθεση. Όταν οργιάζουν οι μεθοδεύσεις και όταν οργιάζουν οι παρεμβάσεις στη δικαιοσύνη, που ω του θαύματος αθωώνει τους Σπαρτιάτες και αναβάλλει την υπόθεση των υποκλοπών, τότε δεν συγχωρείται ούτε αφέλεια ούτε παρεξήγηση.

Η Πλεύση Ελευθερίας θα συνεχίσει τις πρωτοβουλίες, θα συνεχίσουμε την προσπάθεια και τις επαφές. Άκουσα πριν από λίγο ότι κατατέθηκε και από το ΚΚΕ πρόταση για την προανακριτική επιτροπή. Ελπίζω να περιέχει πρόταση για τον κ. Μητσοτάκη σύμφωνα με όσα είχαν ειπωθεί από Βουλευτές του Κομμουνιστικού Κόμματος. Θα τη μελετήσουμε και αυτή. Το μόνο σίγουρο είναι ότι εμάς θα μας βρείτε πάντα στο πλευρό της δικαιοσύνης και της αλήθειας, πάντα στο πλευρό της απόλυτης διαφώτισης και διαλεύκανσης, πάντα στην πρώτη γραμμή για το δίκιο.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, η συνεδρίαση ολοκληρώνεται.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Δεν προβλέπεται. Ακούστε τώρα, θα σας δώσω τον λόγο για δύο λεπτά, αλλά δεν προβλέπεται παρέμβαση. Αυτό δεν γίνεται κατανοητό. Όμως, επειδή καταλαβαίνω ότι ακούστηκε κάτι που πρέπει να απαντηθεί, σας δίνω τον λόγο για ένα λεπτό.

Παρακαλώ, κύριε Γερουλάνο, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, το μόνο το οποίο θέλω να παρατηρήσω είναι ότι η πρότασή μας είναι απόλυτα πλήρης. Και είναι πλήρης για έναν λόγο, γιατί επιμένουμε να συνδέουμε στοιχεία με διαδικασίες στη Βουλή. Αυτό το οποίο θέλουμε είναι να δείξουμε σεβασμό στη Βουλή για να βγάλουμε κάποιο αποτέλεσμα από εδώ, για να καταλάβουμε τελικά ποιος σέβεται τη Βουλή και ποιος δεν τη σέβεται.

Εάν θέλουμε να αναδείξουμε ότι η Νέα Δημοκρατία πραγματικά κάνει ό,τι μπορεί για να μην πέσει φως στην υπόθεση, για να μην πέσει φως στα τέσσερα ερωτήματα που έκανα πριν, πρέπει εμείς από τη δική μας μεριά να είμαστε απόλυτα θεσμικοί. Εμείς το κάνουμε αυτό με βάση τα στοιχεία που έρχονται από τη δικογραφία. Δεν χαριζόμαστε σε κανέναν και επιφυλασσόμαστε για όλες τις ενέργειες που μπορούμε να κάνουμε μέσα στο Κοινοβούλιο και θα συνεχίσουμε αυτό να κάνουμε, διότι πρώτη μας προτεραιότητα είναι πραγματικά να λάμψει η αλήθεια.

Σας ευχαριστώ.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κι εγώ θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, τον λόγο έχει ο Κοινοβουλευτικός Εκπρόσωπος από τους Σπαρτιάτες κ. Κόντης.

**ΙΩΑΝΝΗΣ ΚΟΝΤΗΣ:** Κύριε Πρόεδρε, δεν συνηθίζω να παρεμβαίνω σε προηγούμενους ομιλητές, αλλά είναι πλέον κουραστικό να ακούμε, ειδικά από την κ. Κωνσταντοπούλου την αναφορά στους Σπαρτιάτες. Σήμερα έχουμε αναφορά στο ότι αθωώθηκαν οι Σπαρτιάτες. Υποτίθεται ότι Πρόεδροι Κοινοβουλευτικών Ομάδων που μάχονται και μιλάνε για απονομή δικαιοσύνης, ζητάνε να κατατεθούν προανακριτικές, κ.λπ. κ.λπ., συνεπώς, πιστεύουν στη δικαιοσύνη και στην απονομή αυτής, έρχονται και μέμφονται μια απόφαση της δικαιοσύνης η οποία αθωώνει τους Σπαρτιάτες σε ένα δικαστήριο που έγινε.

Δεν πρέπει να γίνονται δικαστήρια, λοιπόν, κυρία Κωνσταντοπούλου, απλά όταν υπάρχει υπόνοια να μας καταδικάζετε εσείς και να πηγαίνουμε, ανάλογα με το πώς θέλετε, να παίρνουμε μια ποινή. Θα ζητάμε ακρόαση και θα μας λέτε: «Δυο χρόνια, τρία χρόνια, πέντε χρόνια». Εάν δεν σας αρέσουν οι αποφάσεις των δικαστηρίων, πείτε ξεκάθαρα ότι δεν ασχολείστε και με προτάσεις για προανακριτικές, γιατί δεν πιστεύετε ότι θα βγει μια απόφαση η οποία θα σας ικανοποιεί. Και νομίζουμε ότι δεν θα σας ικανοποιεί, αν δεν δείτε να εκτελεστεί κάποιος ή να πάει ισόβια σε μια φυλακή.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται η συνεδρίαση με την ομιλία του Υφυπουργού Εθνικής Άμυνας κ. Δαβάκη.

Παρακαλώ, κύριε Υπουργέ.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Κυρία Πρόεδρε, κυρίες και κύριοι συνάδελφοι, από το πρωί στην Αίθουσα αυτή, ερχόμενος για την επί της Ολομέλειας συζήτηση, επί των κυρωθεισών συμβάσεων συζήτηση, ακούω από όλους τους συναδέλφους, από όλες τις πτέρυγες, αυτά στα οποία όλοι γίναμε μάρτυρες. Ακούμε, βλέπουμε και αισθανόμαστε ότι ο καθένας εισφέρει με τον τρόπο του, όπως έγινε και στην επιτροπή, τα της Κυρώσεως.

Όμως, νομίζω ότι εκφεύγει του γεγονότος της συγκεκριμένης εν στενή έννοια κοινοβουλευτικής διαδικασίας όλο αυτό το οποίο συντελείται από το πρωί. Δεν θα κρίνω την κ. Κωνσταντοπούλου η οποία ως πολιτική Αρχηγός έχει το δικαίωμα να μιλάει επί ζητημάτων τα οποία έχουν να κάνουν με την καθημερινότητα και με την επικαιρότητα, όπως και τους Κοινοβουλευτικούς Εκπροσώπους.

Εν πάση περιπτώσει, αυτό το οποίο εγώ θέλω να εισφέρω στη σημερινή συζήτηση κλείνοντας είναι ότι όλες οι πτέρυγες, και μιλάω για τις συμβάσεις και μόνο, και στην επιτροπή και στην Ολομέλεια εισέφεραν και κάλυψαν πολύ καλά νομίζω από όλες τις πλευρές το θέμα.

Έχει αναφυεί ένα πολύ σημαντικό ζήτημα που έχει να κάνει με την καθυστέρηση, με εμβληματική περίπτωση την επί οκταετία καθυστέρηση –το είπε και η κ. Κωνσταντοπούλου- της κύρωσης μιας συμβάσεως. Είναι θέμα και των αρμόδιων Υπουργείων, είναι και θέμα της Βουλής. Είμαι τρεις δεκαετίες σε αυτήν την Αίθουσα. Είναι εξωφρενικό να έρχεται μετά από οκτώ χρόνια και μάλιστα μια υπόθεση η οποία θωράκιζε συμβατικά κάτι το οποίο ήδη έχει συντελεστεί, όπως είναι αυτή η συγκεκριμένη άσκηση η οποία έγινε.

Ακούσαμε με σεβασμό τις αιτιάσεις του Κομμουνιστικού Κόμματος. Εντάξει, το Κομμουνιστικό Κόμμα έχει μια συγκεκριμένη άποψη την οποία αυτήν τη στιγμή δεν θα κρίνω. Όμως, σαφέστατα είναι έργο όλων μας και μιλώ πρωτίστως ως Βουλευτής, αλλά και ως εκπρόσωπος της Κυβερνήσεως σε αυτήν τη διαδικασία σήμερα, να τελειώνει η υπόθεση των τεράστιων αυτών καθυστερήσεων.

Επίσης, άκουσα εκ μέρους νομίζω της Ελληνικής Λύσης ή της Νίκης, αν θυμάμαι καλά…

**ΑΘΑΝΑΣΙΟΣ ΠΛΕΥΡΗΣ:** Της Νίκης.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Άκουσα εκ μέρους της Νίκης, λοιπόν, ενστάσεις όσον αφορά την ασφάλεια της διέλευσης στρατευμάτων από το Λιμάνι της Αλεξανδρούπολης προς τον τόπο κατεύθυνσης. Πιστεύω ότι και η καχυποψία αλλά και όλες οι εγειρόμενες ενστάσεις όσων αφορούν αυτήν τη διαδικασία πλήττουν κυρίως το ηθικό των στελεχών μας τα οποία διέπονται από σημαντικό επαγγελματισμό -το είπα και στην Ολομέλεια και το καταθέτω σε αυτήν την Αίθουσα και θέλω να συμφωνήσουμε όλοι- από τεχνογνωσία, επιμέλεια και πλήρη τήρηση όλων των ασφαλιστικών πρωτοκόλλων σε τέτοιες περιπτώσεις.

Οι Ένοπλες Δυνάμεις της χώρας μας διακρίνονται γι’ αυτά τα χαρακτηριστικά και πάντοτε επιτελούν το καθήκον τους με πλήρη συναίσθηση εαυτού.

Επίσης, θα ήθελα να πω σχετικά με κάτι το οποίο ειπώθηκε σχετικά με το ReArm Europe και το SAFE του οποίου υποσύστημα είναι αυτό. Μόλις σήμερα ο Υπουργός Εθνικής Άμυνας κ. Δένδιας στις Βρυξέλλες ανέφερε χαρακτηριστικά, αγαπητοί συνάδελφοι, ότι ο επαναεξοπλισμός της Ευρώπης πρέπει να γίνει πάντα με χώρες που σέβονται και το υπαρξιακό πλαίσιο της Ευρωπαϊκής Ένωσης, της υπόθεσης που λέγεται Ευρωπαϊκή Ένωση, αλλά και όλα εκείνα τα οποία συνθέτουν το ευρωπαϊκό ιδεώδες και το ευρωπαϊκό κεκτημένο. Και ο νοών νοείτω.

Αυτή η Κυβέρνηση προβαίνει σε όλες τις διπλωματικές, πολιτικές και τοπικές παρεμβάσεις προκειμένου να διασφαλιστεί αυτό το οποίο ενδεχομένως ως ένσταση υπάρχει εκ μέρους όλων των συναδέλφων.

Δεν θα αναφερθώ περισσότερο. Είπαμε στην επιτροπή τα επιμέρους. Αυτό το οποίο ανάγεται ως ζήτημα είναι η μεγάλη καθυστέρηση, που πρέπει να τελειώνει. Τα ζητήματα που έχουν να κάνουν με την πρώτη συμφωνία με την Αίγυπτο είναι κάτι το οποίο αφορά τη χώρα μας και την τελευταία σε κύρωση χώρα της Ανατολικής Μεσογείου που είναι η Αίγυπτος, γιατί έχουμε κάνει και με άλλες χώρες τέτοιες συμφωνίες.

Όσον αφορά το ποσόν δεν θυμάμαι -νομίζω ότι το είπε ο κ. Καζαμίας ο οποίος συνέβαλε και στην Ολομέλεια, και όλοι οι συνάδελφοι, αλλά και στην επιτροπή- οι 90.000 είναι μια ενδεικτική τιμή για το Πρόγραμμα της Έρευνας και Διάσωσης. Είναι ενδεικτική τιμή της συμβάσεως. Αντιλαμβάνεστε ότι η κάθε επιχείρηση έρευνας και διάσωσης διέπεται από συγκεκριμένα πραγματικά περιστατικά των οποίων το κόστος σε σχέση με τις 90.000 είναι τελείως συμβολικό και τελείως ονομαστικό.

Αυτά ήθελα να πω.

Ευχαριστώ για τη συμβολή και για την παρουσία των συναδέλφων όλων των πτερύγων στην εξέταση των συγκεκριμένων συμβάσεων, μια σύμβαση η οποία έχει λήξει ουσιαστικά, όσον αφορά την τελευταία, και μια σύμβαση η οποία είναι ενεργή. Πιστεύω ότι αυτό το οποίο συνήγαγα, και δεν θα το πω τρίτη φορά, είναι ότι πρέπει να ενεργοποιήσει όλες τις πτέρυγες προκειμένου να πάψει να υφίσταται και να απολογείται κάθε φορά και ο έχων την κυβερνητική ευθύνη για την καθυστέρηση, αλλά και όλοι οι συνάδελφοι να το θέτουν ως πολιτικό ζητούμενο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα τέσσερις μαθήτριες και μαθητές και τέσσερις συνοδοί εκπαιδευτικοί από το 20ο Γυμνάσιο Πάτρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, θα ήθελα να κάνω μια ανακοίνωση προς το Σώμα.

Ο Πρόεδρος της Κοινοβουλευτικής Ομάδας «Ελληνική Λύση-Κυριάκος Βελόπουλος» και οι Βουλευτές του κόμματός του κατέθεσαν σήμερα 20-5-2025 πρόταση νόμου: «Αναγνώριση της γενοκτονίας των Ελλήνων του Πόντου - τροποποίηση του ν.2193/1944».

Παραπέμπεται στην αρμόδια Διαρκή Επιτροπή.

Επίσης, ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 21 έως 27 Μαΐου 2025 λόγω των υποχρεώσεών του ως Προέδρου της Κοινοβουλευτικής Συνέλευσης του Συμβουλίου της Ευρώπης.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Στρατηγείου Συμμαχικής Διοίκησης Μικτής Δύναμης Νάπολης αναφορικά με την Παροχή Υποστήριξης Φιλοξενούντος Έθνους για την Εκτέλεση της Άσκησης "NOBLE JUMP 2017"».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |
| --- |
| Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας... αναφορικά με την Παροχή Υποστήριξης Φιλοξενούντος Έθνους για την Εκτέλεση της Άσκησης "NOBLE JUMP 2017 |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το σχέδιο νόμου του Υπουργείου του Υπουργείου Εθνικής Άμυνας: «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Στρατηγείου Συμμαχικής Διοίκησης Μικτής Δύναμης Νάπολης αναφορικά με την Παροχή Υποστήριξης Φιλοξενούντος Έθνους για την Εκτέλεση της Άσκησης "NOBLE JUMP 2017"» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση κατά πλειοψηφία.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 14.02΄ λύεται η συνεδρίαση για αύριο, ημέρα Τετάρτη 21 Μαΐου 2025 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**